title: Deċiżjoni tal-Bureau tal-Parlament Ewropew tat-28 ta’ Mejju 2018 li tistabbilixxi l-proċeduri għall-implimentazzjoni tar-Regolament (UE, Euratom) Nru 1141/2014 tal-Parlament Ewropew u tal-Kunsill dwar l-istatut u l-finanzjament tal-partiti politiċi Ewropej u l-fondazzjonijiet politiċi Ewropej

text:
               28.6.2018

               MT

               Il-Ġurnal Uffiċjali tal-Unjoni Ewropea

               C 225/4

         DEĊIŻJONI TAL-BUREAU TAL-PARLAMENT EWROPEW
   tat-28 ta’ Mejju 2018
   li tistabbilixxi l-proċeduri għall-implimentazzjoni tar-Regolament (UE, Euratom) Nru 1141/2014 tal-Parlament Ewropew u tal-Kunsill dwar l-istatut u l-finanzjament tal-partiti politiċi Ewropej u l-fondazzjonijiet politiċi Ewropej
   (2018/C 225/02)
   IL-BUREAU TAL-PARLAMENT EWROPEW,
   Wara li kkunsidra t-Trattat dwar l-Unjoni Ewropea, b’mod partikolari l-Artikolu 10(4) tiegħu,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 224 tiegħu,
   Wara li kkunsidra r-Regolament (UE, Euratom) Nru 1141/2014 tal-Parlament Ewropew u tal-Kunsill tat-22 ta’ Ottubru 2014 dwar l-istatut u l-finanzjament tal-partiti politiċi Ewropej u l-fondazzjonijiet politiċi Ewropej (1), u b’mod partikolari l-Artikolu 25(1) tiegħu,
   Wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni (2) (“ir-Regolament Finanzjarju”),
   Wara li kkunsidra r-Regolament ta’ Delega tal-Kummissjoni (UE) Nru 1268/2012 tad-29 ta’ Ottubru 2012 dwar ir-regoli tal-applikazzjoni tar-Regolament (UE, Euratom) Nru 966/2012 (3) (“ir-Regoli ta’ Applikazzjoni tar-Regolament Finanzjarju”),
   Wara li kkunsidra r-Regolament Delegat tal-Kummissjoni (UE, Euratom) 2015/2401 tat-2 ta’ Ottubru 2015 dwar il-kontenut u t-tħaddim tar-Reġistru tal-partiti u tal-fondazzjonijiet politiċi Ewropej (4),
   Wara li kkunsidra r-Regoli ta’ Proċedura tal-Parlament Ewropew (“ir-Regoli ta’ Proċedura”), u b’mod partikolari l-Artikoli 25(11) u 223a tagħhom,
   Billi:

               (1)

               Hemm bżonn li jiġu stabbiliti l-proċeduri għall-implimentazzjoni tar-Regolament (UE, Euratom) Nru 1141/2014,

               (2)

               Għal raġunijiet ta’ ġestjoni finanzjarja tajba u ta’ trasparenza, kull għotja ta’ finanzjament għandha tkun is-suġġett ta’ deċiżjoni tal-Bureau u notifikata lid-destinatarju u għandu jkun fiha dikjarazzjoni tar-raġunijiet f’każ li l-miżura tolqot lid-destinatarju b’mod negattiv,

         ADOTTA DIN ID-DEĊIŻJONI:
   Artikolu 1
   Suġġett
   Din id-Deċiżjoni tistabbilixxi l-proċeduri applikabbli għall-implimentazzjoni tar-Regolament (UE, Euratom) Nru 1141/2014.
   Sakemm ma jkunx iddikjarat mod ieħor, din id-Deċiżjoni tapplika kemm għall-partiti politiċi Ewropej kif ukoll għall-fondazzjonijiet politiċi Ewropej.
   L-Annessi għal din id-deċiżjoni jifformaw parti integrali minnha.
   Artikolu 2
   Definizzjonijiet
   Għall-finijiet ta’ din id-Deċiżjoni:

               (1)

               “applikant” tfisser partit jew fondazzjoni li j/tippreżenta applikazzjoni għal finanzjament skont l-Artikolu 18 tar-Regolament (UE, Euratom) Nru 1141/2014, wara sejħa għal kontribuzzjonijiet jew sejħa għal proposti;

               (2)

               “uffiċjal awtorizzanti b’delega” tfisser il-membru tal-persunal li lilu ġew delegati s-setgħat tal-uffiċjal awtorizzanti skont id-Deċiżjoni tal-Bureau tas-16 ta’ Ġunju 2014 (5) u d-Deċiżjoni tas-Segretarju Ġenerali dwar id-delega tal-kompiti tal-uffiċjal awtorizzanti;

               (3)

               “awtorità” tfisser “Awtorità għall-partiti politiċi Ewropej u l-fondazzjonijiet politiċi Ewropej” skont l-Artikolu 6 tar-Regolament (UE, Euratom) Nru 1141/2014;

               (4)

               “benefiċjarju” tfisser il-partit li jkun ingħata kontribuzzjoni jew il-fondazzjoni li tkun ingħatat għotja skont ir-Regolament (UE, Euratom) Nru 1141/2014;

               (5)

               “ammont definittiv tal-finanzjament” tfisser jew l-ammont definittiv tal-kontribuzzjoni (għall-partiti) jew l-ammont definittiv tal-għotja (għall-fondazzjonijiet) stabbilit mill-Bureau wara d-Deċiżjoni tiegħu dwar ir-rapport annwali;

               (6)

               “fondazzjoni” tfisser l-istess bħal “Fondazzjoni politika Ewropea” skont l-Artikolu 2(4) tar-Regolament (UE, Euratom) Nru 1141/2014;

               (7)

               “finanzjament” tfisser jew kontribuzzjoni skont it-termini tat-Titolu VIII tat-Tieni Parti tar-Regolament Finanzjarju (għall-partiti) jew għotja operattiva skont it-termini tat-Titolu VI tal-Ewwel Parti tar-Regolament Finanzjarju (għall-fondazzjonijiet);

               (8)

               “deċiżjoni ta’ finanzjament” tfisser jew id-deċiżjoni dwar l-għoti ta’ kontribuzzjoni (għall-partiti) jew għotja (għall-fondazzjonijiet) skont it-termini u l-kundizzjonijiet speċifikati fis-sejħa;

               (9)

               “proċedura ta’ finanzjament” tfisser il-proċedura li ssegwi ċ-ċiklu mis-sottomissjoni tal-applikazzjonijiet sal-approvazzjoni tar-rapport annwali u l-adozzjoni tad-deċiżjoni dwar l-ammont definittiv ta’ finanzjament;

               (10)

               “partit” tfisser l-istess bħal “partit politiku Ewropew” skont l-Artikolu 2(3) tar-Regolament (UE, Euratom) Nru 1141/2014.

         Artikolu 3
   Sejħiet
   1.   Wara l-approvazzjoni mill-Bureau, l-uffiċjal awtorizzanti b’delega għandu jiżgura l-pubblikazzjoni ta’ sejħa għal kontribuzzjonijiet, fir-rigward tal-partiti, u sejħa għal proposti, fir-rigward ta’ fondazzjonijiet (“sejħiet”).
   2.   Is-sejħiet għandhom jispeċifikaw l-iskadenza ta’ żmien, għall-partiti u l-fondazzjonijiet, biex jissottomettu l-applikazzjonijiet għal finanzjament bil-miktub lill-Parlament Ewropew.
   3.   Is-sejħiet għandhom jinkludu dan li ġej:

               (a)

               l-objettivi segwiti,

               (b)

               il-qafas ġuridiku,

               (c)

               il-kalendarju tal-proċedura tal-finanzjament,

               (d)

               l-arranġamenti għall-finanzjament tal-Unjoni,

               (e)

               il-kriterji ta’ eleġibbiltà u esklużjoni,

               (f)

               (fil-każ tal-fondazzjonijiet biss) il-kriterji ta’ għażla,

               (g)

               il-kriterji ta’ għotja, kif speċifikat fl-Artikolu 19 tar-Regolament (UE, Euratom) Nru 1141/2014,

               (h)

               il-formola tal-applikazzjoni u l-istruttura tal-estimi tal-baġit għandhom jiġu pprovduti mill-applikant flimkien mal-applikazzjoni tiegħu,

               (i)

               jekk applikabbli, elenku ta’ kwalunkwe dokument ta’ sostenn rikjest,

               (j)

               it-termini u l-kundizzjonijiet speċjali u ġenerali għall-għoti ta’ kontribuzzjonijiet u ta’ għotjiet, kif approvati mill-Bureau.

         4.   Is-sejħa għal kontribuzzjonijiet jew is-sejħa għall-proposti għandhom jispeċifikaw li kull applikant għandu jimpenja ruħu b’mod espliċitu u bil-miktub li jirrispetta t-termini u l-kundizzjonijiet rilevanti bħala kundizzjoni għall-ammissibbiltà tal-applikazzjoni tiegħu.
   Artikolu 4
   Applikazzjoni għal finanzjament
   1.   Bi qbil mal-Artikolu 18(1) tar-Regolament (UE, Euratom) Nru 1141/2014, l-applikant li jixtieq jirċievi finanzjament mill-baġit ġenerali tal-Unjoni għandu jissottometti applikazzjoni bil-miktub lill-President tal-Parlament Ewropew.
   2.   L-applikant jista’ jkun mistieden mill-uffiċjal awtorizzanti b’delega biex jippreżenta, sa data ta’ skadenza raġonevoli, aktar dokumenti ta’ sostenn jew kjarifiki relatati mal-applikazzjoni.
   Artikolu 5
   Deċiżjoni dwar applikazzjoni għal finanzjament
   1.   Abbażi ta’ proposta mis-Segretarju Ġenerali, il-Bureau għandu jiddeċiedi fi żmien tliet xhur mill-għeluq tat-talba dwar l-applikazzjonijiet ta’ finanzjament rispettiva, wara li jkun ivverifika l-konformita mal-kriterji stabbiliti fl-Artikoli 17 u 18 tar-Regolament (UE, Euratom) Nru 1141/2014 u kif imsemmi fl-Artikolu 3(3) ta’ din id-Deċiżjoni. Il-Bureau għandu jqis kwalunkwe bidla li saret fis-sitwazzjoni ta’ applikant wara l-preżentazzjoni tal-applikazzjoni għal finanzjament.
   2.   Jekk l-applikazzjoni tiġi approvata, il-Bureau għandu joħroġ Deċiżjoni ta’ Finanzjament skont il-mudell stabbilit fl-Anness 1a (għall-partiti) jew fl-Anness 1b (għall-fondazzjonijiet), fejn jiġi stabbilit l-ammont mogħti lill-applikant.
   3.   F’każ li applikazzjoni tkun miċħuda, id-deċiżjoni għandha tiddikjara r-raġunijiet għal dan ir-rifjut.
   4.   L-ammont ta’ finanzjament għandu jiġi stabbilit f’konformità mal-Artikolu 19 tar-Regolament (UE, Euratom) Nru 1141/2014 u f’dan l-istadju jkun biss provviżorju. L-ammont definittiv ta’ finanzjament għandu jiġi stabbilit f’konformità mal-proċedura stabbilita fl-Artikolu 8 ta’ din id-Deċiżjoni.
   5.   Jekk l-ammonti għal kull applikant ikunu notevolment differenti minn dawk mistennija fil-mument tal-pubblikazzjoni tas-sejħiet imsemmija fl-Artikolu 3 ta’ din id-Deċiżjoni, il-Bureau jista’ jistieden lill-President tal-Parlament Ewropew iressaq proposta lill-kumitat kompetenti biex dan jadatta l-approprjazzjonijiet disponibbli.
   Artikolu 6
   Pagamenti
   1.   Il-finanzjament għandu jitħallas lill-benefiċjarji f’forma ta’ prefinanzjament, kif speċifikat fit-Termini u l-Kundizzjonijiet Speċjali stipulati fl-Anness 1a (għall-partiti) u fl-Anness 1b (għall-fondazzjonijiet). Sakemm il-Bureau ma jiddeċidix mod ieħor, f’każijiet debitament ġustifikati, il-prefinanzjament għandu jitħallas f’pagament uniku ta’ 100 % tal-ammont massimu ta’ finanzjament.
   2.   Fuq bażi ta’ każ b’każ u soġġett għall-analiżi tar-riskji, il-Bureau jista’ jiddeċiedi li jirrikjedi lill-benefiċjarju jippreżenta garanzija ta’ prefinanzjament skont ir-Regolament Finanzjarju.
   3.   Id-dispożizzjonijiet dwar il-pagamenti u d-dati ta’ skadenza tagħhom għandhom jiġu speċifikati fid-Deċiżjoni ta’ Finanzjament.
   Artikolu 7
   Awditjar estern
   1.   Il-Parlament Ewropew għandu jirċievi direttament mingħand il-korpi jew l-esperti esterni indipendenti, maħtura skont l-Artikolu 23(3) tar-Regolament (UE, Euratom) Nru 1141/2014, ir-rapport tal-awditjar estern kif speċifikat fl-Artikolu 23(1)(b) tar-Regolament Nru 1141/2014.
   2.   L-ambitu tal-awditjar estern huwa speċifikat fl-Artikolu 23(1)(b) tar-Regolament (UE, Euratom) Nru 1141/2014. L-ambitu tal-awditu estern hu speċifikat aktar fid-dispożizzjonijiet applikabbli tal-Parti B tat-Termini u l-Kundizzjonijiet Ġenerali stipulati fl-Anness 1a (għall-partiti) u fil-Parti B tat-Termini u l-Kundizzjonijiet Ġenerali stipulati fl-Anness 1b (għall-fondazzjonijiet).
   Artikolu 8
   Deċiżjoni dwar ir-rapport annwali u l-ammont definittiv tal-finanzjament
   1.   Abbażi ta’ proposta tas-Segretarju Ġenerali, il-Bureau għandu, sat-30 ta’ Settembru tas-sena wara s-sena finanzjarja kkonċernata fir-rapport annwali, japprova jew jirrifjuta r-rapport annwali.
   2.   Il-Bureau jew l-uffiċjal awtorizzanti b’delega jista’ jitlob lill-benefiċjarju jippreżenta informazzjoni addizzjonali għall-finijiet ta’ verifika tal-konformità mar-regoli rilevanti.
   3.   Jekk tali informazzjoni addizzjonali tiġi mitluba mill-Bureau jew mill-uffiċjal awtorizzanti b’delega, l-iskadenza ta’ żmien għal deċiżjoni dwar ir-rapport annwali għandha tkun prorogata sakemm tali informazzjoni addizzjoni tkun waslet u ġiet evalwata.
   4.   Fir-rigward tal-partiti, il-Bureau għandu ta’ kull sena, jistabbilixxi l-ammont ta’ nefqa rimborżabbli, stabbilita skont ir-rapport annwali. F’każ ta’ riport ta’ finanzjament mhux minfuq għas-sena finanzjarja ta’ wara, l-ammont definittiv tal-finanzjament għandu jiġi stabbilit bi qbil mal-Parti B tat-Termini u Kundizzjonijiet Ġenerali stipulati fl-Anness 1a.
   5.   Fir-rigward tal-fondazzjonijiet l-ammont definittiv tal-għotja għandu jiġi ddeterminat abbażi tar-rapport annwali.
   6.   L-ammont definittiv tal-finanzjament ma għandux jeċċedi:

               (a)

               l-ammont massimu tal-finanzjament stabbilit fid-Deċiżjoni ta’ Finanzjament;

               (b)

               90 % tan-nefqa rimborżabbli annwali indikata fil-baġit ta’ partit politiku Ewropew u l-95 % tal-kosti eliġibbli mġarrba minn fondazzjoni politika Ewropea.

         7.   Abbażi tal-ammont definittiv tal-finanzjament stabbilit skont il-paragrafi 4 sa 6 u tal-pagamenti ta’ prefinanzjament li saru preċedentement fl-ambitu tad-Deċiżjoni ta’ Finanzjament, l-uffiċjal awtorizzanti b’delega jiddetermina l-ammonti dovuti lill-benefiċjarju jew lill-Parlament Ewropew.
   8.   L-ammont definittiv tal-finanzjament għandu jiġi stabbilit mingħajr preġudizzju għad-dritt tal-Parlament Ewropew li jwettaq verifiki ex post bi qbil mal-Parti B tat-Termini u l-Kundizzjonijiet Ġenerali stipulati fl-Anness 1a (għall-partiti) u fil-Parti B tat-Termini u l-Kundizzjonijiet stipulati fl-Anness 1b (għall-fondazzjonijiet) u bil-possibbiltà li l-ammont definittiv tal-finanzjament ikun jista’ jiġi aġġustat b’mod retroattiv.
   9.   Id-deċiżjonijiet adottati fl-ambitu ta’ dan l-Artikolu għandhom ikunu notifikati lill-benefiċjarju bħala deċiżjoni uniformi, bi qbil mal-Artikolu 223a(1) tar-Regoli ta’ Proċedura.
   10.   Il-proċedura applikabbli għall-approvazzjoni tar-rapport annwali u għall-adozzjoni tad-deċiżjoni dwar l-ammont definittiv tal-finanzjament u speċifikat aktar fil-Parti B tat-Termini u l-Kundizzjonijiet Ġenerali stipulati fl-Anness 1a (għall-partiti) u fil-Parti B tat-Termini u l-Kundizzjonijiet Ġenerali stipulati fl-Anness 1b (għall-fondazzjonijiet).
   11.   Il-Bureau jew l-uffiċjal awtorizzanti b’delega jista’ jikkonsulta lill-awtorità, bi qbil mal-Artikolu 6(9) tar-Regolament (UE, Euratom) Nru 1141/2014, bil-għan li tintalab informazzjoni addizzjonali li jikkunsidra rilevanti għall-approvazzjoni tar-rapport annwali għall-adozzjoni tad-deċiżjoni dwar l-ammont definittiv tal-finanzjament.
   Artikolu 9
   Proċedura ta’ sospensjoni
   1.   Bi qbil mar-regoli applikabbli tar-Regolament Finanzjarju u mad-dispożizzjonijiet applikabbli tal-Parti A tat-Termini u l-Kundizzjonijiet Ġenerali stipulati fl-Anness 1a (għall-partiti) u l-Parti A tat-Termini u l-Kundizzjonijiet Ġenerali stipulati fl-Anness 1b (għall-fondazzjonijiet), il-Bureau jista’ jiddeċiedi, fuq proposta mis-Segretarju Ġenerali, li jissospendi l-pagament ta’ finanzjament għall-partit politiku jew fondazzjoni u jiddeċiedi fuq it-tkomplija tal-pagament, f’każ li ċ-ċirkostanzi għal tali sospensjoni ma japplikawx aktar. L-uffiċjal awtorizzanti b’delega għandu jkun kompetenti biex iniedi tali proċedura u biex jieħu l-passi kollha meħtieġa, bi qbil mal-Parti A tat-Termini u l-Kundizzjonijiet Ġenerali stipulati fl-Anness 1a (għall-partiti) u mal-Parti A tat-Termini u l-Kundizzjonijiet Ġenerali stipulati fl-Anness 1b (għall-fondazzjonijiet), qabel tali deċiżjoni mill-Bureau.
   2.   It-tielet subparagrafu tal-Artikolu 223a(1) tar-Regoli ta’ Proċedura għandu japplika għal deċiżjonijiet adottati mill-Bureau skont dan l-Artikolu.
   Artikolu 10
   Irtirar tad-Deċiżjoni ta’ Finanzjament
   1.   Bi qbil mar-Regolament (UE, Euratom) Nru 1141/2014, u b’mod partikolari mal-Artikolu 30 tiegħu, flimkien mar-regoli applikabbli tar-Regolament Finanzjarju u mal-Parti A tat-Termini u Kundizzjonijiet Ġenerali stipulati fl-Anness 1a (għall-partiti) u l-Parti A tat-Termini u Kundizzjonijiet Ġenerali stipulati fl-Anness 1b (għall-fondazzjonijiet), il-Bureau jista’ jiddeċiedi, fuq proposta mis-Segretarju Ġenerali, li jirtira d-deċiżjoni ta’ finanzjament. L-uffiċjal awtorizzanti b’delega għandu jkun kompetenti biex iniedi tali proċedura u biex jieħu l-passi kollha meħtieġa, bi qbil mal-Parti A tat-Termini u l-Kundizzjonijiet Ġenerali stipulati fl-Anness 1a (għall-partiti) u mal-Parti A tat-Termini u l-Kundizzjonijiet Ġenerali stipulati fl-Anness 1b (għall-fondazzjonijiet), qabel tali deċiżjoni mill-Bureau.
   2.   It-tielet subparagrafu tal-Artikolu 223a(1) tar-Regoli ta’ Proċedura għandu japplika għal deċiżjonijiet adottati mill-Bureau skont dan l-Artikolu.
   3.   L-uffiċjal awtorizzanti b’delega għandu jkollu s-setgħa li joħroġ l-ordnijiet ta’ rkupru meħtieġa.
   Artikolu 11
   Terminazzjoni tad-deċiżjoni ta’ finanzjament
   1.   Bi qbil mar-Regolament (UE, Euratom) Nru 1141/2014, u b’mod partikolari mal-Artikoli 27 u 30 tiegħu, flimkien mar-regoli applikabbli tar-Regolament Finanzjarju u mal-Parti A tat-Termini u Kundizzjonijiet Ġenerali stipulati fl-Anness 1a (għall-partiti) u mal-Parti A tat-Termini u Kundizzjonijiet Ġenerali stipulati fl-Anness 1b (għall-fondazzjonijiet), il-Bureau jista’ jiddeċiedi, fuq proposta mis-Segretarju Ġenerali, li jtemm id-deċiżjoni ta’ finanzjament. L-uffiċjal awtorizzanti b’delega għandu jkun kompetenti biex iniedi tali proċedura u biex jieħu l-passi kollha meħtieġa, bi qbil mal-Parti A tat-Termini u l-Kundizzjonijiet Ġenerali stipulati fl-Anness 1a (għall-partiti) u mal-Parti A tat-Termini u l-Kundizzjonijiet Ġenerali stipulati fl-Anness 1b (għall-fondazzjonijiet), qabel tali deċiżjoni mill-Bureau.
   2.   It-tielet subparagrafu tal-Artikolu 223a(1) tar-Regoli ta’ Proċedura għandu japplika għal deċiżjonijiet adottati mill-Bureau skont dan l-Artikolu.
   3.   L-uffiċjal awtorizzanti b’delega għandu jkollu s-setgħa li joħroġ l-ordnijiet ta’ rkupru meħtieġa.
   Artikolu 12
   Kontroll
   Id-Deċiżjoni ta’ Finanzjament għandha tipprevedi espressament għad-drittijiet tal-Parlament Ewropew u tal-awtoritajiet kompetenti biex jeżerċitaw is-setgħat tagħhom ta’ kontroll fir-rigward tal-benefiċjarju, kif imsemmi fl-Artikoli 24 u 25 tar-Regolament (UE, Euratom) Nru 1141/2014.
   Artikolu 13
   Assistenza teknika
   Bi qbil mal-Artikolu 26 tar-Regolament (UE, Euratom) Nru 1141/2014, il-benefiċjarji jistgħu japplikaw għall-assistenza teknika, skont id-Deċiżjoni tal-Bureau tal-14 ta’ Marzu 2000 li tirregola l-użu tal-bini tal-Parlament Ewropew minn entitajiet esterni, kif emendata, u kull tip ieħor ta’ assistenza teknika kif imfissra fir-regoli adottati sussegwentement mill-Bureau. Il-Bureau jista’ jiddelega lis-Segretarju Ġenerali s-setgħa li jieħu deċiżjonijiet relatati mal-assistenza teknika.
   Artikolu 14
   Dritt ta’ smigħ
   F’każijiet fejn, skont id-Deċiżjoni ta’ Finanzjament applikabbli, inklużi fit-Termini u Kundizzjonijiet Speċjali u Ġenerali, il-benefiċjarju jew persuna fiżika kif imsemmija fl-Artikolu 27a tar-Regolament (UE, Euratom) Nru 1141/2014 għandu/ha d-dritt, qabel kwalunkwe deċiżjoni tiġi adottata mill-Parlament, li jippreżenta/tippreżenta l-osservazzjonijiet, il-benefiċjarju jew persuna fiżika għandu/ha jingħata/tingħata perjodu ta’ għaxart (10) ijiem ta’ xogħol, sakemm ma jkunx stipulat mod ieħor mir-regoli applikabbli, biex jippreżenta/tippreżenta l-osservazzjonijiet bil-miktub. Dan il-perjodu jista’, fuq talba motivata tal-benefiċjarju jew tal-persuna fiżika kkonċernata, jiġi prorogat darba b’għaxart (10) ijiem ta’ xogħol oħra.
   Artikolu 15
   Tħassir u dħul fis-seħħ
   1.   Id-Deċiżjoni tal-Bureau tal-Parlament Ewropew tad-12 ta’ Ġunju 2017 (6) hija revokata mid-dħul fis-seħħ ta’ din id-Deċiżjoni. Madankollu hija għandha tkompli tapplika fir-rigward tal-atti u tal-impenji relatati mal-finanzjament tal-partiti politiċi u tal-fondazzjonijiet politiċi fil-livell Ewropew għas-sena baġitarja 2018.
   2.   Din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
   Artikolu 16
   Pubblikazzjoni
   Din id-Deċiżjoni għandha tiġi ppubblikata f’Il-Ġurnal Uffiċjali tal-Unjoni Ewropea u fuq is-sit web tal-Parlament Ewropew.

      Annessi — mudell ta’ Deċiżjonijiet ta’ Finanzjament:

               Anness 1a — mudell ta’ Deċiżjoni ta’ Kontribuzzjoni — partit

               Anness 1b — mudell ta’ Deċiżjoni ta’ Għotja — fondazzjoni

      (1)  ĠU L 317, 4.11.2014, p. 1.

      (2)  ĠU L 298, 26.10.2012, p. 1

      (3)  ĠU L 362, 31.12.2012, p. 1.

      (4)  ĠU L 333, 19.12.2015, p. 50.

      (5)  Deċiżjoni tal-Bureau tas-16 ta’ Ġunju 2014 dwar ir-regoli interni dwar l-implimentazzjoni tal-baġit tal-Parlament Ewropew;

      (6)  ĠU C 205, 29.06.2017, p. 2.

      ANNESS 1a

         [MUDELL] DEĊIŻJONI TA' GĦOTI TA' KONTRIBUZZJONI — PARTIT
         NUMRU: …[DAĦĦAL]…

         Wara li kkunsidra t-Trattat dwar l-Unjoni Ewropea, b'mod partikolari l-Artikolu 10(4) tiegħu,
         Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikolu 224 tiegħu,
         Wara li kkunsidra r-Regolament (UE, Euratom) Nru 1141/2014 tal-Parlament Ewropew u tal-Kunsill tat-22 ta' Ottubru 2014 dwar l-istatut u l-finanzjament tal-partiti politiċi Ewropej u l-fondazzjonijiet politiċi Ewropej (1), u b'mod partikolari l-Artikolu 25(1) tiegħu,
         Wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni (2) (“ir-Regolament Finanzjarju”),
         Wara li kkunsidra r-Regolament Delegat tal-Kummissjoni (UE) Nru 1268/2012 tad-29 ta' Ottubru 2012 dwar ir-regoli tal-applikazzjoni tar-Regolament (UE, Euratom) Nru 966/2012 (3) (“ir-Regoli ta' Applikazzjoni tar-Regolament Finanzjarju”),
         Wara li kkunsidra r-Regolament Delegat tal-Kummissjoni (UE, Euratom) 2015/2401 tat-2 ta' Ottubru 2015 dwar il-kontenut u t-tħaddim tar-Reġistru tal-partiti u tal-fondazzjonijiet politiċi Ewropej (4),
         Wara li kkunsidra r-Regoli ta' Proċedura tal-Parlament Ewropew u b'mod partikolari l-Artikolu 25(11) tiegħu,
         Wara li kkunsidra d-Deċiżjoni tal-Bureau tal-Parlament Ewropew tat-28 ta' Mejju 2018 li tistabbilixxi l-proċeduri għall-implimentazzjoni tar-Regolament (UE, Euratom) Nru 1141/2014 tal-Parlament Ewropew u tal-Kunsill dwar l-istatut u l-finanzjament tal-partiti politiċi Ewropej u l-fondazzjonijiet politiċi Ewropej (5),
         Wara li kkunsidra t-termini u l-kundizzjonijiet stabbiliti mill-Parlament Ewropew fis-sejħa għal kontribuzzjonijiet bl-għan li jingħata finanzjament lil partiti politiċi f'livell Ewropew,
         Billi:

                     (1)

                     L-Artikolu 10(4) tat-Trattat dwar l-Unjoni Ewropea jipprevedi li l-partiti politiċi fil-livell Ewropew għandhom jikkontribwixxu għall-formazzjoni tal-għarfien politiku Ewropew u għall-espressjoni tar-rieda taċ-ċittadini tal-Unjoni.

                     (2)

                     Din id-deċiżjoni hija r-riżultat ta' sejħa għal kontribuzzjonijiet li permezz tagħha l-applikanti ġew mgħarrfa bil-mudell ta' Deċiżjoni ta' Finanzjament, inklużi t-termini u l-kundizzjonijiet.

                     (3)

                     [il-benefiċjarju] ressaq talba għal finanzjament fi [data meta l-Parlament Ewropew irċieva t-talba], u qabel b'mod espliċitu mat-termini u l-kundizzjonijiet tad-Deċiżjoni ta' Finanzjament,

               IL-BUREAU TAL-PARLAMENT EWROPEW EŻAMINA t-talba fil-laqgħa tiegħu ta' [data] u ADOTTA DIN ID-DEĊIŻJONI:
         Kontribuzzjonijiet finanzjarji diretti fis-sens tal-Artikolu 204a tar-Regolament Finanzjarju (“finanzjament”) qegħdin jingħataw lil:

                     [isem uffiċjali sħiħ tal-benefiċjarju]

                     [forma legali uffiċjali]

                     [numru ta' reġistrazzjoni legali]

                     [indirizz uffiċjali sħiħ]

                     [numru tal-VAT],

                     (“il-benefiċjarju”),

               rappreżentat, għall-finijiet ta' din id-Deċiżjoni ta' Finanzjament minn:
         …[rappreżentant intitolat li jidħol f'impenji legali] …,
         biex jappoġġa l-attivitajiet u l-objettivi statutorji tal-benefiċjarju,
         skont it-termini u l-kundizzjonijiet stabbiliti fis-sejħa għal kontribuzzjonijiet u d-Deċiżjoni ta' Kontribuzzjoni preżenti (“id-Deċiżjoni ta' Finanzjament”), inklużi t-Termini u l-Kundizzjonijiet Speċjali, it-Termini u l-Kundizzjonijiet Ġenerali fl-istima ta' baġit fl-Anness li għandu jifforma parti integrali minn din id-Deċiżjoni ta' Finanzjament preżenti.
         Id-dispożizzjonijiet tat-Termini u l-Kundizzjonijiet Speċjali għandhom jieħdu preċedenza fuq dawk ta' partijiet oħra ta' din id-Deċiżjoni. Id-dispożizzjonijiet tat-Termini u l-Kundizzjonijiet Ġenerali għandhom jieħdu preċedenza fuq dawk tal-Anness.

               Werrej

                     I.

                  TERMINI U KUNDIZZJONIJIET SPEĊJALI
                  12

                     ARTIKOLU I.1 -

                  SUĠĠETT TAD-DEĊIŻJONI
                  12

                     ARTIKOLU I.2 -

                  PERJODU TA' ELIĠIBBILTÀ
                  13

                     ARTIKOLU I.3 -

                  FORMA TA' FINANZJAMENT
                  13

                     ARTIKOLU I.4 -

                  AMMONT TA' FINANZJAMENT (MASSIMU) PROVIŻORJU
                  13

                     ARTIKOLU I.5 -

                  PAGAMENTI U ARRANĠAMENTI TAL-PAGAMENTI
                  13

                     I.5.1

                  Prefinanzjament
                  13

                     I.5.2

                  Pagament tal-bilanċ jew l-irkupru ta' prefinanzjament imħallas indebitament
                  13

                     I.5.3

                  Munita
                  13

                     ARTIKOLU I.6 -

                  KONT BANKARJU
                  13

                     ARTIKOLU I.7 -

                  DISPOŻIZZJONIJIET AMMINISTRATTIVI ĠENERALI
                  14

                     ARTIKOLU I.8 -

                  DĦUL FIS-SEĦĦ TAD-DEĊIŻJONI
                  14

                     II.

                  KUNDIZZJONIJIET ĠENERALI
                  14

                     PARTI A:

                  DISPOŻIZZJONIJIET ĠURIDIĊI U AMMINISTRATTIVI
                  14

                     ARTIKOLU II.1 -

                  DEFINIZZJONIJIET
                  14

                     ARTIKOLU II.2 -

                  OBBLIGI ĠENERALI TAL-BENEFIĊJARJU
                  15

                     ARTIKOLU II.3 -

                  OBBLIGI MARBUTA MA' KONT TAL-BANK
                  15

                     ARTIKOLU II.4 -

                  RESPONSABBILTÀ GĦAD-DANNI
                  15

                     ARTIKOLU II.5 -

                  KUNFIDENZJALITÀ
                  16

                     ARTIKOLU II.6 -

                  PROĊESSAR TA' DATA PERSONALI
                  16

                     ARTIKOLU II.7 -

                  ŻAMMA TA' REKORDS
                  16

                     ARTIKOLU II.8 -

                  VIŻIBILITÀ TAL-FINANZJAMENT MILL-UNJONI
                  16

                     II.8.1

                  Informazzjoni dwar il-finanzjament mill-Unjoni
                  16

                     II.8.2

                  Ċaħdiet li jeskludu r-responsabbiltà tal-Parlament Ewropew
                  16

                     II.8.3

                  Pubblikazzjoni tal-informazzjoni mill-Parlament Ewropew
                  16

                     ARTIKOLU II.9 -

                  GĦOTI TA' KUNTRATTI MILL-BENEFIĊJARJU
                  16

                     II.9.1

                  Prinċipji
                  16

                     II.9.2

                  Żamma ta' rekords
                  17

                     II.9.3

                  Il-kontroll tal-popolazzjoni tal-ispeċi
                  17

                     II.9.4

                  Responsabbiltà
                  17

                     ARTIKOLU II.10 -

                  FORCE MAJEURE
                  17

                     ARTIKOLU II.11 -

                  SOSPENSJONI TAL-PAGAMENT TA' FINANZJAMENT
                  17

                     II.11.1

                  Raġunijiet għas-sospensjoni
                  17

                     II.11.2

                  Proċedura għal sospensjoni
                  17

                     II.11.3

                  Effetti tas-sospensjoni
                  17

                     II.11.4

                  Tkomplija tal-pagament
                  18

                     ARTIKOLU II.12 -

                  IRTIRAR TAD-DEĊIŻJONI TA' FINANZJAMENT MILL-PARLAMENT EWROPEW
                  18

                     II.12.1

                  Raġunijiet għall-irtirar
                  18

                     II.12.2

                  Proċedura għall-irtirar
                  18

                     II.12.3

                  Effetti tar-reċess
                  18

                     ARTIKOLU II.13 -

                  IT-TERMINAZZJONI TAD-DEĊIŻJONI TA' FINANZJAMENT
                  18

                     II.13.1

                  Terminazzjoni fuq talba tal-benefiċjarju
                  18

                     II.13.2

                  Terminazzjoni mill-Parlament Ewropew
                  18

                     II.13.3

                  L-effetti tat-terminazzjoni
                  19

                     ARTIKOLU II.14 -

                  ĊESSJONI
                  19

                     ARTIKOLU II.15 -

                  IMGĦAX TA' INADEMPJENZA
                  19

                     ARTIKOLU II.16 -

                  DRITT APPLIKABBLI
                  19

                     ARTIKOLU II.17 -

                  DRITT TA' SMIGĦ
                  19

                     PARTI B:

                  DISPOŻIZZJONIJIET FINANZJARJI
                  19

                     ARTIKOLU II.18 -

                  NEFQA RIMBORŻABBLI
                  19

                     II.18.1

                  Kundizzjonijiet
                  19

                     II.18.2

                  Eżempji ta' nfiq rimborżabbli
                  20

                     ARTIKOLU II.19 -

                  INFIQ MHUX RIMBORŻABBLI
                  20

                     ARTIKOLU II.20 -

                  KONTRIBUZZJONIJIET IN NATURA
                  21

                     ARTIKOLU II.21 -

                  TRASFERIMENTI TAL-BAĠIT
                  21

                     ARTIKOLU II.22 -

                  OBBLIGI TA' RAPPORTAR
                  21

                     II.22.1

                  Rapport annwali
                  21

                     II.22.2

                  Rapport tal-awditjar estern
                  22

                     ARTIKOLU II.23 -

                  DEĊIŻJONI DWAR RAPPORT ANNWALI
                  22

                     ARTIKOLU II.24 -

                  DEĊIŻJONI DWAR L-AMMONT FINALI TA' FINANZJAMENT
                  23

                     II.24.1

                  Impatt tar-rapport annwali
                  23

                     II.24.2

                  Limitu
                  23

                     II.24.3

                  Riport ta' fondi mhux minfuqa
                  23

                     II.24.4

                  Id-Deċiżjoni tal-ammont finali ta' finanzjament
                  23

                     II.24.5

                  Irkupru ta' finanzjament mhux minfuq
                  23

                     II.24.6

                  Il-bilanċ tal-finanzjament
                  23

                     II.24.7

                  Bilanċ favorevoli ta' riżorsi proprji
                  23

                     ARTIKOLU II.25 -

                  IMGĦAX FUQ IL-PREFINANZJAMENT
                  24

                     ARTIKOLU II.26 -

                  IRKUPRU
                  24

                     II.26.1

                  Imgħax fuq pagament tard
                  24

                     II.26.2

                  Il-kumpens
                  24

                     II.26.3

                  Ħlasijiet tal-bank
                  24

                     ARTIKOLU II.27 -

                  GARANZIJA FINANZJARJA
                  25

                     ARTIKOLU II.28 -

                  KONTROLL
                  25

                     II.28.1

                  Dispożizzjonijiet Ġenerali
                  25

                     II.28.2

                  Dover li jinżammu d-dokumenti
                  25

                     II.28.3

                  L-obbligu li jipprovdi dokumenti u/jew informazzjoni
                  25

                     II.28.4

                  Żjarat fuq il-post
                  25

                     II.28.5

                  Proċedura tal-awditjar kontradittorja
                  25

                     II.28.6

                  Effetti tas-sejbiet tal-awditjar
                  26

                     II.28.7

                  Id-drittijiet ta' kontroll tal-OLAF
                  26

                     II.28.8

                  Id-drittijiet tal-Qorti Ewropea tal-Awdituri
                  26

                     II.28.9

                  Nuqqas ta' konformità mal-obbligi tal-Artikolu II.28.1 sa
                  26

                     ANNESS -

                  STIMA TAL-BAĠIT
                  27
               I.   TERMINI U KUNDIZZJONIJIET SPEĊJALI

            Artikolu I.1

            Suġġett tad-deċiżjoni

         Il-Parlament Ewropew jagħti finanzjament għall-implimentazzjoni tal-attivitajiet u l-objettivi statutorji tal-benefiċjarju fis-sena finanzjarja [daħħal], f'konformità mat-termini u l-kundizzjonijiet stabbiliti fit-Termini u l-Kundizzjonijiet Speċjali u fit-Termini u l-Kundizzjonijiet Ġenerali (“termini u kundizzjonijiet”), kif ukoll f'konformità mal-Anness tad-Deċiżjoni ta' Finanzjament. Dan jikkostitwixxi l-implimentazzjoni tad-Deċiżjoni ta' Finanzjament min-naħa tal-Parlament Ewropew.
         Il-benefiċjarju ser juża l-finanzjament għall-fini tal-implimentazzjoni tal-attivitajiet u l-objettivi statutorji tiegħu, filwaqt li jaġixxi fuq ir-responsabbiltà tiegħu stess u f'konformità mat-termini u l-kundizzjonijiet u l-Anness tad-Deċiżjoni ta' Finanzjament. Dan jikkostitwixxi l-implimentazzjoni tad-Deċiżjoni ta' Finanzjament min-naħa tal-benefiċjarju.

            Artikolu I.2

            Perjodu ta' eliġibbiltà

         Il-perjodu ta' eliġibbiltà għal finanzjament tal-Unjoni għandu jibda jgħodd minn [daħħal JJ/XX/SS] sa [daħħal JJ/XX/SS].

            Artikolu I.3

            Forma ta' finanzjament

         Il-kontribuzzjonijiet mogħtija lill-benefiċjarju skont it-Titolu VIII tal-Parti II tar-Regolament Finanzjarju jieħdu l-forma ta' rimborż ta' perċentwal tan-nefqa rimborżabbli li fil-fatt tkun ġiet imġarrba.

            Artikolu I.4

            Ammont ta' finanzjament (massimu) proviżorju

         Il-Parlament Ewropew għandu jikkontribwixxi ammont massimu ta' EUR [daħħal l-ammont], li m'għandux jaqbeż id-90 % tat-total tan-nefqa rimborżabbli stmata.
         In-nefqa rimborżabbli stmata tal-benefiċjarju hija mniżżla fl-Anness (“l-istima ta' baġit”). L-istima ta' baġit għandha tkun f'bilanċ u għandha tagħti analiżi statistika tal-kosti u d-dħul kollu tal-benefiċjarju għall-perjodu ta' eliġibilità. In-nefqa rimborżabbli għandha tkun separata min-nefqa mhux rimborżabbli, skont l-Artikolu II.18.

            Artikolu I.5

            Pagamenti u arranġamenti tal-pagamenti

         Il-finanzjament għandu jitħallas f'konformità mal-iskeda u l-arranġamenti li ġejjin.
         I.5.1   Prefinanzjament

         Il-pagament ta' prefinanzjament ta' EUR [daħħal ammont], li jirrappreżenta [100 % awtomatikament, inkella daħħal il-perċentwal deċiż mill-Parlament Ewropew] tal-ammont massimu stabbilit fl-Artikolu I.4 ta' din id-Deċiżjoni ta' Finanzjament, għandu jsir lill-benefiċjarju fi żmien 30 jum wara d-data tad-dħul fis-seħħ tad-Deċiżjoni ta' Finanzjament jew, jekk applikabbli, mid-data meta l-Parlament Ewropew jirċievi l-garanzija finanzjarja [ta' EUR … daħħal l-ammont jekk applikabbli], skont liema minnhom tkun l-aktar reċenti.
         I.5.2   Pagament tal-bilanċ jew l-irkupru ta' prefinanzjament imħallas indebitament

         Il-bilanċ tal-finanzjament għandu jitħallas lill-benefiċjarju jew kwalunkwe prefinanzjament imħallas indebitament għandu jiġi rkuprat fi żmien 30 jum wara d-deċiżjoni tal-Parlament Ewropew dwar ir-rapport annwali u d-determinazzjoni tal-ammont finali tal-finanzjament kif speċifikat fl-Artikolu II.24.
         I.5.3   Munita

         Il-pagamenti jitħallsu mill-Parlament Ewropew fl-euro. Kwalunkwe konverżjoni tal-kosti reali f'euro għandha ssir bir-rata ta' kuljum ippubblikata fis-serje C ta' Il-Ġurnal Uffiċjali tal-Unjoni Ewropea jew inkella, fin-nuqqas ta' dan, bir-rata menswali tal-kontabilità stabbilita mill-Parlament Ewropew u ppubblikata fis-sit tiegħu tal-Internet, fil-ġurnata meta tinħareġ l-ordni tal-pagament mill-Parlament Ewropew, ħlief fejn it-Termini u l-Kundizzjonijiet Speċjali espressament jiddisponu mod ieħor.
         Il-pagamenti mill-Parlament Ewropew għandhom jitqiesu li jkunu saru fid-data li fiha jiġu ddebitati mill-kont tal-Parlament Ewropew.

            Artikolu I.6

            Kont bankarju

         Il-pagamenti għandhom isiru f'kont jew subkont bankarju miżmum mill-benefiċjarju fil-bank stabbilit fi Stat Membru tal-Unjoni Ewropea, denominat f'euro, u li d-dettalji tiegħu jidhru hawn taħt:

                     Isem tal-bank: […]

                     Indirizz tal-fergħa bankarja fejn hemm il-kont: […]

                     Id-denominazzjoni eżatta tad-detentur tal-kont: […]

                     Numru tal-kont sħiħ (inklużi l-kodiċi bankarji): […]

                     IBAN: […]

                     KODIĊI BIC/SWIFT: […]

            Artikolu I.7

            Dispożizzjonijiet amministrattivi ġenerali

         Kwalunkwe komunikazzjoni indirizzata lill-Parlament Ewropew b'rabta mad-Deċiżjoni ta' Finanzjament għandha ssir bil-miktub, għandha tinkludi n-numru tad-Deċiżjoni ta' Finanzjament u għandha tintbagħat f'dan l-indirizz:

                     European Parliament

                     The President

                     c/o the Director-General of Finance

                     Office SCH 05B031

                     L-2929 Luxembourg

               Il-posta ordinarja għandha titqies li ntlaqgħet mill-Parlament Ewropew fid-data li hija tiġi formalment irreġistrata mis-Servizz Postali tal-Parlament Ewropew.
         Id-Deċiżjoni ta' Finanzjament hija indirizzata lill-benefiċjarju taħt dan l-indirizz:

                     Sinjur/Sinjura […]

                     [Funzjoni]

                     [Isem uffiċjali tal-korp benefiċjarju]

                     [Indirizz uffiċjali sħiħ]

               Kwalunkwe tibdil fl-indirizz tal-benefiċjarju għandu jiġi kkomunikat lill-Parlament Ewropew bil-miktub mingħajr dewmien.

            Artikolu I.8

            Dħul fis-seħħ tad-deċiżjoni

         Id-Deċiżjoni ta' Finanzjament għandha tidħol fis-seħħ fid-data li fiha tiġi ffirmata f'isem il-Parlament Ewropew.
         II.   KUNDIZZJONIJIET ĠENERALI

         PARTI A: DISPOŻIZZJONIJIET ĠURIDIĊI U AMMINISTRATTIVI

            Artikolu II.1

            Definizzjonijiet

         Għall-finijiet ta' din id-Deċiżjoni ta' Finanzjament:

                     (1)

                        “rapport ta' attività” tfisser ġustifikazzjoni bil-miktub tal-kosti mġarrba matul il-perjodu ta' eliġibilità. Pereżempju, spjegazzjoni tal-attivitajiet, kosti amministrattivi, eċċ. Ir-rapport tal-attività huwa parti mir-rapport annwali;

                     (2)

                        “rapport annwali” tfisser rapport li jrid jitressaq fi żmien sitt xhur wara li tagħlaq is-sena finanzjarja f'konformità mal-Artikolu 23 tar-Regolament (UE, Euratom) Nru 1141/2014 u l-Artikolu 204l tar-Regolament Finanzjarju;

                     (3)

                        “bilanċ tal-finanzjament” tfisser id-differenza bejn l-ammont tal-prefinanzjament skont l-Artikolu I.5.1 u l-ammont finali tal-finanzjament stabbilit skont l-Artikolu II.24.4;

                     (4)

                        “ikklerjar tal-pagamenti” tfisser sitwazzjoni fejn l-ammont tal-finanzjament finali huwa stabbilit mill-uffiċjal awtorizzanti u l-ammont imħallas lill-benefiċjarju ma jibqax proprjetà tal-Unjoni;

                     (5)

                        “kunflitt ta' interessi” tfisser sitwazzjoni fejn l-implimentazzjoni imparzjali u oġġettiva tad-Deċiżjoni ta' Finanzjament mill-benefiċjarju tkun kompromessa għal raġunijiet li jinvolvu lill-familja, il-ħajja emozzjonali, l-affinità nazzjonali, l-interess ekonomiku jew kwalunkwe interess ieħor kondiviż ma' kwalunkwe parti terza oħra relatata mal-kwistjoni tad-Deċiżjoni ta' Finanzjament. L-affinità politika, fil-prinċipju, ma tikkostitwixxix raġuni għal kunflitt ta' interessi fil-każ ta' ftehimiet konklużi bejn il-partit politiku u organizzazzjonijiet li jħaddnu l-istess valuri politiċi. Madankollu, fil-każ ta' ftehim bħal dan, il-konformità mal-Artikolu 22 tar-Regolament (UE, Euratom) Nru 1141/2014 trid tiġi osservata;

                     (6)

                        “kontribuzzjonijiet in natura” jew “offerta in natura” t-tnejn li huma jfissru riżorsi mhux finanzjarji, imqiegħda għad-dispożizzjoni tal-benefiċjarju mingħajr ħlas minn partijiet terzi, skont l-Artikolu 2(7) u 2(8) tar-Regolament (UE, Euratom) Nru 1141/2014;

                     (7)

                        “sena finanzjarja N” jew “perjodu ta' eliġibilità” t-tnejn li huma jfissru l-perjodu ta' implimentazzjoni tal-attivitajiet li għalihom ġie mogħti l-finanzjament skont id-Deċiżjoni ta' Finanzjament, kif speċifikat fl-Artikolu I.2;

                     (8)

                           “force majeure”
                         tfisser kwalunkwe sitwazzjoni jew ġrajja mhux prevista u eċċezzjonali li tkun barra mill-kontroll tal-benefiċjarju jew tal-Parlament Ewropew li tipprevjeni lil kwalunkwe wieħed minnhom milli jissodisfa kwalunkwe wieħed mill-obbligi tiegħu taħt id-Deċiżjoni ta' Finanzjament, li mhijiex attribwibbli għal żball jew negliġenza min-naħa tagħhom jew min-naħa tas-sottokuntratturi, entitajiet affiljati jew partijiet terzi li jirċievu appoġġ finanzjarju u li toħroġ li tkun inevitabbli minkejja li jeżerċitaw id-diliġenza dovuta. Dawn li ġejjin ma jistgħux jiġu invokati bħala force majeure: tilwim industrijali, strikes, diffikultajiet finanzjarji jew kwalunkwe difett ta' servizz, difett f'tagħmir jew materjal jew dewmien biex jagħmilhom disponibbli, kemm-il darba ma jkunux ġejjin direttament minn każ rilevanti ta' force majeure;

                     (9)

                        “formalment innotifika” tfisser ikkomunika bil-miktub permezz tal-posta jew tal-posta elettronika bi prova tal-kunsinna;

                     (10)

                        “frodi” tfisser kwalunkwe att jew ommissjoni intenzjonati li jaffettwaw l-interessi finanzjarji tal-Unjoni relatati mal-użu jew il-preżentazzjoni ta' dikjarazzjonijiet jew dokumenti foloz, mhux korretti jew mhux kompluti, jew man-nuqqas ta' żvelar ta' informazzjoni bi ksur ta' obbligu speċifiku;

                     (11)

                        “finanzjament” tfisser “kontribuzzjonijiet finanzjarji diretti” skont it-tifsira tat-Tieni Parti, Titolu VIII tar-Regolament Finanzjarju u tal-Kapitolu IV tar-Regolament (UE, Euratom) Nru 1141/2014;

                     (12)

                        “irregolarità” tfisser kwalunkwe ksur ta' dispożizzjoni tad-dritt tal-Unjoni li jirriżulta minn att jew ommissjoni min-naħa tal-benefiċjarju, li jkollu jew jista' jkollu l-effett li jippreġudika l-baġit tal-Unjoni;

                     (13)

                        “riżorsi proprji” tfisser sorsi esterni ta' finanzjament li mhumiex finanzjament mill-Unjoni. Pereżempju: donazzjonijiet, kontribuzzjonijiet minn membri (kif definit fil-punti (7) u (8) tal-Artikolu 2 tar-Regolament (UE, Euratom) Nru 1141/2014), eċċ.;

                     (14)

                        “persuna relatata” tfisser kwalunkwe persuna li għandha s-setgħa li tirrappreżenta lill-benefiċjarju jew li tieħu deċiżjonijiet f'ismu;

                     (15)

                        “żball sostanzjali” tfisser kwalunkwe ksur ta' xi dispożizzjoni tad-Deċiżjoni ta' Finanzjament li jirriżulta minn att jew ommissjoni, li jikkawża jew jista' jikkawża telf għall-baġit tal-Unjoni Ewropea.

            Artikolu II.2

            Obbligi ġenerali tal-benefiċjarju

         Il-benefiċjarju:

                     (a)

                     għandu jkollu r-responsabbiltà unika u l-oneru tal-prova għall-konformità ma' kwalunkwe obbligu legali li jaqa' fuqu;

                     (b)

                     għandu jkun mitlub jagħmel tajjeb għal kull dannu li sofra l-Parlament Ewropew bħala riżultat tal-implimentazzjoni, inkluża l-implimentazzjoni inkorretta, tad-Deċiżjoni ta' Finanzjament, ħlief fil-każijiet ta' force majeure;

                     (c)

                     għandu jkun l-uniku wieħed responsabbli fir-rigward ta' partijiet terzi, inkluż għal dannu ta' kwalunkwe għamla li dawn ikunu sofrew waqt l-implimentazzjoni tad-Deċiżjoni ta' Finanzjament;

                     (d)

                     għandu jinforma lill-Parlament Ewropew minnufih bi kwalunkwe tibdil fis-sitwazzjoni legali, finanzjarja, teknika, organizzattiva jew ta' sjieda tiegħu u bi kwalunkwe tibdil f'ismu, fl-indirizz jew fir-rappreżentant legali tiegħu;

                     (e)

                     għandu jieħu l-miżuri kollha meħtieġa biex jipprevjeni li jinqala' kwalunkwe kunflitt ta' interessi.

            Artikolu II.3

            Obbligi marbuta ma' kont tal-bank

         Il-kont jew is-subkont imsemmi fl-Artikolu I.6 jrid jippermetti l-identifikazzjoni tal-ammonti imħallsa mill-Parlament Ewropew u jrid ikun riservat esklużivament biex jilqa' fih l-ammonti msemmija fl-Artikolu I.5 mħallsa mill-Parlament Ewropew.
         Jekk l-ammonti mħallsa għal ġo dan il-kont bħala prefinanzjament jirrendu imgħax jew benefiċċji ekwivalenti skont id-dritt tal-Istat Membru li fit-territorju tiegħu jinsab miftuħ il-kont, tali mgħax jew benefiċċji għandhom jiġu rkuprati mill-Parlament Ewropew suġġett għall-kundizzjonijiet stabbiliti fl-Artikolu II.25, f'konformità mal-Artikolu 204k(5) tar-Regolament Finanzjarju.
         L-ammonti mħallsa mill-Parlament Ewropew ma jistgħu taħt ebda ċirkostanza jintużaw għal skopijiet ta' spekulazzjoni.
         Il-prefinanzjament jibqa' proprjetà tal-Unjoni sakemm jiġi kklerjat permezz tat-tnaqqis tiegħu mill-ammont finali tal-finanzjament.

            Artikolu II.4

            Responsabbiltà għad-danni

         Il-Parlament Ewropew ma jista jinżamm responsabbli għall-ebda dannu kkawżat jew imġarrab mill-benefiċjarju, inkluż kwalunkwe dannu kkawżat lil partijiet terzi waqt l-implimentazzjoni ta' din id-Deċiżjoni ta' Finanzjament jew b'konsegwenza ta' tali implimentazzjoni.
         Ħlief f'każijiet ta' force majeure, il-benefiċjarju jew il-persuna relatata għandha tikkumpensa lill-Parlament Ewropew għal kwalunkwe dannu li jġarrab bħala riżultat tal-implimentazzjoni tad-Deċiżjoni ta' Finanzjament jew għaliex id-Deċiżjoni ta' Finanzjament ma tkunx ġiet implimentata b'konformità sħiħa mad-dispożizzjonijiet tiegħu.

            Artikolu II.5

            Kunfidenzjalità

         Sakemm ma jkunx stipulat mod ieħor f'din id-Deċiżjoni ta' Finanzjament, fl-Artikolu 32 tar-Regolament (UE, Euratom) Nru 1141/2014 u f'atti legali oħra applikabbli tal-Unjoni, il-Parlament Ewropew u l-benefiċjarju jintrabtu li jippreservaw il-kunfidenzjalità ta' kwalunkwe dokument, informazzjoni jew materjal ieħor direttament relatat mas-suġġett ta' din id-Deċiżjoni ta' Finanzjament.

            Artikolu II.6

            Proċessar ta' data personali

         Kwalunkwe data ta' natura personali miġbura fil-kuntest tad-Deċiżjoni ta' Finanzjament għandha tiġi pproċessata f'konformità mad-dispożizzjonijiet tal-Artikolu 33 tar-Regolament (UE, Euratom) Nru 1141/2014, u tar-Regolament (KE) Nru 45/2001 (6).
         Tali data għandha tiġi pproċessata biss għall-iskop tal-implimentazzjoni u l-monitoraġġ tad-Deċiżjoni ta' Finanzjament mingħajr ħsara għall-possibbiltà li din id-data tiġi kkomunikata lill-korpi responsabbli għat-twettiq tal-kompiti tal-awditjar u l-verifika f'konformità mad-dritt tal-Unjoni.

            Artikolu II.7

            Żamma ta' rekords

         F'konformità mal-Artikolu 204o tar-Regolament Finanzjarju, il-benefiċjarju għandu jżomm ir-rekords u d-dokumenti ġustifikattivi kollha li jikkonċernaw l-implimentazzjoni tad-Deċiżjoni ta' Finanzjament għal ħames snin wara t-tressiq tar-rapport annwali, inklużi d-dikjarazzjonijiet finanzjarji annwali msemmija fl-Artikolu 204l(1) tar-Regolament Finanzjarju.
         Ir-rekords relatati mal-awditi, appelli, litigazzjonijiet jew is-saldu ta' pretensjonijiet li jirriżultaw mill-użu tal-finanzjament għandhom jinżammu sa tmiem tali awditi, appelli, litigazzjonijiet jew saldu ta' pretensjonijiet.

            Artikolu II.8

            Viżibilità tal-finanzjament mill-Unjoni

         II.8.1   Informazzjoni dwar il-finanzjament mill-Unjoni

         Sakemm il-Parlament Ewropew ma jitlobx jew ma jaqbilx mod ieħor, kull komunikazzjoni jew pubblikazzjoni tal-benefiċjarju li tikkonċerna d-Deċiżjoni ta' Finanzjament, inkluż f'konferenza, seminar jew fi kwalunkwe materjal ta' informazzjoni jew promozzjonali (bħal brochures, fuljetti, posters, preżentazzjonijiet, f'forma elettronika, eċċ.), għandha tindika li l-programm rċieva għajnuna finanzjarja mingħand il-Parlament Ewropew.
         II.8.2   Ċaħdiet li jeskludu r-responsabbiltà tal-Parlament Ewropew

         Kull komunikazzjoni jew pubblikazzjoni mill-benefiċjarju, f'kull forma u b'kull mezz, trid tindika li r-responsabbli uniku huwa l-awtur u li l-Parlament Ewropew mhux responsabbli għal kull użu li jista' jsir mill-informazzjoni misjuba fihom.
         II.8.3   Pubblikazzjoni tal-informazzjoni mill-Parlament Ewropew

         Il-Parlament Ewropew jippubblika fuq sit web l-informazzjoni speċifikata fl-Artikolu 32 tar-Regolament (UE, Euratom) Nru 1141/2014.

            Artikolu II.9

            Għoti ta' kuntratti mill-benefiċjarju

         II.9.1   Prinċipji

         F'konformità mal-Artikolu 204b(2) tar-Regolament Finanzjarju, il-finanzjament jista' jintuża għar-rimborż tan-nefqa relatata ma' kuntratti konklużi mill-benefiċjarju, sakemm ma kien hemm ebda kunflitt ta' interessi meta kienu ngħataw.
         Għall-kuntratti b'valur ta' aktar minn EUR 60 000 għal kull fornitur u għal kull beni jew servizz, il-benefiċjarju għandu jiġbor mill-inqas tliet offerti milqugħa bi tweġiba għal stedina bil-miktub għat-tfigħ tal-offerti li tagħti fid-dettall ir-rekwiżiti għall-akkwist. It-tul ta' żmien tal-kuntratti kkonċernati m'għandux jaqbeż il-ħames snin.
         Jekk ikun hemm inqas minn tliet offerti bi tweġiba għal istedina bil-miktub għal offerta, il-benefiċjarju għandu jkun meħtieġ li juri li kien impossibbli li jinkisbu aktar offerti għall-akkwist inkwistjoni.
         II.9.2   Żamma ta' rekords

         Il-benefiċjarju għandu jżomm rekord tal-evalwazzjoni tal-offerti u għandu jiġġustifika bil-miktub l-għażla tiegħu tal-fornitur finali.
         II.9.3   Il-kontroll tal-popolazzjoni tal-ispeċi

         Il-benefiċjarju għandu jiżgura li l-Parlament Ewropew, l-Awtorità għall-partiti politiċi Ewropej u l-fondazzjonijiet politiċi Ewropej, il-Qorti Ewropea tal-Awdituri u l-Uffiċċju Ewropew Kontra l-Frodi (OLAF) ikunu jistgħu jeżerċitaw is-setgħat tagħhom ta' kontroll skont il-Kapitolu V tar-Regolament (UE, Euratom) Nru 1141/2014 u skont l-Artikolu 204n tar-Regolament Finanzjarju. Il-benefiċjarju għandu jiżgura li l-kuntratti konklużi ma' partijiet terzi jiddisponu għall-possibilità li dawk is-setgħat ta' kontroll jistgħu jiġu eżerċitati wkoll fir-rigward ta' dawk il-partijiet terzi.
         II.9.4   Responsabbiltà

         Il-benefiċjarju għandu jibqa' l-uniku wieħed responsabbli f'dak li għandu x'jaqsam mal-implimentazzjoni tad-Deċiżjoni ta' Finanzjament u l-konformità mad-dispożizzjonijiet tad-Deċiżjoni ta' Finanzjament. Il-benefiċjarju għandu jintrabat li jagħmel l-arranġamenti kollha meħtieġa biex jiżgura li l-kuntrattur jaċċetta li jirrinunzja għad-drittijiet kollha fil-konfront tal-Parlament Ewropew taħt id-Deċiżjoni ta' Finanzjament.

            Artikolu II.10

               Force majeure

         Jekk jew il-Parlament Ewropew jew il-benefiċjarju jiffaċċjaw sitwazzjoni ta' force majeure, dawn għandhom jinformaw wieħed lill-ieħor mingħajr dewmien, permezz ta' ittra rreġistrata li jkollha rċevuta li tagħti prova tal-kunsinna jew ekwivalenti, liema ittra tiddikjara n-natura, id-durata probabbli u l-effetti probabbli tas-sitwazzjoni inkwistjoni.
         Il-Parlament Ewropew u l-benefiċjarju għandhom jagħmlu kull sforz biex inaqqsu kemm jista' jkun kwalunkwe ħsara li tista' tiġi kkawżata minn sitwazzjoni ta' force majeure.
         La l-Parlament Ewropew u lanqas il-benefiċjarju m'għandhom jitqiesu li jkunu kisru xi obbligu tagħhom skont id-Deċiżjoni ta' Finanzjament jekk dawn ikunu nżammu milli jissodisfaw dak l-obbligu minħabba każ ta' force majeure.

            Artikolu II.11

            Sospensjoni tal-pagament ta' finanzjament

         II.11.1   Raġunijiet għas-sospensjoni

         Il-Parlament Ewropew għandu jkollu s-setgħa li jissospendi l-pagament tal-finanzjament, f'konformità mar-regoli applikabbli taħt ir-Regolament Finanzjarju, fiċ-ċirkostanzi li ġejjin:

                     (i)

                     meta jissuspetta li l-benefiċjarju jkun naqas milli jikkonforma mal-obbligi relatati mal-użu tal-kontribuzzjonijiet stabbiliti fl-Artikolu 204k tar-Regolament Finanzjarju sakemm dak is-suspett jiġi vverifikat; jew

                     (ii)

                     meta l-benefiċjarju jkun ġie soġġett għal sanzjonijiet finanzjarji previsti fl-Artikolu 27(4) tar-Regolament (UE, Euratom) Nru 1141/2014 sa meta s-sanzjoni finanzjarja tkun tħallset.

               II.11.2   Proċedura għal sospensjoni

               L-Ewwel Pass
            — Qabel ma jissospendi l-pagament, il-Parlament Ewropew għandu formalment jinnotifika lill-benefiċjarju bl-intenzjoni tiegħu ta' sospensjoni, fejn jiddikjara r-raġunijiet tiegħu għala jixtieq jagħmel dan u jistieden lill-benefiċjarju jressaq osservazzjonijiet fi żmien 30 jum kalendarju wara li jirċievi dik in-notifika.

               It-Tieni Pass
            — Jekk, wara l-iskadenza tal-perjodu għat-tressiq tal-osservazzjonijiet, il-Parlament Ewropew jiddeċiedi li ma jkomplix għaddej bil-proċedura ta' sospensjoni, huwa għandu jinnotifika lill-benefiċjarju b'dik id-deċiżjoni.
         Jekk, wara l-iskadenza tal-perjodu għat-tressiq tal-osservazzjonijiet, il-Parlament Ewropew jiddeċiedi li jwettaq il-proċedura ta' sospensjoni, huwa għandu formalment jinnotifika lill-benefiċjarju permezz ta' deċiżjoni motivata dwar is-sospensjoni fejn jinfurmah dwar:

                     (i)

                     id-data indikattiva tat-tlestija tal-verifika neċessarja fil-każ imsemmi fil-punt (i) tal-Artikolu II.11.1; kif ukoll

                     (ii)

                     kwalunkwe rimedju legali.

               II.11.3   Effetti tas-sospensjoni

         Is-sospensjoni tal-pagament għandu jkollha l-effett li l-benefiċjarju ma jkun intitolat li jirċievi ebda pagament mill-Parlament Ewropew sa meta l-verifika msemmija fil-punt (i) tal-Artikolu II.11.2, fl-ambitu tat-Tieni Pass, tkun tlestiet għalkollox jew ir-raġuni għas-sospensjoni ma tibqax tapplika. Dan huwa mingħajr ħsara għad-dritt tal-Parlament Ewropew li jittermina l-finanzjament jew li jirtira d-Deċiżjoni ta' Finanzjament.
         II.11.4   Tkomplija tal-pagament

         Mill-mument meta r-raġuni għas-sospensjoni tal-pagament ma tibqax tapplika, il-pagamenti kollha kkonċernati għandhom jitkomplew u l-Parlament Ewropew għandu jinnotifika b'dan lill-benefiċjarju.

            Artikolu II.12

            Irtirar tad-deċiżjoni ta' finanzjament mill-parlament ewropew

         II.12.1   Raġunijiet għall-irtirar

         Il-Parlament Ewropew għandu jkollu s-setgħa li jirtira d-Deċiżjoni ta' Finanzjament fuq il-bażi ta' deċiżjoni tal-Awtorità li tneħħi lill-benefiċjarju mir-Reġistru, ħlief fil-każijiet kontemplati mill-Artikolu 30(2) tar-Regolament (UE, Euratom) Nru 1141/2014.
         II.12.2   Proċedura għall-irtirar

               L-Ewwel Pass
            — Qabel l-irtirar tad-Deċiżjoni ta' Finanzjament, il-Parlament Ewropew għandu formalment jinnotifika lill-benefiċjarju bl-intenzjoni tiegħu ta' rtirar, fejn jiddikjara r-raġunijiet tiegħu għala jixtieq jagħmel dan u jistieden lill-benefiċjarju jressaq osservazzjonijiet fi żmien 30 jum kalendarju wara li jirċievi dik in-notifika.

               It-Tieni Pass
            — Jekk, wara l-iskadenza tal-perjodu għat-tressiq tal-osservazzjonijiet, il-Parlament Ewropew jiddeċiedi li ma jirtirax id-Deċiżjoni ta' Finanzjament, huwa għandu jinnotifika lill-benefiċjarju b'dik id-deċiżjoni.
         Jekk, wara l-iskadenza tal-perjodu għat-tressiq tal-osservazzjonijiet, il-Parlament Ewropew jiddeċiedi li jirtira d-Deċiżjoni ta' Finanzjament, huwa għandu formalment jinnotifika lill-benefiċjarju permezz ta' deċiżjoni motivata dwar l-irtirar.
         Kwalunkwe ammont imħallas indebitament lill-benefiċjarju għandu jiġi rkuprat skont ir-regoli applikabbli tar-Regolament Finanzjarju.
         II.12.3   Effetti tar-reċess

         Id-deċiżjoni li d-Deċiżjoni ta' Finanzjament tiġi rtirata għandu jkollha effett retroattiv mid-data tal-adozzjoni tad-Deċiżjoni ta' Finanzjament.

            Artikolu II.13

            It-terminazzjoni tad-Deċiżjoni ta' finanzjament

         II.13.1   Terminazzjoni fuq talba tal-benefiċjarju

         Il-benefiċjarju jista' jitlob li d-Deċiżjoni ta' Finanzjament tiġi terminata.
         Il-benefiċjarju għandu formalment jinnotifika lill-Parlament Ewropew dwar it-terminazzjoni, filwaqt li jiddikjara:

                     (a)

                     ir-raġunijiet għat-terminazzjoni; kif ukoll

                     (b)

                     id-data li fiha għandha tidħol fis-seħħ it-terminazzjoni, li ma għandhiex tkun qabel id-data li fiha tkun intbagħtet in-notifika.

               It-terminazzjoni għandha tidħol fis-seħħ fil-jum speċifikat fid-deċiżjoni ta' terminazzjoni.
         II.13.2   Terminazzjoni mill-Parlament Ewropew

         (a)   Raġunijiet għat-terminazzjoni

         Il-Parlament Ewropew għandu jkollu s-setgħa li jtemm id-Deċiżjoni ta' Finanzjament fi kwalunkwe waħda miċ-ċirkostanzi li ġejjin:

                     (a)

                     fuq il-bażi ta' deċiżjoni tal-Awtorità li tneħħi lill-benefiċjarju mir-Reġistru, fil-każijiet kontemplati mill-Artikolu 30(2) tar-Regolament (UE, Euratom) Nru 1141/2014;

                     (b)

                     jekk il-benefiċjarju ma jibqax konformi mal-Artikolu 18(2) tar-Regolament (UE, Euratom) Nru 1141/2014;

                     (c)

                     jekk il-Parlament Ewropew jistabbilixxi li l-benefiċjarju jkun naqas milli jikkonforma mal-obbligi relatati mal-użu tal-kontribuzzjonijiet stabbiliti fl-Artikolu 204k tar-Regolament Finanzjarju;

                     (d)

                     jekk il-benefiċjarju jiġi ddikjarat fallut, ikun għaddej minn proċedura ta' xoljiment jew ikun is-suġġett ta' kwalunkwe proċedura oħra simili.

               (b)   Proċedura għal terminazzjoni

               L-Ewwel Pass
            — Qabel it-terminazzjoni tad-Deċiżjoni ta' Finanzjament, il-Parlament Ewropew għandu formalment jinnotifika lill-benefiċjarju bl-intenzjoni tiegħu ta' terminazzjoni, fejn jiddikjara r-raġunijiet tiegħu għala jixtieq jagħmel dan u jistieden lill-benefiċjarju jressaq osservazzjonijiet fi żmien 30 jum kalendarju wara li jirċievi dik in-notifika.

               It-Tieni Pass
            — Jekk, wara l-iskadenza tal-perjodu għat-tressiq tal-osservazzjonijiet, il-Parlament Ewropew jiddeċiedi li ma jitterminax id-Deċiżjoni ta' Finanzjament, huwa għandu jinnotifika lill-benefiċjarju b'dik id-deċiżjoni.
         Jekk, wara l-iskadenza tal-perjodu għat-tressiq tal-osservazzjonijiet, il-Parlament Ewropew jiddeċiedi li jittermina d-Deċiżjoni ta' Finanzjament, huwa għandu formalment jinnotifika lill-benefiċjarju permezz ta' deċiżjoni motivata dwar it-terminazzjoni.
         It-terminazzjoni għandha tidħol fis-seħħ fil-jum speċifikat fid-deċiżjoni ta' terminazzjoni.
         II.13.3   L-effetti tat-terminazzjoni

         Id-deċiżjoni li tintemm id-Deċiżjoni ta' Finanzjament għandha tidħol fis-seħħ ex nunc. Il-kosti attwalment imġarrba mill-benefiċjarju mill-jum li tidħol fis-seħħ id-deċiżjoni ta' terminazzjoni għandhom jiġu kkwalifikati bħala nefqa mhux rimborżabbli.

            Artikolu II.14

            Ċessjoni

         Il-benefiċjarju ma jista' jċedi ebda waħda mit-talbiet tiegħu għall-pagament kontra l-Parlament Ewropew lill-ebda parti terza, ħlief jekk approvat minn qabel mill-Parlament Ewropew abbażi ta' talba motivata u bil-miktub mill-benefiċjarju.
         Jekk il-Parlament Ewropew ma jaċċettax bil-miktub iċ-ċessjoni jew jekk il-kundizzjonijiet ta' tali ċessjoni ma jiġux osservati, iċ-ċessjoni ma jkollha ebda effett legali.
         Fl-ebda każ ma tista' ċessjoni teżenta lill-benefiċjarju mill-obbligi tiegħu lejn il-Parlament Ewropew.

            Artikolu II.15

            Imgħax ta' inadempjenza

         Jekk il-Parlament Ewropew ma jħallasx fil-limiti ta' żmien għall-pagament, il-benefiċjarju għandu jkun intitolat għal imgħax ta' inadempjenza bir-rata applikata mill-Bank Ċentrali Ewropew għall-operazzjonijiet ta' rifinanzjament ewlenin tiegħu f'euro (ir-“rata ta' referenza”), flimkien ma' tliet punti u nofs. Ir-rata ta' referenza hija r-rata fis-seħħ fl-ewwel jum tax-xahar li fih jiskadi l-limitu ta' żmien għall-pagament, kif ippubblikata fis-serje C ta' Il-Ġurnal Uffiċjali tal-Unjoni Ewropea.
         Jekk il-Parlament Ewropew jissospendi l-pagamenti kif jiddisponi l-Artikolu II.11, dawn l-azzjonijiet jistgħu ma jiġux ikkunsidrati bħala każijiet ta' inadempjenza.
         L-imgħax fuq pagament tard ikopri l-perjodu li jibda mill-jum wara d-data dovuta għall-pagament, sa u inkluża d-data tal-pagament attwali.
         Bħala eċċezzjoni għall-ewwel subparagrafu, jekk l-imgħax ikkalkulat ikun inqas minn EUR 200 jew ugwali għal dan l-ammont, il-Parlament Ewropew għandu jintalab iħallas dan l-ammont lill-benefiċjarju biss jekk il-benefiċjarju jitlob dan fi żmien xahrejn minn meta jirċievi pagament tardiv.

            Artikolu II.16

            Dritt applikabbli

         Din id-Deċiżjoni ta' Finanzjament hija rregolata mid-dritt applikabbli tal-Unjoni, b'mod partikolari mir-Regolament (UE, Euratom) Nru 1141/2014 u r-regoli applikabbli tar-Regolament Finanzjarju li japplikaw b'mod sħiħ. Dawn huma kkomplementati, fejn meħtieġ, mid-dritt nazzjonali tal-Istat Membru li fih il-benefiċjarju għandu s-sede tiegħu.

            Artikolu II.17

            Dritt ta' smigħ

         Fil-każijiet fejn, skont din id-Deċiżjoni ta' Finanzjament, il-benefiċjarju jew persuna fiżika kif imsemmija fl-Artikolu 27a tar-Regolament (UE, Euratom) Nru 1141/2014 għandu/ha d-dritt jippreżenta/tippreżenta osservazzjonijiet, il-benefiċjarju jew il-persuna fiżika kkonċernata għandu/ha jingħata/tingħata perjodu ta' għaxart ijiem ta' xogħol, ħlief fejn previst espressament mod ieħor, biex jippreżenta/tippreżenta l-osservazzjonijiet bil-miktub. Dan il-perjodu jista', fuq talba motivata tal-benefiċjarju jew tal-persuna fiżika kkonċernata, jiġi prorogat darba b'għaxart ijiem ta' xogħol oħra.
         PARTI B: DISPOŻIZZJONIJIET FINANZJARJI

            Artikolu II.18

            Nefqa rimborżabbli

         II.18.1   Kundizzjonijiet

         Sabiex jitqiesu eliġibbli għal rimborż minn finanzjament mill-Unjoni, u f'konformità mal-Artikolu 204k tar-Regolament Finanzjarju, il-kosti għandhom jissodisfaw il-kriterji li ġejjin:

                     (a)

                     ikunu direttament relatati mas-suġġett tad-Deċiżjoni ta' Finanzjament u previsti fl-istima ta' baġit anness mad-Deċiżjoni ta' Finanzjament;

                     (b)

                     ikunu meħtieġa għall-implimentazzjoni tad-Deċiżjoni ta' Finanzjament;

                     (c)

                     ikunu raġonevoli u ġustifikati, u jikkonformaw mal-prinċipju ta' ġestjoni finanzjarja tajba, b'mod partikolari rigward l-ekonomija u l-effiċjenza;

                     (d)

                     ikunu ġġenerati matul il-perjodu ta' eliġibilità kif definit fl-Artikolu I.2, bl-eċċezzjoni ta' kosti relatati ma' rapporti annwali jew ċertifikati dwar id-dikjarazzjonijiet finanzjarji jew kontijiet ta' bażi;

                     (e)

                     ikunu verament intefqu mill-benefiċjarju;

                     (f)

                     ikunu identifikabbli u verifikabbli, u jkun ittieħed rekord tagħhom fil-kontijiet tal-benefiċjarju, f'konformità mal-istandards tal-kontabilità applikabbli għalih;

                     (g)

                     ikunu jikkonformaw mar-rekwiżiti tal-liġijiet applikabbli tat-taxxa u soċjali;

                     (h)

                     jikkonformaw mal-ewwel paragrafu tal-Artikolu II.9.1, u, bħala regola ġenerali, mat-tieni paragrafu tal-Artikolu II.9.1.

               Il-proċeduri tal-kontabilità u tal-kontroll intern tal-benefiċjarju jridu jiffaċilitaw ir-rikonċiljazzjoni diretta tal-kosti u d-dħul iddikjarat fir-rapport annwali mar-rapporti finanzjarji u d-dokumenti ta' sostenn korrispondenti.
         II.18.2   Eżempji ta' nfiq rimborżabbli

         B'mod partikolari u, jekk jissodisfaw il-kriterji stipulati fl-Artikolu II.18.1, il-kosti tal-operat li ġejjin għandhom jitqiesu bħala rimborżabbli mingħajr ħsara għall-Artikolu 204k tar-Regolament Finanzjarju:

                     (a)

                     kosti amministrattivi u kosti relatati ma' assistenza teknika, laqgħat, riċerka, avvenimenti transfruntiera, studji, informazzjoni u pubblikazzjonijiet;

                     (b)

                     kosti relatati mal-persunal, li jinkludu s-salarji attwali, kontribuzzjonijiet għas-sigurtà soċjali u kosti oħra statutorji inklużi fir-remunerazzjoni, sakemm dawn ma jaqbżux ir-rati medji skont il-politika normalment segwita mill-benefiċjarju dwar ir-remunerazzjoni;

                     (c)

                     spejjeż tal-ivvjaġġar u tas-sussistenza tal-persunal, sakemm dawn ikunu konsistenti man-norma applikata mill-benefiċjarju rigward il-kosti tal-ivvjaġġar;

                     (d)

                     il-kosti ta' deprezzament ta' tagħmir jew assi oħra (ġodda jew użati) kif irreġistrati fir-rapporti kontabilistiċi tal-benefiċjarju, sakemm l-assi

                                 (i)

                                 jiġi deprezzat f'konformità mal-istandards internazzjonali tal-kontabbiltà u l-prassi normali tal-kontabbiltà tal-benefiċjarju; kif ukoll

                                 (ii)

                                 ikunu mixtrija f'konformità mal-ewwel paragrafu tal-Artikolu II.9.1 u, bħala regola ġenerali, mat-tieni paragrafu tal-Artikolu II.9.1 jekk ix-xiri jseħħ fi ħdan il-perjodu ta' eliġibilità;

                     (e)

                     il-kosti ta' oġġetti għall-konsum u provvisti u kuntratti oħra, sakemm dawn ikunu

                                 (i)

                                 mixtrija f'konformità mal-ewwel paragrafu tal-Artikolu II.9.1 u, bħala regola ġenerali, mat-tieni paragrafu tal-Artikolu II.9.1, u

                                 (ii)

                                 assenjati direttament lis-suġġett tad-Deċiżjoni ta' Finanzjament;

                     (f)

                     kosti li huma riżultat dirett ta' ħtiġiet imposti mid-Deċiżjoni ta' Finanzjament inklużi, jekk japplika, l-ispejjeż ta' servizzi finanzjarji (b'mod partikolari l-kost ta' garanziji finanzjarji) bil-kundizzjoni li s-servizzi korrispondenti huma mixtrija f'konformità mal-ewwel paragrafu tal-Artikolu II.9.1 u, bħala regola ġenerali, mat-tieni paragrafu tal-Artikolu II.9.1;

                     (g)

                     għajnuna finanzjarja għall-entitajiet assoċjati tal-benefiċjarju li ġejjin: [daħħal l-ismijiet tal-entitajiet assoċjati, bħalma huma l-organizzazzjonijiet taż-żgħażagħ u tan-nisa, kif ikkomunikat mal-applikazzjoni għall-finanzjament], bil-kundizzjoni li s-sostenn finanzjarju għal kull entità ma jaqbiżx l-ammont ta' EUR 100 000, li jintuża mill-entità assoċjata għal nefqa rimborżabbli, li somma f'daqqa mħallsa lill-entità assoċjata ma taqbiżx il-kwart tas-sostenn finanzjarju totali mogħti lil dik l-entità u li l-benefiċjarju jiggarantixxi rkupru possibbli ta' tali appoġġ finanzjarju.

            Artikolu II.19

            Infiq mhux rimborżabbli

         Mingħajr ħsara għall-Artikolu II.18.I ta' din id-Deċiżjoni u għall-Artikolu 204k tar-Regolament Finanzjarju, il-kosti li ġejjin m'għandhomx jitqiesu rimborżabbli:

                     (a)

                     ir-redditu fuq il-kapital u d-dividendi mħallsa mill-benefiċjarju;

                     (b)

                     id dejn u l-ispejjeż għas-servizz tad-dejn;

                     (c)

                     id-dispożizzjonijiet għal telf jew djun;

                     (d)

                     l-imgħax dovut;

                     (e)

                     id-djun dubjużi;

                     (f)

                     it-telf fuq il-kambju;

                     (g)

                     il-kosti tat-trasferimenti mill-Parlament Ewropew imposti mill-bank tal-benefiċjarju;

                     (h)

                     il-kosti ddikjarati mill-benefiċjarju fil-qafas ta' azzjoni oħra li tirċievi għotja ffinanzjata mill-baġit tal-Unjoni;

                     (i)

                     il-kontribuzzjonijiet in natura;

                     (j)

                     in-nefqa żejda jew irresponsabbli;

                     (k)

                     il-VAT deduċibbli;

                     (l)

                     il-finanzjament projbit ta' ċerti partijiet terzi skont l-Artikolu 22 tar-Regolament (UE, Euratom) Nru 1141/2014 u l-Artikolu 204b(3) tar-Regolament Finanzjarju.

            Artikolu II.20

            Kontribuzzjonijiet in natura

         Il-Parlament Ewropew għandu jippermetti lill-benefiċjarju li jirċievi kontribuzzjonijiet in natura matul l-implimentazzjoni tad-Deċiżjoni ta' Finanzjament, sakemm il-valur ta' dawn il-kontribuzzjonijiet ma jaqbiżx:

                     (a)

                     il-kosti li fil-fatt saru u ppruvati debitament b'dokumenti ta' rendikont tal-partijiet terzi li għamlu dawn il-kontribuzzjonijiet lill-benefiċjarju bla ħlas imma li jġorru l-kosti korrispondenti;

                     (b)

                     fin-nuqqas ta' dawn id-dokumenti, il-kosti li jikkorrispondu għal dawk ġeneralment aċċettati fis-suq partikolari;

                     (c)

                     il-valur tagħhom kif aċċettati fl-istima ta' baġit;

                     (d)

                     50 % tar-riżorsi proprji aċċettati fl-istima ta' baġit.

               Kontribuzzjonijiet in natura:

                     (a)

                     għandhom jiġu ppreżentati separatament fl-istima ta' baġit sabiex dawn jirriflettu r-riżorsi kollha;

                     (b)

                     għandhom jikkonformaw mal-Artikolu 20 tar-Regolament (UE, Euratom) Nru 1141/2014, kif ukoll mar-regoli tat-taxxa u tas-sigurtà soċjali nazzjonali;

                     (c)

                     għandhom biss jiġu aċċettati fuq bażi proviżorja, soġġett għal ċertifikazzjoni mill-awditur estern u mill-aċċettazzjoni fid-deċiżjoni dwar l-ammont finali ta' finanzjament;

                     (d)

                     ma għandhomx ikunu f'forma ta' proprjetà immobbli.

            Artikolu II.21

            Trasferimenti tal-baġit

         Il-benefiċjarju għandu jingħata permess jaġġusta l-istima ta' baġit stabbilita fl-Anness, permezz ta' trasferimenti bejn kategoriji differenti tal-baġit. Dan l-aġġustament ma għandux jesiġi emenda tad-Deċiżjoni ta' Finanzjament. Dawn it-trasferimenti għandhom jiġu ġġustifikati fir-rapport annwali.

            Artikolu II.22

            Obbligi ta' rapportar

         II.22.1   Rapport annwali

         Preferibbilment sal-15 ta' Mejju u mhux aktar tard mit-30 ta' Ġunju wara tmiem is-sena finanzjarja N, il-benefiċjarju għandu jissottometti rapport annwali, li ser ikun magħmul kif ġej:

                     (a)

                     dikjarazzjonijiet finanzjarji annwali u noti li jakkumpanjawhom, li jkopru d-dħul u l-kosti tal-benefiċjarju, l-assi u l-obbligazzjonijiet fil-bidu u fit-tmiem tas-sena finanzjarja, f'konformità mal-liġi applikabbli fl-Istat Membru tas-sede tal-benefiċjarju;

                     (b)

                     dikjarazzjonijiet finanzjarji annwali abbażi tal-istandards internazzjonali tal-kontabilità definiti fl-Artikolu 2 tar-Regolament (KE) Nru 1606/2002 tal-Parlament Ewropew u tal-Kunsill (7);

                     (c)

                     il-lista ta' donaturi u kontributuri u d-donazzjonijiet jew kontribuzzjonijiet korrispondenti tagħhom irrapportati f'konformità mal-Artikolu 20 tar-Regolament (UE, Euratom) No 1141/2014;

                     (d)

                     rapport ta' attività;

                     (e)

                     dikjarazzjoni finanzjarja bbażata fuq l-istruttura tal-istima ta' baġit;

                     (f)

                     dettalji tal-kontijiet fir-rigward ta' dħul, kosti, assi u obbligazzjonijiet;

                     (g)

                     rikonċiljazzjoni tad-dikjarazzjoni finanzjarja msemmija fil-punt (e) b'dettalji tal-kontijiet imsemmija fil-punt (f);

                     (h)

                     lista ta' fornituri li f'sena finanzjarja partikolari talbu lill-benefiċjarju aktar minn EUR 10 000, li tispeċifika l-isem u l-indirizz tal-fornitur kif ukoll in-natura tal-oġġetti jew is-servizzi pprovduti.

               L-informazzjoni inkluża fir-rapport annwali trid tkun biżżejjed biex jiġi stabbilit l-ammont finali tal-finanzjament.
         II.22.2   Rapport tal-awditjar estern

         Il-Parlament Ewropew għandu jirċievi direttament mingħand il-korpi jew l-esperti esterni indipendenti, maħtura skont l-Artikolu 23(3) tar-Regolament (UE, Euratom) Nru 1141/2014, ir-rapport tal-awditjar estern kif speċifikat fl-Artikolu 23(1) tar-Regolament (UE, Euratom) Nru 1141/2014.
         L-iskop tal-awditjar estern għandu jkun dak li jiċċertifika l-affidabilità tar-rapporti finanzjarji u l-legalità u r-regolarità tan-nefqa tagħhom, u b'mod partikolari li:

                     (a)

                     id-dikjarazzjonijiet finanzjarji tħejjew f'konformità mal-leġiżlazzjoni nazzjonali applikabbli għall-benefiċjarju, ma fihomx dikjarazzjonijiet materjali foloz u juru perspettiva vera u ġusta tal-pożizzjoni finanzjarja u tar-riżultati operattivi;

                     (b)

                     id-dikjarazzjonijiet finanzjarji tħejjew f'konformità mal-istandards internazzjonali tal-kontabilità definiti fl-Artikolu 2 tar-Regolament (KE) Nru 1606/2002;

                     (c)

                     il-kosti ddikjarati verament saru;

                     (d)

                     id-dikjarazzjoni tad-dħul tkun eżawrjenti;

                     (e)

                     id-dokumenti finanzjarji preżentati mill-benefiċjarju lill-Parlament ikunu konsistenti mad-dispożizzjonijiet finanzjarji tad-Deċiżjoni ta' Finanzjament;

                     (f)

                     l-obbligi li jirriżultaw mir-Regolament (UE, Euratom) Nru 1141/2014, b'mod partikolari mill-Artikolu 20 tiegħu, ikunu ġew issodisfati;

                     (g)

                     l-obbligi skont id-Deċiżjoni ta' Finanzjament, b'mod partikolari l-Artikolu II.9 u l-Artikolu II.18, twettqu;

                     (h)

                     il-kontribuzzjoni in natura realment ikunu ngħataw lill-benefiċjarju u ġew valutati bi qbil mar-regoli applikabbli;

                     (i)

                     kwalunkwe parti mhux użata tal-finanzjament tal-Unjoni tkun ġiet riportata għas-sena finanzjarja li jmiss;

                     (j)

                     il-parti mhux użata ta' finanzjament tal-Unjoni tkun intużat f'konformità mal-Artikolu 204k(2) tar-Regolament Finanzjarju;

                     (k)

                     kwalunkwe eċċess ta' riżorsi proprji ikun ġie trasferit lejn ir-riżerva.

            Artikolu II.23

            Deċiżjoni dwar rapport annwali

         Sat-30 ta' Settembru tas-sena li tiġi wara s-sena finanzjarja N, il-Parlament Ewropew għandu japprova jew jirrifjuta r-rapport annwali, kif speċifikat fl-Artikolu II.22.1.
         Jekk il-Parlament Ewropew ma jagħtix tweġiba bil-miktub fi żmien perjodu ta' sitt xhur wara li jirċievi r-rapport annwali, ir-rapport annwali għandu jitqies li jkun ġie approvat.
         L-approvazzjoni tar-rapport annwali huwa mingħajr ħsara għall-istabbiliment tal-ammont ta' finanzjament finali skont l-Artikolu II.24 li permezz tiegħu l-Parlament Ewropew jieħu deċiżjoni finali dwar l-eliġibilità tal-kosti.
         Il-Parlament Ewropew jista' jitlob informazzjoni addizzjonali mingħand il-benefiċjarju sabiex ikun f'pożizzjoni li jieħu deċiżjoni dwar ir-rapport annwali. Fil-każ ta' tali talba, id-data ta' skadenza għad-deċiżjoni dwar ir-rapport annwali għandha tkun prorogata sakemm tali informazzjoni mitluba tkun waslet u ġiet evalwata mill-Parlament Ewropew.
         Jekk ir-rapport annwali jkun vizzjat minn nuqqasijiet sostanzjali, il-Parlament Ewropew jista' jirrifjutah mingħajr ma jitlob informazzjoni addizzjonali mingħand il-benefiċjarju u jista' jitlob li l-benefiċjarju jissottometti rapport ġdid fi żmien 15-il jum ta' xogħol.
         Talbiet għal informazzjoni addizzjonali jew għal rapport ġdid għandhom isiru lill-benefiċjarju bil-miktub.
         Jekk ir-rapport annwali li jkun tressaq inizjalment jiġi rrifjutat u jintalab rapport ġdid, għar-rapport il-ġdid għandha tapplika l-proċedura ta' approvazzjoni stabbilita f'dan l-Artikolu.

            Artikolu II.24

            Deċiżjoni dwar l-ammont finali ta' finanzjament

         II.24.1   Impatt tar-rapport annwali

         Id-deċiżjoni tal-Parlament Ewropew li tistabbilixxi l-ammont finali ta' finanzjament għandha tkun ibbażata fuq ir-rapport annwali approvat f'konformità mal-Artikolu II.23. F'każ ta' ċaħda definittiva tar-rapport annwali mill-Parlament Ewropew jew in-nuqqas tal-benefiċjarju li jissottometti kwalunkwe rapport annwali fi żmien l-iskadenzi applikabbli, ebda kost rimborżabbli ma jista' jiġi stabbilit mid-deċiżjoni finali dwar l-ammont ta' fondi.
         II.24.2   Limitu

         L-ammont finali ta' finanzjament għandu jkun limitat għall-ammont stipulat fl-Artikolu I.4. La m'għandu jaqbeż il-90 % tan-nefqa rimborżabbli indikata fl-istima ta' baġit u lanqas il-90 % tan-nefqa rimborżabbli li tkun verament iġġarbet.
         II.24.3   Riport ta' fondi mhux minfuqa

         Kwalunkwe parti mill-kontribuzzjoni li ma tkunx intefqet fis-sena finanzjarja N li għaliha tkun ingħatat, għandha tkun riportata għas-sena finanzjarja N+1 u tintefaq fuq kwalunkwe nefqa rimborżabbli li tkun iġġarrbet sal-31 ta' Diċembru tas-sena N+1. L-ammonti li jkun għad fadal mill-kontribuzzjonijiet tas-sena preċedenti ma jistgħux jintużaw għall-finanzjament tal-parti tan-nefqa li l-partiti politiċi Ewropej iridu jipprovdu mir-riżorsi proprji tagħhom.
         Il-benefiċjarju għandu l-ewwel juża parti mill-kontribuzzjoni li ma tkunx intużat fis-sena finanzjarja li għaliha l-kontribuzzjoni tkun ingħatat u huwa biss wara dan li tintuża kwalunkwe kontribuzzjoni mogħtija wara dik is-sena.
         II.24.4   Id-Deċiżjoni tal-ammont finali ta' finanzjament

         Il-Parlament Ewropew ser jikkontrolla jekk in-nefqa tkunx konformi mad-dispożizzjonijiet tar-Regolament (UE, Euratom) Nru 1141/2014, ir-Regolament Finanzjarju u d-Deċiżjoni ta' Finanzjament. Kull sena huwa għandu jieħu deċiżjoni dwar l-aħħar ammont ta' finanzjament, li għandha tiġi notifikata lill-benefiċjarju kif suppost.
         Jekk l-ammont tal-finanzjament definit fl-Artikolu I.4 intefaq kompletament matul is-sena N, l-ammont finali tal-finanzjament għandu jiġi stabbilit wara l-għeluq ta' dik is-sena finanzjarja, is-sena N+1.
         F'każ ta' riporti ta' fondi li ma ntefqux għas-sena finanzjarja N+1 f'konformità mal-Artikolu II.24.3, l-ammont ta' finanzjament finali għas-sena N għandu jiġi stabbilit kif ġej:

               Pass Nru 1
            : Fis-sena N+1, il-Parlament Ewropew għandu jiddeċiedi fuq il-kosti rimborżabbli tas-sena finanzjarja N u l-ewwel parti tal-ammont ta' finanzjament finali tas-sena N, li jikkorrispondu għal dawk il-kosti. Barra minn hekk, il-Parlament Ewropew għandu jistabbilixxi l-ammont ta' finanzjament li ma ntefaqx mogħti għas-sena finanzjarja N li għandu jiġi riportat għas-sena finanzjarja N+1;

               Pass Nru 2
            : Fis-sena N+2, il-Parlament Ewropew għandu jiddeċiedi fuq il-kosti rimborżabbli tas-sena finanzjarja N+1, li jiddeterminaw liema minnhom ser ikunu koperti minn fondi li ma ntefqux riportati għas-sena finanzjarja N+1 (it-tieni parti mill-ammont tal-finanzjament finali).
         L-ammont ta' finanzjament finali għas-sena N għandu jkun is-somma tal-ammonti stabbiliti fil-fażi 1 u 2.
         L-approvazzjoni tal-prefinanzjament issir fil-mument li jiġi stabbilit l-ammont finali tal-finanzjament. Fil-każ ta' riport, trasferiment parzjali ta' prefinanzjament iseħħ fil-mument ta' kull waħda mill-imsemmija fażijiet.
         II.24.5   Irkupru ta' finanzjament mhux minfuq

         Kwalunkwe parti li jifdal tal-kontribuzzjoni mogħtija għas-sena N li ma tkunx intefqet sal-aħħar tas-sena N+1 għandha tkun irkuprata f'konformità mal-Kapitolu 5 tat-Titolu IV tal-Ewwel Parti tar-Regolament Finanzjarju.
         II.24.6   Il-bilanċ tal-finanzjament

         Jekk il-prefinanzjament imħallas jaqbeż l-ammont finali tal-finanzjament, il-Parlament Ewropew għandu jirkupra l-prefinanzjament imħallas indebitament.
         Jekk l-ammont finali tal-finanzjament jaqbeż il-prefinanzjament imħallas, il-Parlament Ewropew għandu jħallas il-bilanċ.
         II.24.7   Bilanċ favorevoli ta' riżorsi proprji

         (a)   Il-bini ta' riżerva speċjali

         Il-benefiċjarju jista' jibni riżerva speċjali mill-eċċess tar-riżorsi proprji.
         Il-bilanċ pożittiv ta' riżorsi proprji li għandu jiġi trasferit lejn il-kont ta' riżerva speċjali għandu jkun l-ammont tar-riżorsi proprji li jaqbeż is-somma ta' riżorsi proprji meħtieġa biex ikopri 10 % tal-kosti rimborżabbli fil-fatt imġarrba fis-sena finanzjarja N. Il-benefiċjarju għandu l-ewwel ikun kopra l-kosti mhux rimborżabbli tas-sena finanzjarja N bl-użu tar-riżorsi proprji biss.
         Ir-riżerva għandha tintuża biss għall-fini ta' kofinanzjament ta' kosti rimborżabbli u mhux rimborżabbli li għandhom ikunu koperti minn riżorsi proprji waqt l-implimentazzjoni ta' kwalunkwe Deċiżjoni ta' Finanzjament tal-futur.
         (b)   Profitt

         Il-profitt huwa definit bħala eċċess ta' introjtu fuq in-nefqa.
         L-introjtu jinkludi finanzjament mill-baġit tal-Unjoni u r-riżorsi proprji tal-benefiċjarju.
         Il-kontribuzzjonijiet mingħand partijiet terzi għal avvenimenti konġunti ma għandhomx jiġu kkunsidrati bħala parti mir-riżorsi proprji tal-benefiċjarju. Barra minn hekk, il-benefiċjarju ma għandux jirċievi direttament jew indirettament finanzjament ieħor mill-baġit tal-Unjoni. B'mod partikolari, id-donazzjonijiet mill-baġits tal-gruppi politiċi fil-Parlament Ewropew għandhom jiġu pprojbiti.
         L-eċċess allokat għar-riżerva speċjali mhux ser jitqies għall-kalkolu tal-profitt.
         (c)   Irkupru

         Il-finanzjament jista' ma jipproduċix profitt għall-benefiċjarju. Il-Parlament Ewropew għandu jkun intitolat li jirkupra l-perċentwal tal-profitt li jikkorrispondi mal-kontribuzzjoni tal-Unjoni għall-kosti rimborżabbli.

            Artikolu II.25

            Imgħax fuq il-prefinanzjament

         Il-benefiċjarju għandu jgħarraf lill-Parlament Ewropew bl-ammont ta' imgħax jew benefiċċji ekwivalenti ġġenerati mill-prefinanzjament li jkun irċieva mill-Parlament Ewropew.
         Il-Parlament Ewropew għandu jnaqqas l-imgħax iġġenerat mill-prefinanzjament meta jikkalkula l-ammont finali tal-finanzjament. L-imgħax m'għandux jiġi inkluż fir-riżorsi proprji.

            Artikolu II.26

            Irkupru

         Jekk ammonti ġew imħallsa indebitament lill-benefiċjarju jew jekk proċedura ta' rkupru tkun ġustifikata skont it-termini u l-kundizzjonijiet tad-Deċiżjoni ta' Finanzjament, ir-Regolament (UE, Euratom) Nru 1141/2014 jew ir-Regolament Finanzjarju, il-benefiċjarju jew il-persuna fiżika kkonċernata fl-Artikolu 30(2) tar-Regolament (UE, Euratom) Nru 1141/2014 għandu/għandha jħallas/tħallas lura l-ammonti kkonċernati lill-Parlament Ewropew, f'konformità mat-termini u l-kundizzjonijiet u sad-data ta' skadenza stabbilita mill-Parlament Ewropew.
         II.26.1   Imgħax fuq pagament tard

         Jekk il-benefiċjarju jonqos li jħallas sad-data ta' skadenza stabbilita mill-Parlament Ewropew, il-Parlament Ewropew għandu jitlob l-imgħax għal dewmien fil-pagament fuq is-somma bir-rata stabbilita fl-Artikolu II.15. L-imgħax għal dewmien fil-pagament għandu jkopri l-perjodu li jibda mid-data ta' skadenza stabbilita għall-pagament u d-data li fiha l-Parlament Ewropew jirċievi pagament sħiħ tas-somom dovuti, inkluż dak il-jum.
         Kull rimborż parzjali għandu jiddaħħal l-ewwel taħt l-ispejjeż u l-imgħax għal dewmien fil-pagament u biss imbagħad taħt il-kapital.
         II.26.2   Il-kumpens

         Jekk ebda pagament ma jsir sad-data ta' skadenza stipulata, l-ammonti li għandu jieħu l-Parlament Ewropew jistgħu jkunu rkuprati billi jitnaqqsu minn kull ammont li jkollu jieħu l-benefiċjarju fi kwalunkwe kont f'konformità mal-Artikolu 80 tar-Regolament Finanzjarju u r-Regoli ta' Applikazzjoni tiegħu. F'każijiet eċċezzjonali, iġġustifikati bil-bżonn li jiġu ssalvagwardjati l-interessi finanzjarji tal-Unjoni, il-Parlament Ewropew jista' jirkupra permezz bi tnaqqis li jsir qabel id-data ta' meta jkun dovut il-pagament. M'għandux ikun hemm il-ħtieġa ta' kunsens minn qabel tal-benefiċjarju.
         II.26.3   Ħlasijiet tal-bank

         Spejjeż bankarji ġġenerati mill-irkupru tas-somom dovuti lill-Parlament Ewropew għandhom jitħallsu biss mill-benefiċjarju.

            Artikolu II.27

            Garanzija finanzjarja

         Jekk il-Parlament Ewropew jitlob garanzija finanzjarja f'konformità mal-Artikolu 204j tar-Regolament Finanzjarju, għandhom jiġu ssodisfati l-kundizzjonijiet li ġejjin:

                     (a)

                     il-garanzija finanzjarja trid tkun ipprovduta minn bank jew istituzzjoni finanzjarja approvata jew, jekk mitluba mill-benefiċjarju u aċċettata mill-Parlament Ewropew, minn parti terza;

                     (b)

                     il-garanti jrid joqgħod bħala garanti tal-ewwel sejħa u ma jkunx jeħtieġ li l-Parlament Ewropew l-ewwel jirrikorri kontra d-debitur prinċipali (jiġifieri l-benefiċjarju konċernat); kif ukoll

                     (c)

                     il-garanzija finanzjarja trid b'mod espliċitu tibqa' fis-seħħ sakemm il-prefinanzjament jitħallas kontra pagamenti interim jew pagamenti tal-bilanċ mill-Parlament Ewropew; jekk il-pagament tal-bilanċ jieħu l-forma ta' rkupru, il-garanzija finanzjarja trid tibqa' fis-seħħ sakemm id-dejn ikun meqjus li jkun kompletament ikklerjat; u l-Parlament Ewropew irid jirrilaxxa l-garanzija fix-xahar ta' wara.

            Artikolu II.28

            Kontroll

         II.28.1   Dispożizzjonijiet Ġenerali

         Fi ħdan il-kamp ta' applikazzjoni tal-kompetenza tagħhom u f'konformità mal-Kapitolu V tar-Regolament (UE, Euratom) Nru 1141/2014 u tal-Artikolu 204n(1) tar-Regolament Finanzjarju, il-Parlament Ewropew u l-Awtorità għall-partiti politiċi Ewropej u l-fondazzjonijiet politiċi Ewropej jistgħu fi kwalunkwe ħin jeżerċitaw is-setgħat rispettivi tagħhom ta' kontroll sabiex jiġi vverifikat jekk il-benefiċjarju huwiex f'konformità sħiħa mal-obbligi stabbiliti fid-Direttiva dwar id-Deċiżjoni ta' Finanzjament, fir-Regolament (UE, Euratom) Nru 1141/2014 u r-Regolament Finanzjarju.
         Il-benefiċjarju għandu jikkoopera mal-awtoritajiet kompetenti u għandu jipprovdihom bl-għajnuna kollha meħtieġa għat-twettiq tal-kontrolli tagħhom.
         Il-Parlament Ewropew u l-Awtorità għall-partiti politiċi Ewropej u l-fondazzjonijiet politiċi Ewropej jistgħu jiddelegaw il-kompitu ta' kontroll lil korpi esterni debitament awtorizzati li jaġixxu għan-nom tagħhom (aktar 'il quddiem “il-korpi awtorizzati”).
         II.28.2   Dover li jinżammu d-dokumenti

         Għal perjodu ta' ħames snin li jibda mid-data tas-sottomissjoni tar-rapport annwali, il-benefiċjarju għandu jżomm maħżuna fuq kwalunkwe mezz adegwat, id-dokumenti oriġinali kollha, partikolarment ir-rekords tal-kontabilità u tat-taxxa, inkluż l-oriġinali diġitalizzati meta jkunu awtorizzati mil-liġijiet nazzjonali rispettivi tagħhom u skont il-kundizzjonijiet stipulati fihom.
         Il-perjodu ta' ħames snin stipulat fl-ewwel subparagrafu m'għandux japplika fil-każ ta' awditjar, appelli, litigazzjonijiet jew insegwimenti ta' pretensjonijiet li għaddejjin li jikkonċernaw il-finanzjament. F'każijiet bħal dawn, il-benefiċjarju għandu jżomm id-dokumenti sakemm tali awditjar, appelli, litigazzjonijiet jew insegwimenti ta' pretensjonijiet ikunu ġew magħluqa.
         II.28.3   L-obbligu li jipprovdi dokumenti u/jew informazzjoni

         Il-benefiċjarju għandu jipprovdi kwalunkwe dokument u/jew informazzjoni, inkluża informazzjoni f'format elettroniku, mitluba mill-Parlament Ewropew, mill-Awtorità għall-partiti politiċi Ewropej u l-fondazzjonijiet politiċi Ewropej jew mill-korp awtorizzat (“l-awtorità kompetenti”).
         Kwalunkwe dokument jew informazzjoni pprovduta mill-benefiċjarju għandhom jiġu pproċessati f'konformità mad-dispożizzjonijiet tal-Artikolu II.6.
         II.28.4   Żjarat fuq il-post

         L-awtorità kompetenti tista' twettaq żjarat fuq il-post fil-bini tal-benefiċjarju. Għal dan l-għan, hija tista' titlob bil-miktub li l-benefiċjarju jagħmel l-arranġamenti xierqa għal tali żjara fi żmien skadenza xierqa li għandha tiġi stabbilita mill-awtorità kompetenti.
         Matul żjara fuq il-post, il-benefiċjarju għandu jippermetti lill-awtorità kompetenti aċċess għal siti u bini fejn l-operazzjoni tkun qiegħda titwettaq jew tkun ġiet imwettqa, kif ukoll għall-informazzjoni kollha neċessarja, inkluża dik f'format elettroniku.
         Il-benefiċjarju għandu jiżgura li l-informazzjoni tkun faċilment disponibbli fil-mument taż-żjara fuq il-post u li l-informazzjoni mitluba tiġi mgħoddija f'forma xierqa.
         II.28.5   Proċedura tal-awditjar kontradittorja

         Fuq il-bażi tas-sejbiet li jsiru waqt il-proċedura ta' kontroll, il-Parlament Ewropew għandu jħejji rapport tal-awditjar proviżorju li għandu jintbagħat lill-benefiċjarju. Il-benefiċjarju jista' jissottometti osservazzjonijiet fi żmien 30 jum kalendarju mid-data tar-riċevuta tar-rapport tal-awditjar proviżorju.
         Fuq il-bażi tas-sejbiet tar-rapport tal-awditjar proviżorju u l-osservazzjonijiet possibbli tal-benefiċjarju, il-Parlament Ewropew jistabbilixxi s-sejbiet tal-awditjar finali tiegħu f'rapport finali tal-awditjar. Ir-rapport finali tal-awditjar għandu jintbagħat lill-benefiċjarju fi żmien 60 jum mill-iskadenza tal-limitu ta' żmien għall-preżentazzjoni tal-osservazzjonijiet.
         II.28.6   Effetti tas-sejbiet tal-awditjar

         Mingħajr ħsara għad-dritt tal-Parlament li jieħu miżuri skont l-Artikolu II.11 sal-Artikolu II.13, l-aħħar sejbiet tal-awditjar għandhom ikunu kkunsidrati debitament mill-Parlament Ewropew fil-kuntest tal-istabbiliment tal-ammont tal-finanzjament finali.
         Każijiet possibbli ta' frodi jew ksur serju tar-regoli applikabbli żvelati mis-sejbiet tal-awditjar finali għandhom jiġu nnotifikati lill-awtoritajiet kompetenti nazzjonali jew l-awtoritajiet tal-Unjoni għal azzjoni ulterjuri.
         Il-Parlament Ewropew jista' b'mod retroattiv jaġġusta d-deċiżjoni dwar l-ammont finali ta' finanzjament fuq il-bażi tas-sejbiet tal-verifika finali.
         II.28.7   Id-drittijiet ta' kontroll tal-OLAF

         L-Uffiċċju Ewropew Kontra l-Frodi (OLAF) għandu jeżerċita d-drittijiet tiegħu ta' kontroll vis-a-vis il-benefiċjarju f'konformità mar-regoli applikabbli, b'mod partikolari r-Regolament tal-Kunsill (Euratom, KE) Nru 2185/96 tal-11 ta' Novembru 1996 (8), ir-Regolament (UE, Euratom) Nru 883/2013 tal-11 ta' Settembru 2013 (9), Artikolu 204n(1) tar-Regolament Finanzjarju u l-Artikoli 24(4) u 25(7) tar-Regolament (UE, Euratom) Nru 1141/2014.
         Il-benefiċjarju għandu jikkoopera mal-OLAF u għandu jipprovdi lill-OLAF b'kull għajnuna meħtieġa għat-twettiq tagħha ta' kontroll.
         Il-Parlament Ewropew jista' fi kwalunkwe ħin jaġġusta b'mod retroattiv id-deċiżjoni dwar l-ammont finali ta' finanzjament abbażi ta' sejbiet li jkunu waslu mingħand l-Uffiċċju Ewropew Kontra l-Frodi (OLAF) f'konformità mal-Artikolu 25(7) tar-Regolament (UE, Euratom) Nru 1141/2014. Qabel ma l-Parlament Ewropew jiddeċiedi b'mod retroattiv id-deċiżjoni dwar l-aġġustament tal-ammont tal-finanzjament finali, il-benefiċjarju għandu jkun debitament infurmat dwar is-sejbiet rilevanti u l-intenzjoni tal-Parlament li jaġġusta d-deċiżjoni dwar l-ammont tal-finanzjament finali, u għandu jkollu l-opportunità li jissottometti l-osservazzjonijiet tiegħu.
         II.28.8   Id-drittijiet tal-Qorti Ewropea tal-Awdituri

         Il-Qorti Ewropea tal-Awdituri għandha teżerċita d-dritt tagħha ta' kontroll f'konformità mar-regoli applikabbli, u b'mod partikolari l-Artikolu 204n(1) tar-Regolament Finanzjarju, u l-Artikolu 25(6) tar-Regolament (UE, Euratom) Nru 1141/2014. L-Artikoli II.28.3 u II.28.4 japplikaw.
         Il-benefiċjarju għandu debitament jikkoopera mal-Qorti tal-Awdituri u għandu jipprovdi lill-Qorti bl-assistenza kollha meħtieġa meta tkun qiegħda twettaq il-kontroll.
         II.28.9   Nuqqas ta' konformità mal-obbligi tal-Artikolu II.28.1 sa 4

         Jekk il-benefiċjarju ma jikkonformax mal-obbligi stipulati fl-Artikolu II.28.1 sa 4, il-Parlament Ewropew jista' jqis mhux rimborżabbli kwalunkwe spiża li ma tkunx ġiet issostanzjata b'mod suffiċjenti mill-benefiċjarju.

               Għall-Parlament Ewropew
               [kunjom, isem]
               [firma]
               Magħmul fi [belt: Strasburgu, Lussemburgu, Brussell]

         Anness

            Stima tal-baġit

                        Spejjeż

                     Spejjeż rimborżabbli

                     Baġit

                     Attwali

                        A.1: Kostijiet tal-persunal

                                 1.

                                 Salarji

                                 2.

                                 Kontribuzzjonijiet

                                 3.

                                 Taħriġ professjonali

                                 4.

                                 Spejjeż tal-missjonijiet tal-persunal

                                 5.

                                 Kostijiet oħra tal-persunal

                        A.2: Kostijiet tal-infrastruttura u operatorji

                                 1.

                                 Kera, ħlas u kosti ta’ manutenzjoni

                                 2.

                                 Kosti relatati mal-installazzjoni, l-operat u l-manutenzjoni tal-apparat

                                 3.

                                 Deprezzament ta’ proprjetà mobbli u immobbli

                                 4.

                                 Kartolerija u provvisti għall-uffiċċju

                                 5.

                                 Spejjeż tal-posta u tat-telekomunikazzjonijiet

                                 6.

                                 Kosti għall-istampar, it-traduzzjoni u r-riproduzzjoni

                                 7.

                                 Kosti oħra tal-infrastruttura

                        A.3: Spejjeż amministrattivi

                                 1.

                                 Kosti ta’ dokumentazzjoni (ġurnali, aġenziji tal-istampa, bażijiet tad-data)

                                 2.

                                 Kosti ta’ studji u ta’ riċerka

                                 3.

                                 Spejjeż legali

                                 4.

                                 Kosti ta’ kontabilità u awditjar

                                 5.

                                 Kosti amministrattivi mixxellanji

                                 6.

                                 Sostenn lil entitajiet assoċjati

                        A.4: Kosti ta’ laqgħat u ta’ rappreżentanza

                                 1.

                                 Kosti ta’ laqgħat

                                 2.

                                 Parteċipazzjoni f’seminars u konferenzi

                                 3.

                                 Kosti ta’ rappreżentanza

                                 4.

                                 Kosti ta’ stediniet

                                 5.

                                 Kosti oħra relatati ma’ laqgħat

                        A.5: Kosti marbuta ma’ informazzjoni u pubblikazzjoni

                                 1.

                                 Kosti tal-pubblikazzjoni

                                 2.

                                 Ħolqien u tħaddim ta’ siti tal-Internet

                                 3.

                                 Kosti ta’ pubbliċità

                                 4.

                                 Tagħmir tal-komunikazzjoni (“gadgets”)

                                 5.

                                 Seminars u wirjiet

                                 6.

                                 Kampanji elettorali19

                                 7.

                                 Kostijiet oħra relatati mal-informazzjoni

                     A. KOSTI TOTALI RIMBORŻABBLI

                        Kostijiet mhux rimborżabbli

                                 1.

                                 Allokazzjonijiet għal provvisti oħra

                                 2.

                                 Ħlasijiet finanzjarji

                                 3.

                                 Telf mill-kambju

                                 4.

                                 Pretensjonijiet dubjużi fuq partijiet terzi

                                 5.

                                 Oħrajn (li jridu jiġu speċifikati)

                                 6.

                                 Kontribuzzjonijiet in natura

                     B. KOSTI TOTALI MHUX RIMBORŻABBLI

                     C. SPEJJEŻ TOTALI

                        Dħul

                     Baġit

                     Attwali

                     D.1-1. Finanzjament tal-Parlament Ewropew riportat mis-sena N-1

                     mhux applikabbli

                     D.1-2. Finanzjament tal-Parlament Ewropew allokat għas-sena N

                     mhux applikabbli

                     D.1-3. Finanzjament tal-Parlament Ewropew riportat għas-sena N+1

                     mhux applikabbli

                     D.1. Finanzjament tal-Parlament Ewropew użat biex ikopri 90 % tal-kostijiet rimborżabbli fis-sena N

                     D.2 Kontribuzzjonijiet tal-membri

                                 2.1

                                 mill-partiti membri

                                 2.2

                                 mill-membri individwali

                     D.3 Donazzjonijiet

                     D.4 Riżorsi proprji oħra

                     (li jridu jiġu speċifikati)

                     D.5 Kontribuzzjonijiet in natura

                     D: DĦUL TOTALI

                     E. profitt/telf (D-C)

                     F. Allokazzjoni ta’ riżorsi proprji għall-kont ta’ riserva

                     G. Profitt/telf biex tiġi vverifikata l-osservanza tar-regola ta’ ebda profitt (E-F)

                     H. Imgħax fuq il-prefinanzjament

            Nota: struttura indikattiva biss. L-istruttura vinkolanti tal-istima ta’ baġit għandha tiġi ppubblikata kull sena b’sejħa għal kontribuzzjonijiet.

         (1)  ĠU L 317, 4.11.2014, p. 1.

         (2)  ĠU L 298, 26.10.2012, p. 1.

         (3)  ĠU L 362, 31.12.2012, p. 1.

         (4)  ĠU L 333, 19.12.2015, p. 50.

         (5)  ĠU C 225, 28.6.2018, p. 4.

         (6)  Ir-Regolament (KE) Nru 45/2001 tal-Parlament Ewropew u tal-Kunsill tat-18 ta' Diċembru 2000 dwar il-protezzjoni tal-individwi fir-rigward tal-ipproċessar ta' data personali mill-istituzzjonijiet u l-korpi tal-Komunità u dwar il-moviment liberu ta' dik id-data (ĠU L 8, 12.1.2001, p. 1).

         (7)  Ir-Regolament (KE) Nru 1606/2002 tal-Parlament Ewropew u tal-Kunsill tad-19 ta' Lulju 2002 rigward l-applikazzjoni ta' standards internazzjonali ta' kontabilità (ĠU L 243, 11.9.2002, p. 1).

         (8)  Ir-Regolament tal-Kunsill (Euratom, KE) Nru 2185/96 tal-11 ta' Novembru 1996 dwar il-verifiki u l-ispezzjonijiet fuq il-post imwettqa mill-Kummissjoni sabiex tipproteġi l-interessi finanzjarji tal-Komunità Ewropea kontra l-frodi u irregolaritajiet oħra (ĠU L 292, 15.11.1996, p. 2).

         (9)  Ir-Regolament (UE, Euratom) Nru 883/2013 tal-Parlament Ewropew u tal-Kunsill tal-11 ta' Settembru 2013 dwar investigazzjonijiet immexxija mill-Uffiċċju Ewropew Kontra l-Frodi (OLAF) u li jħassar ir-Regolament tal-Parlament Ewropew u tal-Kunsill (KE) Nru 1073/1999 u r-Regolament tal-Kunsill (Euratom) Nru 1074/1999 (ĠU L 248, 18.9.2013, p. 1).

      ANNESS 1a

         [MUDELL TA'] DEĊIŻJONI TA' GĦOTJA - FONDAZZJONI
         NUMRU: …[DAĦĦAL] …

         Wara li kkunsidra t-Trattat dwar l-Unjoni Ewropea, b'mod partikolari l-Artikolu 10(4) tiegħu,
         Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 224 tiegħu,
         Wara li kkunsidra r-Regolament (UE, Euratom) Nru 1141/2014 tal-Parlament Ewropew u tal-Kunsill tat-22 ta' Ottubru 2014 dwar l-istatut u l-finanzjament tal-partiti politiċi Ewropej u l-fondazzjonijiet politiċi Ewropej (1), u b'mod partikolari l-Artikolu 25(1) tiegħu,
         Wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni (2) (“ir-Regolament Finanzjarju”);
         Wara li kkunsidra r-Regolament ta' Delega tal-Kummissjoni (UE) Nru 1268/2012 tad-29 ta' Ottubru 2012 dwar ir-regoli tal-applikazzjoni tar-Regolament (UE, Euratom) Nru 966/2012 (3) (“ir-Regoli ta' Applikazzjoni tar-Regolament Finanzjarju”);
         Wara li kkunsidra r-Regolament Delegat tal-Kummissjoni (UE, Euratom) 2015/2401 tat-2 ta' Ottubru 2015 dwar il-kontenut u t-tħaddim tar-Reġistru tal-partiti u tal-fondazzjonijiet politiċi Ewropej (4),
         Wara li kkunsidra r-Regoli ta' Proċedura tal-Parlament Ewropew u b'mod partikolari l-Artikolu 25(11) tiegħu;
         Wara li kkunsidra d-Deċiżjoni tal-Bureau tal-Parlament Ewropew tat-28 ta' Mejju 2018 li tistabbilixxi l-proċeduri għall-implimentazzjoni tar-Regolament (UE, Euratom) Nru 1141/2014 tal-Parlament Ewropew u tal-Kunsill dwar l-istatut u l-finanzjament tal-partiti politiċi Ewropej u l-fondazzjonijiet politiċi Ewropej (5);
         Wara li kkunsidra t-termini u l-kundizzjonijiet stabbiliti mill-Parlament Ewropew fis-sejħa għal proposti bl-għan li jingħata finanzjament lil partiti politiċi f'livell Ewropew,
         Billi:

                     (1)

                     L-Artikolu 10(4) tat-Trattat dwar l-Unjoni Ewropea jipprevedi li l-partiti politiċi fil-livell Ewropew għandhom jikkontribwixxu għall-formazzjoni tal-għarfien politiku Ewropew u għall-espressjoni tar-rieda taċ-ċittadini tal-Unjoni.

                     (2)

                     Din id-deċiżjoni hija r-riżultat ta' sejħa għal proposti li permezz tagħha l-applikanti ġew mgħarrfa bil-mudell ta' Deċiżjoni ta' Finanzjament, inklużi t-termini u l-kundizzjonijiet.

                     (3)

                     [il-benefiċjarju] ressaq talba għal finanzjament fi [data meta l-Parlament Ewropew irċieva t-talba], u qabel b'mod espliċitu mat-termini u l-kundizzjonijiet tad-Deċiżjoni ta' Finanzjament,

               IL-BUREAU TAL-PARLAMENT EWROPEW EŻAMINA t-talba fil-laqgħa tiegħu ta' [data] u ADOTTA DIN ID-DEĊIŻJONI:
         Għotja operattiva fis-sens tal-Artikolu 121 tar-Regolament Finanzjarju (“finanzjament”) hija mogħtija għal:

                     [isem uffiċjali sħiħ tal-benefiċjarju]

                     [forma legali uffiċjali]

                     [numru ta' reġistrazzjoni legali]

                     [indirizz uffiċjali sħiħ]

                     [numru tal-VAT],

                     (“il-benefiċjarju”),

               rappreżentat, għall-finijiet ta' din id-Deċiżjoni ta' Finanzjament minn:
         …[rappreżentant intitolat li jidħol f'impenji legali]…,
         biex jappoġġa l-attivitajiet u l-objettivi statutorji tal-benefiċjarju,
         skont it-termini u l-kundizzjonijiet stabbiliti f'din is-sejħa għall-proposti u d-Deċiżjoni attwali (“id-Deċiżjoni ta' Finanzjament”), inklużi t-Termini u Kundizzjonijiet Speċjali tagħha, it-Termini u Kundizzjonijiet Ġenerali u l-Annessi:

                        Annex 1 Stima baġitarja

                        Annex 2 Il-programm ta' ħidma

               li għandu jagħmel parti integrali minn din id-Deċiżjoni ta' Finanzjament.
         Id-dispożizzjonijiet tat-Termini u l-Kundizzjonijiet Speċjali għandhom jieħdu preċedenza fuq dawk ta' partijiet oħra ta' din id-Deċiżjoni. Id-dispożizzjonijiet tat-Termini u l-Kundizzjonijiet Ġenerali għandhom jieħdu preċedenza fuq dawk tal-Annessi l-oħra.

               Werrej

                     I.

                  TERMINI U KUNDIZZJONIJIET SPEĊJALI
                  31

                     ARTICLE I.1 -

                  SUĠĠETT TAD-DEĊIŻJONI
                  31

                     ARTICLE I.2 -

                  PERJODU TA' ELIĠIBILITÀ
                  32

                     ARTICLE I.3 -

                  FORMA TA' FINANZJAMENT
                  32

                     ARTICLE I.4 -

                  AMMONT TA' FINANZJAMENT (MASSIMU) PROVIŻORJU
                  32

                     ARTICLE I.5 -

                  PAGAMENTI U ARRANĠAMENTI TAL-PAGAMENTI
                  32

                     I.5.1

                  Prefinanzjament
                  32

                     I.5.2

                  Pagament tal-bilanċ jew l-irkupru ta' prefinanzjament imħallas indebitament
                  32

                     I.5.3

                  Munita
                  32

                     ARTICLE I.6 -

                  KONT BANKARJU
                  32

                     ARTICLE I.7 -

                  DISPOŻIZZJONIJIET AMMINISTRATTIVI ĠENERALI
                  33

                     ARTICLE I.8 -

                  DĦUL FIS-SEĦĦ TAD-DEĊIŻJONI
                  33

                     II.

                  KUNDIZZJONIJIET ĠENERALI
                  33

                     PARTI A:

                  DISPOŻIZZJONIJIET ĠURIDIĊI U AMMINISTRATTIVI
                  33

                     ARTICLE II.1 -

                  DEFINIZZJONIJIET
                  33

                     ARTICLE II.2 -

                  OBBLIGI ĠENERALI TAL-BENEFIĊJARJU
                  34

                     ARTICLE II.3 -

                  OBBLIGI MARBUTA MA' KONT TAL-BANK
                  34

                     ARTICLE II.4 -

                  RESPONSABILITÀ GĦAD-DANNI
                  34

                     ARTICLE II.5 -

                  KUNFIDENZJALITÀ
                  34

                     ARTICLE II.6 -

                  PROĊESSAR TA' DATA PERSONALI
                  35

                     ARTICLE II.7 -

                  ŻAMMA TAR-REKORDS
                  35

                     ARTICLE II.8 -

                  VIŻIBILITÀ TAL-FINANZJAMENT MILL-UNJONI
                  35

                     II.8.1

                  Informazzjoni dwar il-finanzjament mill-Unjoni
                  35

                     II.8.2

                  Ċaħdiet li jeskludu r-responsabilità tal-Parlament Ewropew
                  35

                     II.8.3

                  Pubblikazzjoni tal-informazzjoni mill-Parlament Ewropew
                  35

                     ARTICLE II.9 -

                  GĦOTI TAL-KUNTRATTI MILL-BENEFIĊJARJU
                  35

                     II.9.1

                  Prinċipji
                  35

                     II.9.2

                  Żamma ta' rekords
                  35

                     II.9.3

                  Kontroll
                  36

                     II.9.4

                  Responsabilità
                  36

                     ARTICLE II.10 -

                  APPOĠĠ FINANZJARJU LIL PARTIJIET TERZI
                  36

                     ARTICLE II.11 -

                  FORCE MAJEURE
                  36

                     ARTICLE II.12 -

                  SOSPENSJONI TAL-PAGAMENT TA' FINANZJAMENT
                  36

                     II.12.1

                  Raġunijiet għas-sospensjoni
                  36

                     II.12.2

                  Proċedura għal sospensjoni
                  36

                     II.12.3

                  Effetti tas-sospensjoni
                  37

                     II.12.4

                  Tkomplija tal-pagament
                  37

                     ARTICLE II.13 -

                  RTIRAR TAD-DEĊIŻJONI TA' FINANZJAMENT MILL-PARLAMENT EWROPEW
                  37

                     II.13.1

                  Raġunijiet għall-irtirar
                  37

                     II.13.2

                  Proċedura għall-irtirar
                  37

                     II.13.3

                  Effetti tal-irtirar
                  37

                     ARTICLE II.14 -

                  IT-TERMINAZZJONI TAD-DEĊIŻJONI TA' FINANZJAMENT
                  37

                     II.14.1

                  Terminazzjoni fuq talba tal-benefiċjarju
                  37

                     II.14.2

                  Terminazzjoni mill-Parlament Ewropew
                  37

                     II.14.3

                  L-effetti tat-terminazzjoni
                  38

                     ARTICLE II.15 -

                  ĊESSJONI
                  38

                     ARTICLE II.16 -

                  MGĦAX TA' INADEMPJENZA
                  38

                     ARTICLE II.17 -

                  DRITT APPLIKABBLI
                  39

                     ARTICLE II.18 -

                  DRITT TA' SMIGĦ
                  39

                     PARTI B:

                  DISPOŻIZZJONIJIET FINANZJARJI
                  39

                     ARTICLE II.19 -

                  KOSTI ELIĠIBBLI
                  39

                     II.19.1

                  Kundizzjonijiet
                  39

                     II.19.2

                  Eżempji ta' kosti eliġibbli
                  39

                     ARTICLE II.20 -

                  KOSTI INELIĠIBBLI
                  40

                     ARTICLE II.21 -

                  KONTRIBUZZJONIJIET IN NATURA
                  40

                     ARTICLE II.22 -

                  TRASFERIMENTI TAL-BAĠIT
                  40

                     ARTICLE II.23 -

                  OBBLIGI TA' RAPPORTAR
                  41

                     II.23.1

                  Rapport annwali
                  41

                     II.23.2

                  Rapport tal-awditjar estern
                  41

                     ARTICLE II.24 -

                  DEĊIŻJONI DWAR RAPPORT ANNWALI
                  42

                     ARTICLE II.25 -

                  DEĊIŻJONI DWAR L-AMMONT FINALI TA' FINANZJAMENT
                  42

                     II.25.1

                  Impatt tar-rapport annwali
                  42

                     II.25.2

                  Limitu
                  42

                     II.25.3

                  Ir-riport tal-eċċess
                  42

                     II.25.4

                  Id-deċiżjoni tal-ammont finali ta' finanzjament
                  43

                     II.25.5

                  Il-bilanċ tal-finanzjament
                  43

                     II.25.6

                  Profitt
                  43

                     ARTICLE II.26 -

                  RKUPRU
                  43

                     II.26.1

                  Mgħax fuq pagament tard
                  43

                     II.26.2

                  Il-kumpens
                  43

                     II.26.3

                  Spejjeż bankarji
                  44

                     ARTICLE II.27 -

                  GARANZIJA FINANZJARJA
                  44

                     ARTICLE II.28 -

                  KONTROLL
                  44

                     II.28.1

                  Dispożizzjonijiet ġenerali
                  44

                     II.28.2

                  Dover li jinżammu d-dokumenti
                  44

                     II.28.3

                  L-obbligu li jipprovdi dokumenti u/jew informazzjoni
                  44

                     II.28.4

                  Żjarat fuq il-post
                  44

                     II.28.5

                  Proċedura tal-awditjar kontradittorja
                  45

                     II.28.6

                  Effetti tas-sejbiet tal-awditjar
                  45

                     II.28.7

                  Id-drittijiet ta' kontroll tal-OLAF
                  45

                     II.28.8

                  Id-drittijiet tal-Qorti Ewropea tal-Awdituri
                  45

                     II.28.9

                  Nuqqas ta' konformità mal-obbligi tal-Artikolu II.28.1 sa
                  45

                     Anness 1 -

                  Baġit stmat
                  46

                     Anness 2 -

                  Programm ta' ħidma
                  48
               I.   TERMINI U KUNDIZZJONIJIET SPEĊJALI

            Article i.1

            Suġġett tad-Deċiżjoni

         Il-Parlament Ewropew jagħti finanzjament għall-implimentazzjoni tal-attivitajiet u l-objettivi statutorji tal-benefiċjarju fis-sena finanzjarja [daħħal], skont it-termini u l-kundizzjonijiet stabbiliti fit-Termini u l-Kundizzjonijiet Speċjali u fit-Termini u l-Kundizzjonijiet Ġenerali (“termini u kundizzjonijiet”), kif ukoll skont l-Annessi tad-Deċiżjoni ta' Finanzjament. Dan jikkostitwixxi l-implimentazzjoni tad-Deċiżjoni ta' Finanzjament min-naħa tal-Parlament Ewropew.
         Il-benefiċjarju ser juża l-finanzjament għall-fini tal-implimentazzjoni tal-attivitajiet u l-objettivi statutorji tiegħu, filwaqt li jaġixxi fuq ir-responsabilità tiegħu stess u skont it-termini u l-kundizzjonijiet u l-Annessi tad-Deċiżjoni ta' Finanzjament. Dan jikkostitwixxi l-implimentazzjoni tad-Deċiżjoni ta' Finanzjament min-naħa tal-benefiċjarju.

            Article I.2

            Perjodu ta' eliġibilità

         Il-perjodu ta' eliġibilità għal finanzjament tal-Unjoni għandu jibda jgħodd minn [daħħal JJ/XX/SS] sa [daħħal JJ/XX/SS].

            Article I.3

            Forma ta' finanzjament

         L-għotja mogħtija lill-benefiċjarju skont it-Titolu VI tal-Parti I tar-Regolament Finanzjarju għandha tieħu l-forma ta' rimborż ta' perċentwal tal-kosti eliġibbli li fil-fatt ikunu ġew imġarrba.

            Article I.4

            Ammont ta' finanzjament (massimu) proviżorju

         Il-Parlament Ewropew għandu jikkontribwixxi ammont massimu ta' EUR [daħħal l-ammont], li m'għandux jaqbeż il-95 % tat-total ta' stima tal-kosti eliġibbli.
         L-istima tal-kosti eliġibbli tal-benefiċjarju hija stabbilita fl-Anness 1 (“l-istima baġitarja”). L-istima baġitarja għandha tkun f'bilanċ u għandha tagħti analiżi statistika tal-kosti u d-dħul kollu tal-benefiċjarju għall-perjodu ta' eliġibilità. Il-kosti eliġibbli għandhom ikunu separati mill-kosti ineliġibbli, skont l-Artikolu II.19.

            Article I.5

            Pagamenti u arranġamenti tal-pagamenti

         Il-finanzjament għandu jitħallas skont l-iskeda u l-arranġamenti li ġejjin.
         I.5.1   Prefinanzjament

         Il-pagament ta' prefinanzjament ta' EUR [daħħal ammont], li jirrappreżenta [100 % awtomatikament, inkella daħħal il-perċentwal deċiż mill-Parlament Ewropew] tal-ammont massimu stabbilit fl-Artikolu I.4 ta' din id-Deċiżjoni ta' Finanzjament, għandu jsir lill-benefiċjarju fi żmien 30 jum wara d-data tad-dħul fis-seħħ tad-Deċiżjoni ta' Finanzjament jew, jekk applikabbli, mid-data meta l-Parlament Ewropew jirċievi l-garanzija finanzjarja ta' EUR [… daħħal l-ammont jekk applikabbli], skont liema minnhom tkun l-aktar reċenti.
         I.5.2   Pagament tal-bilanċ jew l-irkupru ta' prefinanzjament imħallas indebitament

         Il-bilanċ tal-finanzjament għandu jitħallas lill-benefiċjarju jew kwalunkwe prefinanzjament imħallas indebitament għandu jiġi rkuprat fi żmien 30 jum wara d-deċiżjoni tal-Parlament Ewropew dwar ir-rapport annwali u d-determinazzjoni tal-ammont finali tal-finanzjament kif speċifikat fl-Artikolu II.23 u l-Artikolu II.25.
         I.5.3   Munita

         Il-pagamenti jitħallsu mill-Parlament Ewropew fl-euro. Kwalunkwe konverżjoni tal-kosti reali f'euro għandha ssir bir-rata ta' kuljum ippubblikata fis-serje C ta' Il-Ġurnal Uffiċjali tal-Unjoni Ewropea jew inkella, fin-nuqqas ta' dan, bir-rata menswali tal-kontabilità stabbilita mill-Parlament Ewropew u ppubblikata fis-sit tiegħu tal-Internet, fil-ġurnata meta tinħareġ l-ordni tal-pagament mill-Parlament Ewropew, ħlief fejn it-Termini u l-Kundizzjonijiet Speċjali espressament jiddisponu mod ieħor.
         Il-pagamenti mill-Parlament Ewropew għandhom jitqiesu li jkunu saru fid-data li fiha jiġu ddebitati mill-kont tal-Parlament Ewropew.

            Article I.6

            Kont bankarju

         Il-pagamenti għandhom isiru f'kont jew subkont bankarju miżmum mill-benefiċjarju fil-bank stabbilit fi Stat Membru tal-Unjoni Ewropea, denominat f'euro, u li d-dettalji tiegħu jidhru hawn taħt:

                     Isem tal-bank: […]

                     Indirizz tal-fergħa bankarja fejn hemm il-kont: […]

                     Id-denominazzjoni eżatta tad-detentur tal-kont: […]

                     Numru tal-kont sħiħ (inklużi l-kodiċi bankarji): […]

                     IBAN: […]

                     BIC / SWIFT: […]

            Article I.7

            Dispożizzjonijiet amministrattivi ġenerali

         Kwalunkwe komunikazzjoni indirizzata lill-Parlament Ewropew b'rabta mad-Deċiżjoni ta' Finanzjament għandha ssir bil-miktub, għandha tinkludi n-numru tad-Deċiżjoni ta' Finanzjament u għandha tintbagħat f'dan l-indirizz:

                     Parlament Ewropew

                     Il-President

                     c/o Direttur Ġenerali tal-Finanzi

                     Uffiċċju SCH 05B031

                     L-2929 Lussemburgu

               Il-posta ordinarja għandha titqies li ntlaqgħet mill-Parlament Ewropew fid-data li hija tiġi formalment irreġistrata mis-Servizz Postali tal-Parlament Ewropew.
         Id-Deċiżjoni ta' Finanzjament hija indirizzata lill-benefiċjarju taħt dan l-indirizz:

                     Sinjur/Sinjura […]

                     [Funzjoni]

                     [Isem uffiċjali tal-korp benefiċjarju]

                     [Indirizz uffiċjali sħiħ]

               Kwalunkwe tibdil fl-indirizz tal-benefiċjarju għandu jiġi kkomunikat lill-Parlament Ewropew bil-miktub mingħajr dewmien.

            Article I.8

            Dħul fis-seħħ tad-Deċiżjoni

         Id-Deċiżjoni ta' Finanzjament għandha tidħol fis-seħħ fid-data li fiha tiġi ffirmata f'isem il-Parlament Ewropew.
         II.   KUNDIZZJONIJIET ĠENERALI

         PARTI A: DISPOŻIZZJONIJIET ĠURIDIĊI U AMMINISTRATTIVI

            Article II.1

            Definizzjonijiet

         Għall-finijiet ta' din id-Deċiżjoni ta' Finanzjament:

                     (1)

                        “rapport ta' attività” tfisser ġustifikazzjoni bil-miktub tal-kosti mġarrba matul il-perjodu ta' eliġibilità. Pereżempju, spjegazzjoni tal-attivitajiet, kosti amministrattivi, eċċ. Ir-rapport tal-attività huwa parti mir-rapport annwali;

                     (2)

                        “rapport annwali” tfisser rapport li għandu jiġi ppreżentat fi żmien sitt xhur wara t-tmiem tas-sena finanzjarja skont l-Artikolu 23 tar-Regolament (UE, Euratom) Nru 1141/2014;

                     (3)

                        “bilanċ tal-finanzjament” tfisser id-differenza bejn l-ammont tal-prefinanzjament skont l-Artikolu I.5.1 u l-ammont finali tal-finanzjament stabbilit skont l-Artikolu II.25.4;

                     (4)

                        “ikklerjar tal-pagamenti” tfisser sitwazzjoni fejn l-ammont tal-finanzjament finali huwa stabbilit mill-uffiċjal awtorizzanti u l-ammont imħallas lill-benefiċjarju ma jibqax proprjetà tal-Unjoni;

                     (5)

                        “kunflitt ta' interessi” sitwazzjoni fejn l-implimentazzjoni imparzjali u oġġettiva tad-Deċiżjoni ta' Finanzjament mill-benefiċjarju tkun kompromessa għal raġunijiet li jinvolvu lill-familja, il-ħajja emozzjonali, l-affinità nazzjonali, l-interess ekonomiku jew kwalunkwe interess ieħor kondiviż ma' kwalunkwe parti terza oħra relatata mal-kwistjoni tad-Deċiżjoni ta' Finanzjament; L-affinità politika, fil-prinċipju, ma tikkostitwixxix raġuni għal kunfitt ta' interessi fil-każ ta' ftehimiet konklużi bejn il-partit politiku u organizzazzjonijiet li jħaddnu l-istess valuri politiċi. Madankollu, fil-każ ta' ftehim bħal dan, il-konformità mal-Artikolu 22 tar-Regolament (UE, Euratom) Nru 1141/2014 trid tiġi osservata;

                     (6)

                        “kontribuzzjonijiet in natura” jew “offerta in natura” t-tnejn li huma jfissru riżorsi mhux finanzjarji, imqiegħda għad-dispożizzjoni tal-benefiċjarju mingħajr ħlas minn partijiet terzi, skont l-Artikolu 2(7) u 2(8) tar-Regolament (UE, Euratom) Nru 1141/2014;

                     (7)

                        “sena finanzjarja N” jew “perjodu ta' eliġibilità” it-tnejn li huma jfissru l-perjodu ta' implimentazzjoni tal-attivitajiet li għalihom ġie mogħti l-finanzjament skont id-Deċiżjoni ta' Finanzjament, kif speċifikat fl-Artikolu I.2;

                     (8)

                        “force majeure” tfisser kwalunkwe sitwazzjoni jew ġrajja mhux prevista u eċċezzjonali li tkun barra mill-kontroll tal-benefiċjarju jew tal-Parlament Ewropew li tipprevjeni lil kwalunkwe wieħed minnhom milli jissodisfa kwalunkwe wieħed mill-obbligi tiegħu taħt id-Deċiżjoni ta' Finanzjament, li mhijiex attribwibbli għal żball jew negliġenza min-naħa tagħhom jew min-naħa tas-sottokuntratturi, entitajiet affiljati jew partijiet terzi li jirċievu appoġġ finanzjarju u li toħroġ li tkun inevitabbli minkejja li jeżerċitaw id-diliġenza dovuta. Dawn li ġejjin ma jistgħux jiġu invokati bħala force majeure: tilwim industrijali, strikes, diffikultajiet finanzjarji jew kwalunkwe difett ta' servizz, difett f'tagħmir jew materjal jew dewmien biex jagħmilhom disponibbli, kemm-il darba ma jkunux ġejjin direttament minn każ rilevanti ta' force majeure;

                     (9)

                        “formalment innotifika” tfisser ikkomunika bil-miktub permezz tal-posta jew tal-posta elettronika bi prova tal-kunsinna;

                     (10)

                        “frodi” tfisser kwalunkwe att jew ommissjoni intenzjonati li jaffettwaw l-interessi finanzjarji tal-Unjoni relatati mal-użu jew il-preżentazzjoni ta' dikjarazzjonijiet jew dokumenti foloz, mhux korretti jew mhux kompluti, jew man-nuqqas ta' żvelar ta' informazzjoni bi ksur ta' obbligu speċifiku;

                     (11)

                        “finanzjament” tfisser l-istess bħal “għotjiet” skont it-tifsira tal-Ewwel Parti, Titolu VI tar-Regolament Finanzjarju u tal-Kapitolu IV tar-Regolament (UE, Euratom) Nru 1141/2014;

                     (12)

                        “irregolarità” tfisser kwalunkwe ksur ta' dispożizzjoni tad-dritt tal-Unjoni li jirriżulta minn att jew ommissjoni min-naħa tal-benefiċjarju, li jkollu jew jista' jkollu l-effett li jippreġudika l-baġit tal-Unjoni;

                     (13)

                        “riżorsi proprji”: sorsi esterni ta' finanzjament apparti l-finanzjament mill-Unjoni. Pereżempju: donazzjonijiet, kontribuzzjonijiet minn membri (kif definit fil-punti (7) u (8) tal-Artikolu 2 tar-Regolament (UE, Euratom) Nru 1141/2014), eċċ.;

                     (14)

                        “persuna relatata” tfisser kwalunkwe persuna li għandha s-setgħa li tirrappreżenta lill-benefiċjarju jew li tieħu deċiżjonijiet f'ismu;

                     (15)

                        “żball sostanzjali” tfisser kwalunkwe ksur ta' xi dispożizzjoni tad-Deċiżjoni ta' Finanzjament li jirriżulta minn att jew ommissjoni, li jikkawża jew jista' jikkawża telf għall-baġit tal-Unjoni Ewropea.

            Article II.2

            Obbligi ġenerali tal-benefiċjarju

         Il-benefiċjarju:

                     (a)

                     għandu jkollu r-responsabilità unika u l-oneru tal-prova għall-konformità ma' kwalunkwe obbligu legali li jaqa' fuqu;

                     (b)

                     għandu jkun mitlub jagħmel tajjeb għal kull dannu li sofra l-Parlament Ewropew bħala riżultat tal-implimentazzjoni, inkluża l-implimentazzjoni inkorretta, tad-Deċiżjoni ta' Finanzjament, ħlief fil-każijiet ta' force majeure;

                     (c)

                     għandu jkun l-uniku wieħed responsabbli fir-rigward ta' partijiet terzi, inkluż għal dannu ta' kwalunkwe għamla li dawn ikunu sofrew waqt l-implimentazzjoni tad-Deċiżjoni ta' Finanzjament;

                     (d)

                     għandu jinforma lill-Parlament Ewropew minnufih bi kwalunkwe tibdil fis-sitwazzjoni legali, finanzjarja, teknika, organizzattiva jew ta' sjieda tiegħu u bi kwalunkwe tibdil f'ismu, fl-indirizz jew fir-rappreżentant legali tiegħu;

                     (e)

                     għandu jieħu l-miżuri kollha meħtieġa biex jipprevjeni li jinqala' kwalunkwe kunflitt ta' interessi.

            Article II.3

            OBBLIGI MARBUTA MA' KONT TAL-BANK

         Il-kont jew kont sekondarju msemmija fl-Artikolu I.6 jridu jagħmlu possibbli l-identifikazzjoni tal-ammonti mħallsa mill-Parlament Ewropew u l-interessi miksuba jew benefiċċji ekwivalenti.
         Jekk l-ammonti mdaħħla f'dan il-kont iħallu mgħax jew benefiċċji simili skont il-liġi tal-Istat Membru fejn il-kont jinsab miftuħ, dan l-imgħax u l-benefiċċji jistgħu jinżammu mill-benefiċjarju bi qbil mal-Artikolu 8(4) tar-Regolament Finanzjarju.
         L-ammonti mħallsa mill-Parlament Ewropew ma jistgħu taħt l-ebda ċirkostanza jintużaw għal skopijiet ta' spekulazzjoni.
         Il-prefinanzjament jibqa' proprjetà tal-Unjoni sakemm jiġi kklerjat permezz tat-tnaqqis tiegħu mill-ammont finali tal-finanzjament.

            Article II.4

            Responsabilità għad-danni

         Il-Parlament Ewropew ma jistax jinżamm responsabbli għall-ebda dannu kkawżat jew imġarrab mill-benefiċjarju, inkluż kwalunkwe dannu kkawżat lil partijiet terzi waqt l-implimentazzjoni ta' din id-Deċiżjoni ta' Finanzjament jew b'konsegwenza ta' tali implimentazzjoni.
         Ħlief f'każijiet ta' force majeure, il-benefiċjarju jew il-persuna relatata għandha tikkumpensa lill-Parlament Ewropew għal kwalunkwe dannu li jġarrab bħala riżultat tal-implimentazzjoni tad-Deċiżjoni ta' Finanzjament jew għaliex id-Deċiżjoni ta' Finanzjament ma tkunx ġiet implimentata b'konformità sħiħa mad-dispożizzjonijiet tiegħu.

            Article II.5

            Kunfidenzjalità

         Sakemm ma jkunx stipulat mod ieħor f'din id-Deċiżjoni ta' Finanzjament, fl-Artikolu 32 tar-Regolament (UE, Euratom) Nru 1141/2014 u f'atti legali oħra applikabbli tal-Unjoni, il-Parlament Ewropew u l-benefiċjarju jintrabtu li jippreservaw il-kunfidenzjalità ta' kwalunkwe dokument, informazzjoni jew materjal ieħor direttament relatat mas-suġġett ta' din id-Deċiżjoni ta' Finanzjament.

            Article II.6

            Proċessar ta' data personali

         Kwalunkwe data ta' natura personali miġbura fil-kuntest tad-Deċizjoni ta' Finanzjament għandha tiġi proċessata skont id-dispożizzjonijiet tal-Artikolu 33 tar-Regolament (UE, Euratom) Nru 1141/2014, u tar-Regolament (KE) Nru 45/2001 (6).
         Tali data għandha tiġi pproċessata biss għall-iskop tal-implimentazzjoni u l-monitoraġġ tad-Deċiżjoni ta' Finanzjament mingħajr preġudizzju għall-possibilità li din id-data tiġi kkomunikata lill-korpi responsabbli għat-twettiq tal-kompiti tal-awditjar u l-verifika b'konformità mad-dritt tal-Unjoni.

            Article II.7

            Żamma tar-rekords

         Skont l-Artikolu 136 tar-Regolament Finanzjarju, il-benefiċjarju għandu jżomm kwalunkwe rekord, dokument anness, rekord statistiku u rekords oħra rigward l-implimentazzjoni tad-Deċiżjoni ta' Finanzjament għal ħames snin wara l-ħlas tal-bilanċ jew l-irkupru tal-prefinanzjament imħallas żejjed.
         Ir-rekords relatati mal-awditi, appelli, litigazzjonijiet jew is-saldu ta' pretensjonijiet li jirriżultaw mill-użu tal-finanzjament għandhom jinżammu sa tmiem tali awditi, appelli, litigazzjonijiet jew saldu ta' pretensjonijiet.

            Article II.8

            Viżibilità tal-finanzjament mill-Unjoni

         II.8.1   Informazzjoni dwar il-finanzjament mill-Unjoni

         Sakemm il-Parlament Ewropew ma jitlobx jew ma jaqbilx mod ieħor, kull komunikazzjoni jew pubblikazzjoni tal-benefiċjarju li tikkonċerna d-Deċiżjoni ta' Finanzjament, inkluż f'konferenza, seminar jew fi kwalunkwe materjal ta' informazzjoni jew promozzjonali (bħal brochures, fuljetti, posters, preżentazzjonijiet, f'forma elettronika, eċċ.), għandha tindika li l-programm rċieva għajnuna finanzjarja mingħand il-Parlament Ewropew.
         II.8.2   Ċaħdiet li jeskludu r-responsabilità tal-Parlament Ewropew

         Kull komunikazzjoni jew pubblikazzjoni mill-benefiċjarju, f'kull forma u b'kull mezz, trid tindika li r-responsabbli uniku hu l-awtur u li l-Parlament Ewropew mhux responsabbli għal kull użu li jista' jsir mill-informazzjoni misjuba fihom.
         II.8.3   Pubblikazzjoni tal-informazzjoni mill-Parlament Ewropew

         Il-Parlament Ewropew jippubblika fuq sit web l-informazzjoni speċifikata fl-Artikolu 32 tar-Regolament (UE, Euratom) Nru 1141/2014.

            Article II.9

            Għoti tal-kuntratti mill-benefiċjarju

         II.9.1   Prinċipji

         Jekk il-benefiċjarju jikkonkludi kuntratti ta' akkwist sabiex jimplimenta d-deċiżjoni ta' finanzjament, il-benefiċjarju għandu jintalab li jara li joħroġ offerti kompetittivi u li jagħti l-kuntratt lill-offerent li joffri l-aħjar valur għall-flus jew, kif xieraq, għall-offerta li toffri l-orħos prezz. Il-benefiċjarju għandu jevita kwalunkwe kunflitt ta' interessi.
         Għall-kuntratti b'valur ta' aktar minn EUR 60 000 għal kull fornitur u għal kull beni jew servizz, il-benefiċjarju għandu jiġbor mill-inqas tliet offerti milqugħa bi tweġiba għal stedina bil-miktub għat-tfigħ tal-offerti li tagħti fid-dettall ir-rekwiżiti għall-akkwist. It-tul ta' żmien tal-kuntratti kkonċernati m'għandux jaqbeż il-ħames snin.
         Jekk ikun hemm inqas minn tliet offerti bi tweġiba għal istedina bil-miktub għal offerta, il-benefiċjarju għandu jkun meħtieġ li juri li kien impossibbli li jinkisbu aktar offerti għall-akkwist inkwistjoni.
         II.9.2   Żamma ta' rekords

         Il-benefiċjarju għandu jżomm rekord tal-evalwazzjoni tal-offerti u għandu jiġġustifika bil-miktub l-għażla tiegħu tal-fornitur finali.
         II.9.3   Kontroll

         Il-benefiċjarju għandu jiżgura li l-Parlament Ewropew, l-Awtorità għall-partiti politiċi Ewropej u l-fondazzjonijiet politiċi Ewropej, il-Qorti Ewropea tal-Awdituri u l-Uffiċċju Ewropew Kontra l-Frodi (OLAF) jkunu jistgħu jeżerċitaw is-setgħat tagħhom ta' kontroll skont il-Kapitolu V tar-Regolament (UE, Euratom) Nru 1141/2014. Il-benefiċjarju għandu jiżgura li l-kuntratti konklużi ma' partijiet terzi jiddisponu għall-possibilità li dawk is-setgħat ta' kontroll jistgħu jiġu eżerċitati wkoll fir-rigward ta' dawk il-partijiet terzi.
         II.9.4   Responsabilità

         Il-benefiċjarju għandu jibqa' l-uniku wieħed responsabbli f'dak li għandu x'jaqsam mal-implimentazzjoni tad-Deċiżjoni ta' Finanzjament u l-konformità mad-dispożizzjonijiet tad-Deċiżjoni ta' Finanzjament. Il-benefiċjarju għandu jintrabat li jagħmel l-arranġamenti kollha meħtieġa biex jiżgura li l-kuntrattur jaċċetta li jirrinunzja għad-drittijiet kollha fil-konfront tal-Parlament Ewropew taħt id-Deċiżjoni ta' Finanzjament.

            Article II.10

            Appoġġ finanzjarju lil partijiet terzi

         L-appoġġ finanzjarju mill-benefiċjarju lil partijiet terzi, skont it-tifsira tal-Artikolu 137 tar-Regolament Finanzjarju, jista', f'konformità mal-kundizzjonijiet li ġejjin, jikkostitwixxi kosti eliġibbli:

                     (a)

                     l-appoġġ finanzjarju jingħata mill-benefiċjarju lill-partijiet terzi li ġejjin: … [daħħal l-ismijiet tal-benfiċjarji potenzjali kif indikat fil-formola tal-applikazzjoni];

                     (b)

                     l-appoġġ finanzjarju għal kull parti terza ma jaqbiżx EUR 60 000;

                     (c)

                     jinħareġ minn parti terza għal kosti eliġibbli;

                     (d)

                     il-benefiċjarju jiggarantixxi rkupru possibbli ta' appoġġ finanzjarju bħal dan.

               Partit politiku nazzjonali jew Ewropew u fondazzjoni politika Ewropea ma jistgħux jitqiesu bħala parti terza għall-iskopijiet ta' dan l-Artikolu.
         F'konformità mal-Artikolu 137(2) tar-Regolament Finanzjarju, il-benefiċjarju għandu jiżgura li l-Parlament Ewropew u l-Qorti Ewropea tal-Awdituri jistgħu jeżerċitaw is-setgħat tagħhom ta' kontroll, fuq il-partijiet terzi kollha li rċevew fondi tal-Unjoni fir-rigward ta' dokumenti, proprjetà u informazzjoni, inkluża dik maħżuna fuq mezzi elettroniċi.

            Article II.11

               Force majeure

         Jekk jew il-Parlament Ewropew jew il-benefiċjarju jiffaċċjaw sitwazzjoni ta' force majeure, dawn għandhom jinformaw wieħed lill-ieħor mingħajr dewmien, permezz ta' ittra rreġistrata li jkollha rċevuta li tagħti prova tal-kunsinna jew ekwivalenti, liema ittra tiddikjara n-natura, id-durata probabbli u l-effetti probabbli tas-sitwazzjoni inkwistjoni.
         Il-Parlament Ewropew u l-benefiċjarju għandhom jagħmlu kull sforz biex inaqqsu kemm jista' jkun kwalunkwe ħsara li tista' tiġi kkawżata minn sitwazzjoni ta' force majeure.
         La l-Parlament Ewropew u lanqas il-benefiċjarju m'għandhom jitqiesu li jkunu kisru xi obbligu tagħhom skont id-Deċiżjoni ta' Finanzjament jekk dawn ikunu nżammu milli jissodisfaw dak l-obbligu minħabba każ ta' force majeure.

            Article II.12

            Sospensjoni tal-pagament ta' finanzjament

         II.12.1   Raġunijiet għas-sospensjoni

         Mingħajr preġudizzju għall-Artikolu 135 tar-Regolament Finanzjarju u l-Artikolu 208 tar-Regoli ta' Applikazzjoni tar-Regolament Finanzjarju, il-Parlament Ewropew għandu jkollu d-dritt li jissospendi l-pagament tal-finanzjament:

                     (i)

                     jekk il-Parlament Ewropew jissuspetta li saru żbalji sostanzjali, irregolaritajiet, frodi jew ksur tal-obbligi mill-benefiċjarju fil-proċedura tal-għoti jew waqt l-implimentazzjoni tad-Deċiżjoni ta' Finanzjament u jkun jeħtieġ jivverifika jekk dawn sarux tassew;

                     (ii)

                     jekk il-benefiċjarju jkun ġie soġġett għal sanzjonijiet finanzjarji previsti fl-Artikolu 27(4) tar-Regolament (UE, Euratom) Nru 1141/2014 sa meta s-sanzjoni finanzjarja tkun tħallset.

               II.12.2   Proċedura għal sospensjoni

               L-Ewwel Pass
            — Qabel ma jissospendi l-pagament, il-Parlament Ewropew għandu formalment jinnotifika lill-benefiċjarju bl-intenzjoni tiegħu ta' sospensjoni, fejn jiddikjara r-raġunijiet tiegħu għala jixtieq jagħmel dan u jistieden lill-benefiċjarju jressaq osservazzjonijiet fi żmien 30 jum kalendarju wara li jirċievi dik in-notifika.

               It-Tieni Pass
            — Jekk, wara l-iskadenza tal-perjodu għat-tressiq tal-osservazzjonijiet, il-Parlament Ewropew jiddeċiedi li ma jkomplix għaddej bil-proċedura ta' sospensjoni, huwa għandu jinnotifika lill-benefiċjarju b'dik id-deċiżjoni.
         Jekk, wara l-iskadenza tal-perjodu għat-tressiq tal-osservazzjonijiet, il-Parlament Ewropew jiddeċiedi li jwettaq il-proċedura ta' sospensjoni, hu għandu formalment jinnotifika lill-benefiċjarju permezz ta' deċiżjoni motivata dwar is-sospensjoni fejn jinfurmah dwar:

                     (i)

                     id-data indikattiva tat-tlestija tal-verifika meħtieġa fil-każ imsemmi fil-punt (i) tal-Artikolu II.12.1; kif ukoll

                     (ii)

                     kwalunkwe rimedju legali.

               II.12.3   Effetti tas-sospensjoni

         Is-sospensjoni tal-pagament għandu jkollha l-effett li l-benefiċjarju ma jkun intitolat li jirċievi l-ebda pagament mill-Parlament Ewropew sa meta l-verifika msemmija fil-punt (i) tal-Artikolu II.12.2, fl-ambitu tat-Tieni Pass, tkun tlestiet għalkollox jew ir-raġuni għas-sospensjoni ma tibqax tapplika. Dan huwa mingħajr preġudizzju għad-dritt tal-Parlament Ewropew li jittermina l-finanzjament jew li jirtira d-Deċiżjoni ta' Finanzjament.
         II.12.4   Tkomplija tal-pagament

         Mill-mument meta r-raġuni għas-sospensjoni tal-pagament ma tibqax tapplika, il-pagamenti kollha kkonċernati għandhom jitkomplew u l-Parlament Ewropew għandu jinnotifika b'dan lill-benefiċjarju.

            Article II.13

            Rtirar tad-Deċiżjoni ta' finanzjament mill-Parlament Ewropew

         II.13.1   Raġunijiet għall-irtirar

         Il-Parlament Ewropew għandu jkollu s-setgħa li jirtira d-Deċiżjoni ta' Finanzjament fuq il-bażi ta' deċiżjoni tal-Awtorità li tneħħi lill-benefiċjarju mir-Reġistru, ħlief fil-każijiet koperti mill-Artikolu 30(2) tar-Regolament (UE, Euratom) Nru 1141/2014.
         II.13.2   Proċedura għall-irtirar

               L-Ewwel Pass
            — Qabel l-irtirar tad-Deċiżjoni ta' Finanzjament, il-Parlament Ewropew għandu formalment jinnotifika lill-benefiċjarju bl-intenzjoni tiegħu ta' rtirar, fejn jiddikjara r-raġunijiet tiegħu għala jixtieq jagħmel dan u jistieden lill-benefiċjarju jressaq osservazzjonijiet fi żmien 30 jum kalendarju wara li jirċievi dik in-notifika.

               It-Tieni Pass
            — Jekk, wara l-iskadenza tal-perjodu għat-tressiq tal-osservazzjonijiet, il-Parlament Ewropew jiddeċiedi li ma jirtirax id-Deċiżjoni ta' Finanzjament, hu għandu jinnotifika lill-benefiċjarju b'dik id-deċiżjoni.
         Jekk, wara l-iskadenza tal-perjodu għat-tressiq tal-osservazzjonijiet, il-Parlament Ewropew jiddeċiedi li jirtira d-Deċiżjoni ta' Finanzjament, hu għandu formalment jinnotifika lill-benefiċjarju permezz ta' deċiżjoni motivata dwar l-irtirar.
         Kwalunkwe ammont imħallas indebitament lill-benefiċjarju għandu jiġi rkuprat skont ir-regoli applikabbli tar-Regolament Finanzjarju.
         II.13.3   Effetti tal-irtirar

         Id-deċiżjoni li d-Deċiżjoni ta' Finanzjament tiġi rtirata għandu jkollha effett retroattiv mid-data tal-adozzjoni tad-Deċiżjoni ta' Finanzjament.

            Article II.14

            It-terminazzjoni tad-Deċiżjoni ta' Finanzjament

         II.14.1   Terminazzjoni fuq talba tal-benefiċjarju

         Il-benefiċjarju jista' jitlob li d-Deċiżjoni ta' Finanzjament tiġi terminata.
         Il-benefiċjarju għandu formalment jinnotifika lill-Parlament Ewropew dwar it-terminazzjoni, filwaqt li jiddikjara:

                     (a)

                     ir-raġunijiet għat-terminazzjoni; kif ukoll

                     (b)

                     id-data li fiha għandha tidħol fis-seħħ it-terminazzjoni, li ma għandhiex tkun qabel id-data li fiha tkun intbagħtet in-notifika.

               It-terminazzjoni għandha tidħol fis-seħħ fil-jum speċifikat fid-deċiżjoni ta' terminazzjoni.
         II.14.2   Terminazzjoni mill-Parlament Ewropew

            Raġunijiet għat-terminazzjoni

         Il-Parlament Ewropew għandu jkollu s-setgħa li jittermina d-Deċiżjoni ta' Finanzjament fi kwalunkwe waħda miċ-ċirkostanzi li ġejjin:

                     (a)

                     fuq il-bażi ta' deċiżjoni tal-Awtorità li tneħħi lill-benefiċjarju mir-Reġistru, fil-każijiet kontemplati mill-Artikolu 30(2) tar-Regolament (UE, Euratom) Nru 1141/2014;

                     (b)

                     jekk il-benefiċjarju ma jibqax konformi mal-Artikolu 18(2) tar-Regolament (UE, Euratom) Nru 1141/2014;

                     (c)

                     fil-każijiet msemmija fl-Artikolu 135(2) u (5) tar-Regolament Finanzjarju;

                     (d)

                     il-benefiċjarju jew kwalunkwe persuna li assumiet responsabilità illimitata għad-dejn tal-benefiċjarju taqa' f'waħda mis-sitwazzjonijiet previsti fil-punti (a) u (b) tal-Artikolu 106(1) tar-Regolament Finanzjarju;

                     (e)

                     il-benefiċjarju jew kwalunkwe persuna relatata li ssib lilha nnifisha fi kwalunkwe sitwazzjoni prevista fil-punti (c), (d), (e) jew (f) tal-Artikolu 106(1) jew taqa' taħt il-kamp ta' applikazzjoni tal-Artikolu 106(2) tar-Regolament Finanzjarju; jew

                     (f)

                     jekk il-benefiċjarju jirrinunzja l-istatus tiegħu bħala benefiċjarju skont l-Artikolu 10(6) tar-Regolament (UE, Euratom) Nru 1141/2014.

            Proċedura għal terminazzjoni

               L-Ewwel Pass
            — Qabel it-terminazzjoni tad-Deċiżjoni ta' Finanzjament, il-Parlament Ewropew għandu formalment jinnotifika lill-benefiċjarju bl-intenzjoni tiegħu ta' terminazzjoni, fejn jiddikjara r-raġunijiet tiegħu għala jixtieq jagħmel dan u jistieden lill-benefiċjarju jressaq osservazzjonijiet fi żmien 30 jum kalendarju wara li jirċievi dik in-notifika.

               It-Tieni Pass
            — Jekk, wara l-iskadenza tal-perjodu għat-tressiq tal-osservazzjonijiet, il-Parlament Ewropew jiddeċiedi li ma jitterminax id-Deċiżjoni ta' Finanzjament, huwa għandu jinnotifika lill-benefiċjarju b'dik id-deċiżjoni.
         Jekk, wara l-iskadenza tal-perjodu għat-tressiq tal-osservazzjonijiet, il-Parlament Ewropew jiddeċiedi li jittermina d-Deċiżjoni ta' Finanzjament, huwa għandu formalment jinnotifika lill-benefiċjarju permezz ta' deċiżjoni motivata dwar it-terminazzjoni.
         It-terminazzjoni tad-Deċiżjoni ta' Finanzjament għandha tieħu effett fil-jum meta dik id-deċiżjoni tiġi notifikata lill-benefiċjarju.
         II.14.3   L-effetti tat-terminazzjoni

         Id-deċiżjoni li tintemm id-Deċiżjoni ta' Finanzjament għandha tidħol fis-seħħ ex nunc. Il-kosti attwalment imġarrba mill-benefiċjarju mill-jum li tidħol fis-seħħ id-deċiżjoni ta' terminazzjoni għandhom jiġu kkwalifikati bħala kosti ineliġibbli.

            Article II.15

            Ċessjoni

         Il-benefiċjarju ma jista' jċedi ebda waħda mit-talbiet tiegħu għall-pagament kontra l-Parlament Ewropew lill-ebda parti terza, ħlief jekk approvat minn qabel mill-Parlament Ewropew abbażi ta' talba motivata u bil-miktub mill-benefiċjarju.
         Jekk il-Parlament Ewropew ma jaċċettax bil-miktub iċ-ċessjoni jew jekk il-kundizzjonijiet ta' tali ċessjoni ma jiġux osservati, iċ-ċessjoni ma jkollha ebda effett legali.
         Fl-ebda każ ma tista' ċessjoni teżenta lill-benefiċjarju mill-obbligi tiegħu lejn il-Parlament Ewropew.

            Article II.16

            Mgħax ta' inadempjenza

         Jekk il-Parlament Ewropew ma jħallasx fil-limiti ta' żmien għall-pagament, il-benefiċjarju għandu jkun intitolat għal mgħax ta' inadempjenza bir-rata applikata mill-Bank Ċentrali Ewropew għall-operazzjonijiet ta' rifinanzjament ewlenin tiegħu f'euro (ir-“rata ta' referenza”), flimkien ma' tliet punti u nofs. Ir-rata ta' referenza hija r-rata fis-seħħ fl-ewwel jum tax-xahar li fih jiskadi l-limitu ta' żmien għall-pagament, kif ippubblikata fis-serje C ta' Il-Ġurnal Uffiċjali tal-Unjoni Ewropea.
         Jekk il-Parlament Ewropew jissospendi l-pagamenti kif previst mill-Artikolu.II.12, dawn l-azzjonijiet jistgħu ma jiġux ikkunsidrati bħala każijiet ta' inadempjenza.
         L-imgħax fuq pagament tard ikopri l-perjodu li jibda mill-jum wara d-data dovuta għall-pagament, sa u inkluża d-data tal-pagament attwali.
         Bħala eċċezzjoni għall-ewwel subparagrafu, jekk l-imgħax ikkalkulat ikun inqas minn EUR 200 jew ugwali għal dan l-ammont, il-Parlament Ewropew għandu jintalab iħallas dan l-ammont lill-benefiċjarju biss jekk il-benefiċjarju jitlob dan fi żmien xahrejn minn meta jirċievi pagament tardiv.

            Article II.17

            Dritt applikabbli

         Din id-Deċiżjoni ta' Finanzjament hija rregolata mid-dritt applikabbli tal-Unjoni, b'mod partikolari mir-Regolament (UE, Euratom) Nru 1141/2014 u r-regoli applikabbli tar-Regolament Finanzjarju li japplikaw b'mod sħiħ. Dawn huma kkomplementati, fejn meħtieġ, mid-dritt nazzjonali tal-Istat Membru li fih il-benefiċjarju għandu s-sede tiegħu.

            Article II.18

            Dritt ta' smigħ

         Fil-każijiet fejn, skont din id-Deċiżjoni ta' Finanzjament, il-benefiċjarju jew persuna fiżika kif imsemmija fl-Artikolu 27a tar-Regolament (UE, Euratom) Nru 1141/2014 għandu/ha d-dritt jippreżenta/tippreżenta l-osservazzjonijiet, il-benefiċjarju jew il-persuna fiżika kkonċernata għandu/ha jingħata/tingħata perjodu ta' għaxart ijiem ta' xogħol, ħlief fejn previst espressament mod ieħor, biex jippreżenta/tippreżenta l-osservazzjonijiet bil-miktub. Dan il-perjodu jista', fuq talba motivata tal-benefiċjarju jew tal-persuna fiżika kkonċernata, jiġi prorogat darba b'għaxart ijiem ta' xogħol oħra.
         PARTI B: DISPOŻIZZJONIJIET FINANZJARJI

            Article II.19

            Kosti eliġibbli

         II.19.1   Kundizzjonijiet

         Bil-għan li jitqiesu eliġibbli għal finanzjament mill-Unjoni, u skont l-Artikolu 126 tar-Regolament Finanzjarju, il-kosti għandhom jissodisfaw il-kriterji li ġejjin:

                     (a)

                     ikunu direttament relatati mas-suġġett tad-Deċiżjoni ta' Finanzjament u previsti fl-istima ta' baġit anness mad-Deċiżjoni ta' Finanzjament;

                     (b)

                     ikunu meħtieġa għall-implimentazzjoni tad-Deċiżjoni ta' Finanzjament;

                     (c)

                     ikunu raġonevoli u ġustifikati, u jikkonformaw mal-prinċipju ta' ġestjoni finanzjarja tajba, b'mod partikolari rigward l-ekonomija u l-effiċjenza;

                     (d)

                     ikunu ġġenerati matul il-perjodu ta' eliġibilità kif definit fl-Artikolu I.2, bl-eċċezzjoni ta' kosti relatati ma' rapporti annwali jew ċertifikati dwar id-dikjarazzjonijiet finanzjarji jew kontijiet ta' bażi;

                     (e)

                     ikunu verament intefqu mill-benefiċjarju;

                     (f)

                     ikunu identifikabbli u verifikabbli, u jkun ittieħed rekord tagħhom fil-kontijiet tal-benefiċjarju, f'konformità mal-istandards tal-kontabilità applikabbli għalih;

                     (g)

                     ikunu jikkonformaw mar-rekwiżiti tal-liġijiet applikabbli tat-taxxa u soċjali;

                     (h)

                     ikunu konformi mal-ewwel paragrafu tal-Artikolu II.9.1 u, bħala regola ġenerali, mat-tieni paragrafu tal-Artikolu II.9.1.

               Il-proċeduri tal-kontabilità u tal-kontroll intern tal-benefiċjarju jridu jiffaċilitaw ir-rikonċiljazzjoni diretta tal-kosti u d-dħul iddikjarat fir-rapport annwali mar-rapporti finanzjarji u d-dokumenti ta' sostenn korrispondenti.
         II.19.2   Eżempji ta' kosti eliġibbli

         B'mod partikolari u, jekk jissodisfaw il-kriterji msemmija fil-paragrafu 1 ta' dan l-Artikolu, il-kosti operatorji li ġejjin għandhom, mingħajr preġudizzju għall-Artikolu 126 tar-Regolament Finanzjarju, jitqiesu bħala eliġibbli:

                     (a)

                     kosti amministrattivi u kosti relatati ma' assistenza teknika, laqgħat, riċerka, avvenimenti transfruntiera, studji, informazzjoni u pubblikazzjonijiet;

                     (b)

                     kosti relatati mal-persunal, li jinkludu s-salarji attwali, kontribuzzjonijiet għas-sigurtà soċjali u kosti oħra statutorji inklużi fir-remunerazzjoni, sakemm dawn ma jaqbżux ir-rati medji skont il-politika normalment segwita mill-benefiċjarju dwar ir-remunerazzjoni;

                     (c)

                     spejjeż tal-ivvjaġġar u tas-sussistenza tal-persunal, sakemm dawn ikunu konsistenti man-norma applikata mill-benefiċjarju rigward il-kosti tal-ivvjaġġar;

                     (d)

                     il-kosti ta' deprezzament ta' tagħmir jew assi oħra (ġodda jew użati) kif irreġistrati fir-rapporti kontabilistiċi tal-benefiċjarju, sakemm l-assi

                                 (i)

                                 jiġi deprezzat f'konformità mal-istandards internazzjonali tal-kontabilità u l-prassi normali tal-kontabilità tal-benefiċjarju; kif ukoll

                                 (ii)

                                 ikun inxtara f'konformità mal-ewwel paragrafu tal-Artikolu II.9.1 u, bħala regola ġenerali, u skont it-tieni paragrafu tal-Artikolu II.9.1 jekk ix-xiri jkun seħħ fil-perjodu ta' eliġibilità;

                     (e)

                     il-kosti ta' oġġetti għall-konsum u provvisti u kuntratti oħra, sakemm dawn:

                                 (i)

                                 ikunu nxtraw f'konformità mal-ewwel paragrafu tal-Artikolu II.9.1 u, bħala regola ġenerali, mat-tieni paragrafu tal-Artikolu II.9.1. kif ukoll

                                 (ii)

                                 huma assenjati direttament lis-suġġett tad-Deċiżjoni ta' Finanzjament;

                     (f)

                     kosti li huma riżultat dirett ta' ħtiġiet imposti mid-Deċiżjoni ta' Finanzjament inklużi, jekk japplika, il-kosti ta' servizzi finanzjarji (b'mod partikolari l-kost ta' garanziji finanzjarji), bil-kundizzjoni li s-servizzi korrispondenti huma mixtrija f'konformità mal-ewwel paragrafu tal-Artikolu II.9.1 u, bħala regola ġenerali, mat-tieni paragrafu tal-Artikolu II.9.1.

            Article II.20

            Kosti ineliġibbli

         Mingħajr preġudizzju għall-Artikolu II.19.1 ta' din id-Deċiżjoni u għall-Artikolu 126 tar-Regolament Finanzjarju, il-kosti li ġejjin m'għandhomx jitqiesu eliġibbli:

                     (a)

                     ir-redditu fuq il-kapital u d-dividendi mħallsa mill-benefiċjarju;

                     (b)

                     id-dejn u l-ispejjeż għas-servizz tad-dejn;

                     (c)

                     id-dispożizzjonijiet għal telf jew djun;

                     (d)

                     l-imgħax dovut;

                     (e)

                     id-djun dubjużi;

                     (f)

                     it-telf fuq il-kambju;

                     (g)

                     il-kosti tat-trasferimenti mill-Parlament Ewropew imposti mill-bank tal-benefiċjarju;

                     (h)

                     il-kosti ddikjarati mill-benefiċjarju fil-qafas ta' azzjoni oħra li tirċievi għotja ffinanzjata mill-baġit tal-Unjoni;

                     (i)

                     il-kontribuzzjonijiet in natura;

                     (j)

                     in-nefqa żejda jew irresponsabbli;

                     (k)

                     il-VAT deduċibbli;

                     (l)

                     il-finanzjament projbit ta' ċerti partijiet terzi skont l-Artikolu 22 tar-Regolament (UE, Euratom) Nru 1141/2014.

            Article II.21

            Kontribuzzjonijiet in natura

         Il-Parlament Ewropew għandu jippermetti lill-benefiċjarju li jirċievi kontribuzzjonijiet in natura matul l-implimentazzjoni tad-Deċiżjoni ta' Finanzjament, sakemm il-valur ta' dawn il-kontribuzzjonijiet ma jaqbiżx:

                     (a)

                     il-kosti li fil-fatt saru u ppruvati debitament b'dokumenti ta' rendikont tal-partijiet terzi li għamlu dawn il-kontribuzzjonijiet lill-benefiċjarju bla ħlas imma li jġorru l-kosti korrispondenti;

                     (b)

                     fin-nuqqas ta' dawn id-dokumenti, il-kosti li jikkorrispondu għal dawk ġeneralment aċċettati fis-suq partikolari;

                     (c)

                     il-valur tagħhom kif aċċettati fl-istima ta' baġit;

                     (d)

                     50 % tar-riżorsi proprji aċċettati fl-istima ta' baġit.

               Kontribuzzjonijiet in natura:

                     (a)

                     għandhom jiġu ppreżentati separatament fl-istima ta' baġit sabiex dawn jirriflettu r-riżorsi kollha;

                     (b)

                     għandhom jikkonformaw mal-Artikolu 20 tar-Regolament (UE, Euratom) Nru 1141/2014, kif ukoll mar-regoli tat-taxxa u tas-sigurtà soċjali nazzjonali;

                     (c)

                     għandhom biss jiġu aċċettati fuq bażi proviżorja, soġġett għal ċertifikazzjoni mill-awditur estern u mill-aċċettazzjoni fid-deċiżjoni dwar l-ammont finali ta' finanzjament;

                     (d)

                     ma għandhomx ikunu f'forma ta' proprjetà immobbli.

            Article II.22

            Trasferimenti tal-baġit

         Il-benefiċjarju għandu jkun permess jaġġusta l-istima ta' baġit stabbilita tal-Anness 1, permezz ta' trasferimenti bejn kategoriji differenti tal-baġit. Dan l-aġġustament ma għandux jesiġi emenda tad-Deċiżjoni ta' Finanzjament. Dawn it-trasferimenti għandhom jiġu ġġustifikati fir-rapport annwali.

            Article II.23

            Obbligi ta' rapportar

         II.23.1   Rapport annwali

         Preferibbilment sal-15 ta' Mejju, u mhux aktar tard mit-30 ta' Ġunju, wara tmiem is-sena finanzjarja N, il-benefiċjarju għandu jissottometti rapport annwali, inklużi dawn li ġejjin:

                     (a)

                     dikjarazzjonijiet finanzjarji annwali u noti li jakkumpanjawhom, li jkopru d-dħul u l-kosti tal-benefiċjarju, l-assi u l-obbligazzjonijiet fil-bidu u fit-tmiem tas-sena finanzjarja, f'konformità mal-liġi applikabbli fl-Istat Membru tas-sede tal-benefiċjarju;

                     (b)

                     dikjarazzjonijiet finanzjarji annwali abbażi tal-istandards internazzjonali tal-kontabilità definiti fl-Artikolu 2 tar-Regolament (KE) Nru 1606/2002 tal-Parlament Ewropew u tal-Kunsill (7);

                     (c)

                     il-lista ta' donaturi u kontributuri u d-donazzjonijiet jew kontribuzzjonijiet korrispondenti tagħhom irrapurtati skont l-Artikolu 20 tar-Regolament (UE, Euratom) No 1141/2014;

                     (d)

                     rapport ta' attività;

                     (e)

                     dikjarazzjoni finanzjarja bbażata fuq l-istruttura tal-istima ta' baġit;

                     (f)

                     dettalji tal-kontijiet fir-rigward ta' dħul, kosti, assi u obbligazzjonijiet;

                     (g)

                     rikonċiljazzjoni tad-dikjarazzjoni finanzjarja msemmija fil-punt (e) b'dettalji tal-kontijiet imsemmija fil-punt (f);

                     (h)

                     lista ta' fornituri li f'sena finanzjarja partikolari talbu lill-benefiċjarju aktar minn EUR 10 000, li tispeċifika l-isem u l-indirizz tal-fornitur kif ukoll in-natura tal-oġġetti jew is-servizzi pprovduti.

               F'każ ta' riport speċifikat fl-Artikolu II.25.3, ir-rapport annwali jrid jinkludi d-dokumenti msemmija fil-punti (d), (e), (f) u (g) li jkopru l-ewwel kwart tas-sena ta' wara s-sena finanzjarja kkonċernata.
         L-informazzjoni inkluża fir-rapport annwali trid tkun biżżejjed biex jiġi stabbilit l-ammont finali tal-finanzjament.
         II.23.2   Rapport tal-awditjar estern

         Il-Parlament Ewropew għandu jirċievi direttament mingħand il-korpi jew l-esperti esterni indipendenti, maħtura skont l-Artikolu 23(3) tar-Regolament (UE, Euratom) Nru 1141/2014, ir-rapport tal-awditjar estern kif speċifikat fl-Artikolu 23(1) tar-Regolament (UE, Euratom) Nru 1141/2014.
         L-iskop tal-awditjar estern għandu jkun dak li jiċċertifika l-affidabilità tar-rapporti finanzjarji u l-legalità u r-regolarità tan-nefqa tagħhom, u b'mod partikolari li:

                     (a)

                     id-dikjarazzjonijiet finanzjarji tħejjew f'konformità mal-leġiżlazzjoni nazzjonali applikabbli għall-benefiċjarju, ma fihomx dikjarazzjonijiet materjali foloz u juru perspettiva vera u ġusta tal-pożizzjoni finanzjarja u tar-riżultati operattivi;

                     (b)

                     id-dikjarazzjonijiet finanzjarji tħejjew f'konformità mal-istandards internazzjonali tal-kontabilità definiti fl-Artikolu 2 tar-Regolament (KE) Nru 1606/2002;

                     (c)

                     il-kosti ddikjarati verament saru;

                     (d)

                     id-dikjarazzjoni tad-dħul tkun eżawrjenti;

                     (e)

                     id-dokumenti finanzjarji preżentati mill-benefiċjarju lill-Parlament ikunu konsistenti mad-dispożizzjonijiet finanzjarji tad-Deċiżjoni ta' Finanzjament;

                     (f)

                     l-obbligi li jirriżultaw mir-Regolament (UE, Euratom) Nru 1141/2014, b'mod partikolari mill-Artikolu 20 tiegħu, ikunu ġew issodisfati;

                     (g)

                     l-obbligi skont id-Deċiżjoni ta' Finanzjament, b'mod partikolari l-Artikolu II.9 u l-Artikolu II.19, ġew issodisfati;

                     (h)

                     il-kontribuzzjonijiet in natura realment ikunu ngħataw lill-benefiċjarju u ġew valutati bi qbil mar-regoli applikabbli;

                     (i)

                     kwalunkwe eċċess mill-finanzjament tal-Unjoni jkun ġie riportat għas-sena finanzjarja li jmiss u ntuża fl-ewwel kwart tas-sena finanzjarja, skont l-Artikolu 125(6) tar-Regolament Finanzjarju;

                     (j)

                     kwalunkwe eċċess ta' riżorsi proprji ikun ġie trasferit lejn ir-riżerva.

            Article II.24

            Deċiżjoni dwar rapport annwali

         Sat-30 ta' Settembru tas-sena li tiġi wara s-sena finanzjarja N, il-Parlament Ewropew għandu japprova jew jirrifjuta r-rapport annwali, kif speċifikat fl-Artikolu II.23.1.
         Jekk il-Parlament Ewropew ma jagħtix tweġiba bil-miktub fi żmien perjodu ta' sitt xhur wara li jirċievi r-rapport annwali, ir-rapport annwali għandu jitqies li jkun ġie approvat.
         L-approvazzjoni tar-rapport annwali hija mingħajr preġudizzju għall-istabbiliment tal-ammont ta' finanzjament finali skont l-Artikolu II.25 li permezz tiegħu l-Parlament Ewropew jieħu deċiżjoni finali dwar l-eliġibilità tal-kosti.
         Il-Parlament Ewropew jista' jitlob informazzjoni addizzjonali mingħand il-benefiċjarju sabiex ikun f'pożizzjoni li jieħu deċiżjoni dwar ir-rapport annwali. Fil-każ ta' tali talba, id-data ta' skadenza għad-deċiżjoni dwar ir-rapport annwali għandha tkun prorogata sakemm tali informazzjoni mitluba tkun waslet u ġiet evalwata mill-Parlament Ewropew.
         Jekk ir-rapport annwali jkun vizzjat minn nuqqasijiet sostanzjali, il-Parlament Ewropew jista' jirrifjutah mingħajr ma jitlob informazzjoni addizzjonali mingħand il-benefiċjarju u jista' jitlob li l-benefiċjarju jissottometti rapport ġdid fi żmien 15-il jum ta' xogħol.
         Talbiet għal informazzjoni addizzjonali jew għal rapport ġdid għandhom isiru lill-benefiċjarju bil-miktub.
         Jekk ir-rapport annwali li jkun tressaq inizjalment jiġi rrifjutat u jintalab rapport ġdid, għar-rapport il-ġdid għandha tapplika l-proċedura ta' approvazzjoni stabbilita f'dan l-Artikolu.

            Article II.25

            Deċiżjoni dwar l-ammont finali ta' finanzjament

         II.25.1   Impatt tar-rapport annwali

         Id-deċiżjoni tal-Parlament Ewropew li tistabbilixxi l-ammont finali ta' finanzjament għandha tkun ibbażata fuq ir-rapport annwali approvat f'konformità mal-Artikolu II.24. F'każ ta' ċaħda definittiva tar-rapport annwali mill-Parlament Ewropew jew in-nuqqas tal-benefiċjarju li jissottometti kwalunkwe rapport annwali fi żmien l-iskadenzi applikabbli, ebda kost rimborżabbli ma jista' jiġi stabbilit mid-deċiżjoni finali dwar l-ammont ta' fondi.
         II.25.2   Limitu

         L-ammont finali ta' finanzjament għandu jkun limitat għall-ammont stipulat fl-Artikolu I.4 u m'għandux jaqbeż il-95 % tal-kosti eliġibbli effettivament imġarrba.
         II.25.3   Ir-riport tal-eċċess

         Jekk, fi tmiem is-sena finanzjarja N, il-benefiċjarju jkollu eċċess ta' introjtu fuq in-nefqa, parti minn dak l-eċċess jista' jiġi riportat għas-sena finanzjarja N+1, skont l-Artikolu 125(6) tar-Regolament Finanzjarju.
         (a)   Id-definizzjoni ta' eċċess

         L-eċċess ta' sena finanzjarja N, hu d-differenza bejn il-kosti eliġibbli totali u l-ammont totali ta':

                     (i)

                     l-ammont ta' finanzjament proviżorju (massimu) skont l-Artikolu I.4;

                     (ii)

                     ir-riżorsi proprji tal-benefiċjarju allokati biex ikopru l-kosti eliġibbli, il-benefiċjarju preċedentement ikun kopra l-kosti mhux eliġibbli bl-użu ta' riżorsi proprji biss; kif ukoll

                     (iii)

                     kwalunkwe eċċess trasferit mis-sena finanzjarja N-1.

               L-eċċess tad-dħul li jista' jiġi trasferit għas-sena finanzjarja N+1 m'għandux jaqbeż il-25 % tad-dħul totali msemmi fil-punti (i) u (ii) imsemmija aktar 'il fuq.
         (b)   Kontabilità tad-dispożizzjoni għal kosti eliġibbli

         L-ammont li effettivament ikun ġie trasferit għandu jiddaħħal fil-karta tal-bilanċ għas-sena finanzjarja N bħala “provvediment biex ikopri l-kosti eliġibbli tal-ewwel trimestru tas-sena N+1”. Dan il-provvediment għandu jikkostitwixxi nefqa eliġbbli għas-sena finanzjarja N.
         Barra minn hekk finanlizzazzjoni intermedja tal-kontijiet li ssir sa mhux aktar tard mill-31 ta' Marzu tas-sena N+1 għandha tiddetermina l-infiq eliġibbli li verament isir sa dik id-data. Dan il-provvediment m'għandux jaqbeż dawk il-kosti.
         Fis-sena N+1, il-provvediment għandu jiġi dissolt u għandu jiġġenera dħul li għandu jintuża biex ikopri l-kosti eliġibbli fl-ewwel kwart tas-sena finanzjarja N+1.
         II.25.4   Id-deċiżjoni tal-ammont finali ta' finanzjament

         Il-Parlament Ewropew ser jikkontrolla jekk in-nefqa tkunx konformi mad-dispożizzjonijiet tar-Regolament (UE, Euratom) Nru 1141/2014, ir-Regolament Finanzjarju u d-Deċiżjoni ta' Finanzjament. Kull sena huwa għandu jieħu deċiżjoni dwar l-aħħar ammont ta' finanzjament, li għandha tiġi notifikata lill-benefiċjarju kif suppost.
         L-ammont ta' finanzjament finali għas-sena finanzjarja N għandu jiġi stabbilit fis-sena N+1.
         L-approvazzjoni tal-prefinanzjament għandha ssir meta jiġi stabbilit l-ammont ta' finanzjament finali.
         II.25.5   Il-bilanċ tal-finanzjament

         Jekk il-prefinanzjament imħallas jaqbeż l-ammont finali tal-finanzjament, il-Parlament Ewropew għandu jirkupra l-prefinanzjament imħallas indebitament.
         Jekk l-ammont finali tal-finanzjament jaqbeż il-prefinanzjament imħallas, il-Parlament Ewropew għandu jħallas il-bilanċ.
         II.25.6   Profitt

         (a)   Id-definizzjoni

         Il-profitt għandu jiġi definit bħal fl-Artikolu 125(5) tar-Regolament Finanzjarju.
         (b)   Bini ta' riżervi

         Skont l-Artikolu 123(5) tar-Regolament Finanzjarju, il-benefiċjarju jista' jibni riżervi mill-eċċess ta' riżorsi proprji, li huma definiti fl-Artikolu II.1.
         L-eċċess li għandu jiġi trasferit lejn il-kont ta' riżerva għandu jkun, jekk applikabbli, l-ammont ta' riżorsi proprji li jaqbżu l-ammont tar-riżorsi proprji neċessarji biex ikopru 5 % tal-kosti eliġibbli fil-fatt imġarrba fis-sena finanzjarja N u 5 % tal-kosti fil-proviżjoni li għandhom jiġu riportati għas-sena finanzjarja N+1. Il-benefiċjarju għandu jkun kopra l-kosti ineliġibbli minn qabel billi juża r-riżorsi proprji tiegħu biss.
         L-eċċess allokat għar-riżerva mhux se jitqies għall-kalkolu tal-profitt.
         Ir-riżerva għandha tintuża biss biex tkopri l-kosti operattivi tal-benefiċjarju.
         (c)   Rkupru

         Il-finanzjament ma jistax jirriżulta fi profitt għall-benefiċjarju. Il-Parlament Ewropew għandu jkun intitolat li jirkupra l-perċentwal tal-profitt li jikkorrispondi mal-kontribuzzjoni tal-Unjoni għall-kosti eliġibbli bi qbil mal-Artikolu 125(4) tar-Regolament Finanzjarju.

            Article II.26

            Rkupru

         Jekk ammonti ġew imħallsa indebitament lill-benefiċjarju jew jekk proċedura ta' rkupru tkun ġustifikata skont it-termini u l-kundizzjonijiet tad-Deċiżjoni ta' Finanzjament, ir-Regolament (UE, Euratom) Nru 1141/2014 jew ir-Regolament Finanzjarju, il-benefiċjarju jew il-persuna fiżika kkonċernata fl-Artikolu 30(2) tar-Regolament (UE, Euratom) Nru 1141/2014 għandu/għandha jħallas/tħallas lura l-ammonti kkonċernati lill-Parlament Ewropew, f'konformità mat-termini u l-kundizzjonijiet u sad-data ta' skadenza stabbilita mill-Parlament Ewropew.
         II.26.1   Mgħax fuq pagament tard

         Jekk il-benefiċjarju jonqos li jħallas sad-data ta' skadenza stabbilita mill-Parlament Ewropew, il-Parlament Ewropew għandu jitlob l-imgħax għal dewmien fil-pagament fuq is-somma bir-rata stabbilita fl-Artikolu II.16. L-imgħax għal dewmien fil-pagament għandu jkopri l-perjodu li jibda mid-data ta' skadenza stabbilita għall-pagament u d-data li fiha l-Parlament Ewropew jirċievi pagament sħiħ tas-somom dovuti, inkluż dak il-jum.
         Kull rimborż parzjali għandu jiddaħħal l-ewwel taħt l-ispejjeż u l-imgħax għal dewmien fil-pagament u biss imbagħad taħt il-kapital.
         II.26.2   Il-kumpens

         Jekk ebda pagament ma jsir sad-data ta' skadenza stipulata, l-ammonti li għandu jieħu l-Parlament Ewropew jistgħu jkunu rkuprati billi jitnaqqsu minn kull ammont li jkollu jieħu l-benefiċjarju fi kwalunkwe kont f'konformità mal-Artikolu 80 tar-Regolament Finanzjarju u r-Regoli ta' Applikazzjoni tiegħu. F'każijiet eċċezzjonali, iġġustifikati bil-bżonn li jiġu ssalvagwardjati l-interessi finanzjarji tal-Unjoni, il-Parlament Ewropew jista' jirkupra permezz ta' tnaqqis li jsir qabel id-data ta' meta jkun dovut il-pagament. M'għandux ikun hemm il-ħtieġa ta' kunsens minn qabel tal-benefiċjarju.
         II.26.3   Spejjeż bankarji

         Spejjeż bankarji ġġenerati mill-irkupru tas-somom dovuti lill-Parlament Ewropew għandhom jitħallsu biss mill-benefiċjarju.

            Article II.27

            Garanzija finanzjarja

         Jekk il-Parlament Ewropew jitlob garanzija finanzjarja skont l-Artikolu 134 tar-Regolament Finanzjarju, iridu jiġu ssodisfati l-kundizzjonijiet li ġejjin:

                     (a)

                     il-garanzija finanzjarja trid tkun ipprovduta minn bank jew istituzzjoni finanzjarja approvata jew, jekk mitluba mill-benefiċjarju u aċċettata mill-Parlament Ewropew, minn parti terza;

                     (b)

                     il-garanti jrid joqgħod bħala garanti tal-ewwel sejħa u ma jkunx jeħtieġ li l-Parlament Ewropew l-ewwel jirrikorri kontra d-debitur prinċipali (jiġifieri l-benefiċjarju konċernat); kif ukoll

                     (c)

                     il-garanzija finanzjarja trid b'mod espliċitu tibqa' fis-seħħ sakemm il-prefinanzjament jitħallas kontra pagamenti interim jew pagamenti tal-bilanċ mill-Parlament Ewropew; jekk il-pagament tal-bilanċ jieħu l-forma ta' rkupru, il-garanzija finanzjarja trid tibqa' fis-seħħ sakemm id-dejn ikun meqjus kompletament ikklerjat; u l-Parlament Ewropew irid jirrilaxxa l-garanzija fix-xahar ta' wara.

            Article II.28

            Kontroll

         II.28.1   Dispożizzjonijiet ġenerali

         Fi ħdan il-kamp ta' applikazzjoni tal-kompetenza tagħhom u bi qbil mal-Kapitolu V tar-Regolament (UE, Euratom) Nru 1141/2014, il-Parlament Ewropew u l-Awtorità għal partiti politiċi Ewropej u l-fondazzjonijiet politiċi Ewropej jistgħu fi kwalunkwe ħin jeżerċitaw is-setgħat rispettivi tagħhom ta' kontroll sabiex jiġi vverifikat jekk il-benefiċjarju huwiex f'konformità sħiħa mal-obbligi stabbiliti fid-Direttiva dwar id-Deċiżjoni ta' Finanzjament, fir-Regolament (UE, Euratom) Nru 1141/2014 u r-Regolament Finanzjarju.
         Il-benefiċjarju għandu jikkoopera mal-awtoritajiet kompetenti u għandu jipprovdihom bl-għajnuna kollha meħtieġa għat-twettiq tal-kontrolli tagħhom.
         Il-Parlament Ewropew u l-Awtorità għall-partiti politiċi Ewropej u l-fondazzjonijiet politiċi Ewropej jistgħu jiddelegaw il-kompitu ta' kontroll lil korpi esterni debitament awtorizzati li jaġixxu għan-nom tagħhom (aktar 'il quddiem “il-korpi awtorizzati”).
         II.28.2   Dover li jinżammu d-dokumenti

         Għal perjodu ta' ħames snin li jibda mid-data tas-sottomissjoni tar-rapport annwali, il-benefiċjarju għandu jżomm maħżuna fuq kwalunkwe mezz adegwat, id-dokumenti oriġinali kollha, partikolarment ir-rekords tal-kontabilità u tat-taxxa, inkluż l-oriġinali diġitalizzati meta jkunu awtorizzati mil-liġijiet nazzjonali rispettivi tagħhom u skont il-kundizzjonijiet stipulati fihom.
         Il-perjodu ta' ħames snin stipulat fl-ewwel subparagrafu m'għandux japplika fil-każ ta' awditjar, appelli, litigazzjonijiet jew insegwimenti ta' pretensjonijiet li għaddejjin li jikkonċernaw il-finanzjament. F'każijiet bħal dawn, il-benefiċjarju għandu jżomm id-dokumenti sakemm tali awditjar, appelli, litigazzjonijiet jew insegwimenti ta' pretensjonijiet ikunu ġew magħluqa.
         II.28.3   L-obbligu li jipprovdi dokumenti u/jew informazzjoni

         Il-benefiċjarju għandu jipprovdi kwalunkwe dokument u/jew informazzjoni, inkluża informazzjoni f'format elettroniku, mitluba mill-Parlament Ewropew, mill-Awtorità għall-partiti politiċi Ewropej u l-fondazzjonijiet politiċi Ewropej jew mill-korp awtorizzat (“l-awtorità kompetenti”).
         Kwalunkwe dokument jew informazzjoni pprovduti mill-benefiċjarju għandhom jiġu pproċessati f'konformità mad-dispożizzjonijiet tal-Artikolu II.6.
         II.28.4   Żjarat fuq il-post

         L-awtorità kompetenti tista' twettaq żjarat fuq il-post fil-bini tal-benefiċjarju. Għal dan il-għan, hija tista' titlob bil-miktub li l-benefiċjarju jagħmel l-arranġamenti xierqa għal tali żjara fi żmien skadenza xierqa li għandha tiġi stabbilita mill-awtorità kompetenti.
         Matul żjara fuq il-post, il-benefiċjarju għandu jippermetti lill-awtorità kompetenti aċċess għal siti u bini fejn l-operazzjoni tkun qiegħda titwettaq jew tkun ġiet imwettqa, kif ukoll għall-informazzjoni kollha meħtieġa, inkluża dik f'format elettroniku.
         Il-benefiċjarju għandu jiżgura li l-informazzjoni tkun faċilment disponibbli fil-mument taż-żjara fuq il-post u li l-informazzjoni mitluba tiġi mgħoddija f'forma xierqa.
         II.28.5   Proċedura tal-awditjar kontradittorja

         Fuq il-bażi tas-sejbiet li jsiru waqt il-proċedura ta' kontroll, il-Parlament Ewropew għandu jħejji rapport tal-awditjar proviżorju li għandu jintbagħat lill-benefiċjarju. Il-benefiċjarju jista' jissottometti osservazzjonijiet fi żmien 30 jum kalendarju mid-data tar-riċevuta tar-rapport tal-awditjar proviżorju.
         Fuq il-bażi tas-sejbiet tar-rapport tal-awditjar proviżorju u l-osservazzjonijiet possibbli tal-benefiċjarju, il-Parlament Ewropew jistabbilixxi s-sejbiet tal-awditjar finali tiegħu f'rapport finali tal-awditjar. Ir-rapport finali tal-awditjar għandu jintbagħat lill-benefiċjarju fi żmien 60 jum mill-iskadenza tal-limitu ta' żmien għall-preżentazzjoni tal-osservazzjonijiet.
         II.28.6   Effetti tas-sejbiet tal-awditjar

         Mingħajr preġudizzju għad-dritt tal-Parlament li jieħu miżuri skont l-Artikolu II.12 sal-Artikolu II.14, is-sejbiet finali tal-awditjar għandhom ikunu kkunsidrati debitament mill-Parlament Ewropew fil-kuntest tal-istabbiliment tal-ammont tal-finanzjament finali.
         Każijiet possibbli ta' frodi jew ksur serju tar-regoli applikabbli żvelati mis-sejbiet tal-awditjar finali għandhom jiġu nnotifikati lill-awtoritajiet kompetenti nazzjonali jew l-awtoritajiet tal-Unjoni għal azzjoni ulterjuri.
         Il-Parlament Ewropew jista' b'mod retroattiv jaġġusta d-deċiżjoni dwar l-ammont finali ta' finanzjament fuq il-bażi tas-sejbiet tal-verifika finali.
         II.28.7   Id-drittijiet ta' kontroll tal-OLAF

         L-Uffiċċju Ewropew Kontra l-Frodi (OLAF) għandu jeżerċita d-drittijiet tiegħu ta' kontroll fil-konfront tal-benefiċjarju bi qbil mar-regoli applikabbli, b'mod partikolari r-Regolament tal-Kunsill (Euratom, KE) Nru 2185/96 tal-11 ta' Novembru 1996 (8), ir-Regolament (UE, Euratom) Nru 883/2013 tal-11 ta' Settembru 2013 (9) u l-Artikoli 24(4) u 25(7) tar-Regolament (UE, Euratom) Nru 1141/2014.
         Il-benefiċjarju għandu jikkoopera mal-OLAF u għandu jipprovdi lill-OLAF b'kull għajnuna meħtieġa għat-twettiq ta' kontroll tagħha.
         Il-Parlament Ewropew jista' fi kwalunkwe ħin jaġġusta b'mod retroattiv id-deċiżjoni dwar l-ammont finali ta' finanzjament abbażi ta' sejbiet li jkunu waslu mingħand l-Uffiċċju Ewropew Kontra l-Frodi (OLAF) f'konformità mal-Artikolu 25(7) tar-Regolament (UE, Euratom) Nru 1141/2014. Qabel ma l-Parlament Ewropew jiddeċiedi b'mod retroattiv id-deċiżjoni dwar l-aġġustament tal-ammont tal-finanzjament finali, il-benefiċjarju għandu jkun debitament infurmat dwar is-sejbiet rilevanti u l-intenzjoni tal-Parlament li jaġġusta d-deċiżjoni dwar l-ammont tal-finanzjament finali, u għandu jkollu l-opportunità li jissottometti l-osservazzjonijiet tiegħu.
         II.28.8   Id-drittijiet tal-Qorti Ewropea tal-Awdituri

         Il-Qorti Ewropea tal-Awdituri għandha teżerċita d-dritt tagħha ta' kontroll skont ir-regoli applikabbli, u b'mod partikolari l-Artikolu 137(2) tar-Regolament Finanzjarju, u l-Artikolu 25(6) tar-Regolament (UE, Euratom) Nru 1141/2014. L-Artikoli II.28.3 u II.28.4 japplikaw.
         Il-benefiċjarju għandu debitament jikkoopera mal-Qorti tal-Awdituri u għandu jipprovdi lill-Qorti bl-assistenza kollha meħtieġa meta tkun qiegħda twettaq il-kontroll.
         II.28.9   Nuqqas ta' konformità mal-obbligi tal-Artikolu II.28.1 sa 4

         Jekk il-benefiċjarju ma jikkonformax mal-obbligi stipulati fl-Artikolu II.28.1 sa 4, il-Parlament Ewropew jista' jqis mhux rimborżabbli kwalunkwe spiża li ma tkunx ġiet issostanzjata b'mod suffiċjenti mill-benefiċjarju.

               Għall-Parlament Ewropew
               [kunjom, isem]
               [firma]
               Magħmul fi [belt: Strasburgu, Lussemburgu, Brussell]

         Anness 1

            Baġit stmat

                        Kosti

                     Kosti eliġibbli

                     Baġit

                     Attwali

                        A.1: Kosti tal-persunal

                                 1.

                                 Salarji

                                 2.

                                 Kontribuzzjonijiet

                                 3.

                                 Taħriġ professjonali

                                 4.

                                 Spejjeż tal-missjonijiet tal-persunal

                                 5.

                                 Kosti oħra tal-persunal

                        A.2: Kosti tal-infrastruttura u operatorji

                                 1.

                                 Kera, ħlas u kosti ta’ manutenzjoni

                                 2.

                                 Kosti relatati mal-installazzjoni, l-operat u l-manutenzjoni tal-apparat

                                 3.

                                 Deprezzament ta’ proprjetà mobbli u immobbli

                                 4.

                                 Kartolerija u provvisti għall-uffiċċju

                                 5.

                                 Spejjeż tal-posta u tat-telekomunikazzjonijiet

                                 6.

                                 Kosti għall-istampar, it-traduzzjoni u r-riproduzzjoni

                                 7.

                                 Kosti oħra tal-infrastruttura

                        A.3: Kosti amministrattivi

                                 1.

                                 Kosti ta’ dokumentazzjoni (ġurnali, aġenziji tal-istampa, bażijiet tad-data)

                                 2.

                                 Kosti ta’ studji u ta’ riċerka

                                 3.

                                 Kosti legali

                                 4.

                                 Kosti ta’ kontabilità u awditjar

                                 5.

                                 Appoġġ lil partijiet terzi

                                 6.

                                 Kosti amministrattivi mixxellanji

                        A.4: Kosti ta’ laqgħat u ta’ rappreżentanza

                                 1.

                                 Kosti ta’ laqgħat

                                 2.

                                 Parteċipazzjoni f’seminars u konferenzi

                                 3.

                                 Kosti ta’ rappreżentanza

                                 4.

                                 Kosti ta’ stediniet

                                 5.

                                 Kosti oħra relatati ma’ laqgħat

                        A.5: Kosti marbuta ma’ informazzjoni u pubblikazzjoni

                                 1.

                                 Kosti ta’ pubblikazzjoni

                                 2.

                                 Ħolqien u tħaddim ta’ siti tal-Internet

                                 3.

                                 Kosti ta’ reklamar

                                 4.

                                 Tagħmir tal-komunikazzjoni (gadgets)

                                 5.

                                 Seminar u eżibizzjonijiet

                                 6.

                                 Kosti oħra relatati mal-informazzjoni

                        A.6: Allokazzjoni tal-“Proviżjoni biex tkopri l-kosti eliġibbli li jsiru fl-ewwel kwart tas-sena N+1”

                     A. KOSTI ELIĠIBBLI TOTALI

                        Kosti ineliġibbli

                                 1.

                                 Proviżjonijiet

                                 2.

                                 Telf mill-kambju

                                 3.

                                 Pretensjonijiet dubjużi fuq partijiet terzi

                                 4.

                                 Kontribuzzjonijiet in natura

                                 5.

                                 Oħrajn (li jridu jiġu speċifikati)

                     B. KOSTI INELIĠIBBLI TOTALI

                     C. KOSTI TOTALI

                        Dħul

                     Baġit

                     Attwali

                     D.1 Allokazzjoni tal-“Proviżjoni biex tkopri l-kosti eliġibbli li jsiru fl-ewwel kwart tas-sena N”

                     n/a

                     D.2 Finanzjament tal-Parlament Ewropew

                     D.3 Kontribuzzjonijiet tal-membri

                                 3.1

                                 mill-organizzazzjonijiet tal-membri

                                 3.2

                                 mill-membri individwali

                     D.4 Donazzjonijiet

                     D.5 Riżorsi proprji oħra

                     (li jridu jiġu elenkati)

                     D.6. Mgħax fuq il-prefinanzjament

                     D.7. Kontribuzzjonijiet in natura

                     D. DĦUL TOTALI

                     E. profitt/telf (D-C)

                     F. Allokazzjoni ta’ riżorsi proprji għall-kont ta’ riżerva

                     G. Profitt/telf biex tiġi vverifikata l-osservanza tar-regola ta’ ebda profitt (E-F)

            Nota: struttura indikattiva biss. L-istruttura vinkolanti tal-istima ta’ baġit għandha tiġi ppubblikata kull sena b’sejħa għal kontribuzzjonijiet.

         Anness 2
         Programm ta’ ħidma
         [jiddaħħal skont l-applikazzjoni tal-finanzjament]

         (1)  ĠU L 317, 4.11.2014, p. 1.

         (2)  ĠU L 298, 26.10.2012, p. 1.

         (3)  ĠU L 362, 31.12.2012, p. 1.

         (4)  ĠU L 333, 19.12.2015, p. 50.

         (5)  ĠU C 225, 28.6.2018, p. 4.

         (6)  Ir-Regolament (KE) Nru 45/2001 tal-Parlament Ewropew u tal-Kunsill tat-18 ta' Diċembru 2000 dwar il-protezzjoni tal-individwi fir-rigward tal-ipproċessar ta' data personali mill-istituzzjonijiet u l-korpi tal-Komunità u dwar il-moviment liberu ta' dik id-data (ĠU L 8, 12.1.2001, p. 1).

         (7)  Ir-Regolament (KE) Nru 1606/2002 tal-Parlament Ewropew u tal-Kunsill tad-19 ta' Lulju 2002 rigward l-applikazzjoni ta' standards internazzjonali ta' kontabilità (ĠU L 243, 11.9.2002, p. 1).

         (8)  Ir-Regolament tal-Kunsill (Euratom, KE) Nru 2185/96 tal-11 ta' Novembru 1996 dwar il-verifiki u l-ispezzjonijiet fuq il-post imwettqa mill-Kummissjoni sabiex tipproteġi l-interessi finanzjarji tal-Komunità Ewropea kontra l-frodi u irregolarijiet oħra (ĠU L 292, 15.11.1996, p. 2).

         (9)  Ir-Regolament (UE, Euratom) Nru 883/2013 tal-Parlament Ewropew u tal-Kunsill tal-11 ta' Settembru 2013 dwar investigazzjonijiet immexxija mill-Uffiċċju Ewropew Kontra l-Frodi (OLAF) u li jħassar ir-Regolament tal-Parlament Ewropew u tal-Kunsill (KE) Nru 1073/1999 u r-Regolament tal-Kunsill (Euratom) Nru 1074/1999 (ĠU L 248, 18.9.2013, p. 1).